Kuruvaahaka: maazeegeehithi handhaan\nލިޔުނީ: އާމިނަތު ހިއްމަތު\nއެއް ދުވަހެއްގެ ހެނދުނުގެ ވަގުތެވެ. އާދައިގެ މަތިން އަހަރެން އަވަސް އަވަހަށް ސައި ތައްޔާރު ކޮށްފަ ދިޔައީ ފެންވަރައި ތަޒާވެލުމަށެވެ. އޮފީހަށް ދިއުމުގެ ވަގުތު ކުޑަތަން ވަމުން އައިކަމުގައި ވިޔަސް ފިރިމީހާއަށް ކޮށްދޭންޖެހޭ ކަންތައްތައް ގަވައިދުންކޮށްދީފައި ނޫނީ އަހަރެން އޮފީހަކަށް ނުދަމެވެ. ގަޑިން މިހާރު 8:30 ވީއެވެ. “ޓީޓީޓީ” އެއިވުނީ އަހަރެންގެ އެކުވެރި ސާތިރާ އަހަރެން ބަލައި އައި އަޑެވެ. ޑްރެސިން ޓޭބަލް މަތީހުރި ސެންޓުފުޅި ގަޔަށް ބުރުވާލުމަށްފަހު އަހަރެން ކޮޓަރިން ނިކުތުމުގެ ކުރިން އަހަރެންގެ ފިރިމީހާއަށް އޮފީހަށްދާން ގޮވީމެވެ. އޭނާ އަބަދުވެސް އޮފީހަށްދާނީ އަހަރެންނަށްވުރެ ބައި ގަޑިއިރު ފަހުންނެވެ.\nމިއަދަކީ އެހެނދުވަސްތަކާ ހިލާފަށް އޮފީހުގައި މަސައްކަތް ގިނަ ދުވަހެކެވެ. ބައެއް މުވައްޒަފުންނަށް ޕްރޮމޯޝަންތައް ލިބުމާ ގުޅިގެން ކަމަށްވެސް ވެދާނެއެވެ. އަހަރެން އަހަރެން ކެބިންގައި އިނީ ބިޒީކަމާއެކު މަސައްކަތަތަށް އަވަހަށް ނިންމާލުމަށެވެ. ފިރިމީހާއާއެކު ވަގުތު ހޭދަކުރުމަށް މިއަދު ބޭނުންވާލެއް ބޮޑުކަމުން ތޯއްޗެއެވެ. އެހެންނަމަވެސް އިރުކޮޅަކުން އަހަރެންގެ މަސައްކަތްތަކަށް ހުއްޓުމެއް އާދެއެވެ. ކައިރި ކެބިންގައި އަހެރެންގެ އެންމެ ގާތް އެކުވެރިޔާ ސާތިރާގެ އުނދަގުލާ ހެދިއެވެ. އާއެކެވެ. އެއީ އޭނާގެ ގޮތެވެ. އަހަންނަށް ޖެއްސުމެއް ކޮށްނުލެވޭހާ ހިނދަކު އޭނާގެ ހިތަށް ފިނިކަމެއް ނާންނާނެއެވެ. މަސައްކަތުގައި އަވަދިނެތި އިނުމުގެ ސަބަބުން މިއަދު މަންމަގެ ހަބަރު ބަލާލަންވެސް އަހަރެން ހަނދާން ނެތުނެވެ. މަންމަވީ މަންމަގެ ހަމުގެ ބައްޔަށް ޝިފާއެއް ލިބޭތޯ ރާއްޖޭން ބޭރަށް ބޭސްކުރަން ގޮހެވެ. އެކަމުގައި ބޭރުގައި ދުވަސްތައް ހޭދަކުރާތާ މިހާރު ދެ މަސް ވީއެވެ.\nބްރޭކް ގަޑި ޖެހިއްޖެއެވެ. އަހަރެން އަދިވެސް މަސައްކަތް ކުރަނީއެވެ. އެކަމާ ހަޖަމް ނުވެގެން ސާތިރާ އަހަރެން ގޮވައިގެން ކޮފީއަކަށް ހިނގައްޖެއެވެ. ނުދާން ގަދަހެދިކަމުގައި ވިޔަސް އެކުވެރިޔާގެ އާދޭސްތަކަށް ފުރަގަސް ދޭކަށް އަހަރެންނަށް ނުކެރުނެވެ. ހަމަހިމޭންވެފައިވާ މާ ހޯލެއްގައި ކޮފީބޯން އަހަރެން އިނީ ވަރަށްވެސް ހަމަޖެހިލައިގެންނެވެ. އެހެނެއްކަމަކު ސާތިރާއަކަށް މަޑަކުން ނުއިދެވުނެވެ. ކޮންމެވެސް ގޮތެއް އަތަށާއި ދެފަޔަށް ހަދާލައެވެ. ތުންފިއްތަމުން އެހެންމީހަކު ނެތީތޯ ބެލުމަށް ކޮޅުކޮޅަށް ބޯހޫރުވާ އިނެވެ. މުޅި ހޯލު ހަމަހިމޭންވި ވަގުތު އެހަމަހިމޭންކަން ފަޅާލީ އަހަރެންގެ އެކުވެރިޔާއެވެ. ސިއްސައިގެންދާފަދަ ތޫލި އަޑެއް އޭނާގެ އަނގައިން ނެރުނެވެ. އަވަސް އަވަހަށް އަހަރެން ސުވާލު ކުރީމެވެ. “ސާތި ކީއްވީތަ މިހާރު؟ އަޅެ އެއްފަހަރުވެސް މަޑުން އިނދެބަަލަ” ސާތިރާ ތުންފިއްތާލާފައި ބުންޏެވެ.\n“ތިހާ މަޑުން އިންނަން ވެއްޖެންޏާ އަހަރެން ބަލިވެދާނޭ” އެއީ އޭނާގެ ގޮތެވެ.\nތާކުންތާކު ނުޖެހޭކަހަލަ އެތައް ކަމެއް ކޮށްފާނެއެވެ. އަދި ދައްކާނެ ބަހަނާ ހުހެއްވެސް ނުވާނެއެވެ. ކޮފީތަށި ބޮއެ ނިމިގެން އަހަރެން ދެ އެކުވެރިން އެބުރި މަސައްކަތަށް ދިޔައީއެވެ. އެހެންޏާ ކޮފީގައި ތިބެގެން ދައްކާހާ ވާހަކަތަކެއް މިއަދު ނުދައްކަމެވެ. އަހަރެންނަށް މިކަހަލަ ބަދަލެއް މިއައީ ކީއްވެގެންކަމެއް ހުދު އަހަރެންނަކަށްވެސް ނުވިސްނުނެވެ.\nވަގުތު ހިނގަމުން ދެއެވެ. އަހަރެން އިނީ ކެބިން ތެރޭގައި އަހަރެންގެ މިޒާޖައް އައި ބަދަލާމެދު ފިކުރުކުރާށެވެ. އަނެއްކާވެސް އަހަރެންގެ ވިސްނުން އެހެން ދިމާލަކަށް އަނބުރާލީ މޭޒުމަތީގައި އޮތް ފޯނު ރިންގުވުމުންނެވެ. އެއީ އަހަރެންގެ ލޯބިވާ ފިރިމީހާކަން އެނގުމުން އަވަސް އަވަހަށް ފޯނު ނެގީމެވެ. ދެމީހުންގެ ދެމެދުގައި އެތައް ވާހަކައެއް ދެއްކުނު ނަމަވެސް އަހަރެމެން ދެމީހުންގެ ކައިވެންޏަށް 1 އަހަރު ފުރުނު ވާހަކައެއް އެކަކުވެސް ނުދައްކައެވެ. ފޯނު ބޭއްވުމަށްފަހު އަނެއްކާވެސް ސުވާލުތަކެއް އަހަރެންގެ ހިތުގައި ފުނި ޖެހިއްޖެއެވެ. މީގެ ކުރިން އަހަރެންގެ މަސައްކަތް ކިތައްމެ ބުރަ ކަމުގައި ވިޔަސް ފިރިމީހާއާ ވާހަކަ ދައްކާލުމުން ހިތަށް ވެރިވަނީ ހަމަޖެހުމެކެވެ. އެހަންނަމަވެސް މިއަދު އަހަރެންގެ ހިތްނުތަނަވަސް ކަމުން މި ފުރެނީ ކީއްވެ ހެއްޔެވެ؟ އަހަންނަށް ފިރިމީހާ ހިތްހަމަނުޖެހޭ ފަދަ ކަމެއް ކުރެވުނީ ހެއްޔެވެ؟ މިއަދު މިހާ ބިޒީކޮށް މި މަސައްކަތް ކުރަނީ އަލަތު ކައިވެންޏަށް އެއްއަހަރު ފުރުމުން އެކަން ފާހަގަކޮށްލަން ގެއަށް އަވަހަށް ދާށެވެ. ގިނަ ވަގުތު ފިރިމީހާއާއެކު ވަގުތު ހޭދަކުރެވޭނަ ކަމުގެ ފޮނި އުންމީދުގައި އެވެ. އެހެންނަމަވެސް ކަންތައްތައް ބަދަލު މިވަނީ ކިހިނެތް ހެއްޔެވެ.؟\nގެއަށް އާދެވުނުއިރު ހަވީރު ވެއްޖެއެވެ. މަސައްކަތުގެ ބޮޑުބައި ނިންމަން އަޒުމް ކަނޑައަޅައިގެން އޮފީހަށް ދިޔަ ކަމުގައި ވިޔަސް ބްރޭކުގެ ފަހުން އަހަންނަކަށް މަސައްކަތެއް ނުކުރެވުނެވެ. ވިސްނުމާއި ފިކުރުކުރުމުގައި އަހަރެންގެ އަހަރެންގެ ވަގުތުތައް ހޭދަ ކުރުމުގެ ސަބަބުން ބޮލުގައި ރިއްސާހެން ވެސް މިހާރު އެބަ ހީވެއެވެ. ސޯފާ މަތީގައި ޖައްސާލީ ފެންތައްޓަކާއި ބޭސް ގުޅައެއް ހިފައިގެންނެވެ. އެއިން ކުޑަވެސް އަރާމެއް ލިބޭނެކަމަށް ޔަގީން ކޮށްގެން ބޭސް ގުޅަ ކާލީމެވެ. އަދި ފިރިމީހަ އަައުމުން ވާހަކަ ދައްކާނީއޭ ހިތާ ހިތުން ކިޔާލަމުން ސޯފާގައި ދެފައި ދަމާ އޮށޯއޮތީމެވެ.\nއިރުކޮޅެއް ފަހެވެ. އަހަންނަށް ހޭލެވުނީ ފޯން ރިންގުވާ އަޑަށެވެ. އަހަރެން މޯބައިލް ނެގުމުން ރިންގުވަނީ ގޭ ފޯނުކަން އަހަންނަށް އިނގުނެވެ. ނަމަވެސް ފޯނާ ހަމައަށް ދެވުމުގެ ކުރިން ފޯން ކެނޑިއްޖެއެވެ. ކުޑައިރުކޮޅެއްގެ ފަހުން އަހަރެންގެ މޮބައިލްއަށް މެސެޖެއް އައެވެ. އެމެސެޖް އަހަރެން ވަރަށް ސަމާލުކަމާއެކު ކިޔާލީމެވެ.\n“އަހަރެންނަށް ގެއަށް ދެވޭއިރު ލަސްވެދާނެ. އޮފީސް ކަމެއްގައި ވިލިނގިއްޔަށް ފުރަން މިދަނީ” އެއީ އަހަރެންގެ ލޯބިވާ ފިރިމީހާގެ މެސެޖެކެވެ.\nއަހަންނަށް ގިސްލެވުނެވެ. އެއީ މިރޭ އަހަރެންނާއެކު ފިރިމީހައަށް ވަގުތު ހޭދަ ނުކުރެވޭތީއެއް ނޫނެވެ. ސަބަބަކީ ސަބަބަކަށް ވާވަރުގެ ސަބަބެއް ކަމެއް ހުދު އަހަރެންނަކަށްވެސް ނޭނގެއެވެ. މިއަދު ފިރިމީހާ ކަންކުރާގޮތް ތަފާތުވީ ކީއްވެ ހެއްޔެވެ؟ ކިތައްމެ ބިޒީކޮށް އުޅެމުންވެސް އޭނާ އަހަންނަށް މެސެޖެއް ކޮށްފިއްޔާ މެސެޖުގެ ފަހަތުގައި “އައި ލަވް ޔޫ” ނުޖަހައެއް ނުފޮނުވާނެއެވެ.\nރޭގަނޑަށް ކެއްކީ ނޫޑުލްސް އެވެ. އެހެނެއް ކަމަކު ކާހިތެއް ނުވެއެވެ. އަދިވެސް އެކަންކަމާ ވިސްނާފައި އަހަންނަށް ގިސްލެވެނީ އެވެ. ގޭގައި ފޫހިވިޔަސް އެކުވެރިއަކާ ބައްދަލު ކުރާހިތެއް ނުވެއެވެ. އެކި ކަންކަމާ ފިކުރު ކުރަން އިންދައި އަހަރެންގެ ސިކުނޑި ގޮސް ހުއްޓުނީ އެތައް ދުވަސް ތަކެއް ފަހަތަށެވެ. ތަފާތަކީ އޭރުގައި އަހަރެންނާއި އަހަރެންގެ ފިރިމީހާ އުޅެނީ ކައިވެނިކޮށްގެން ނޫންކަމެވެ. އެއީ އަހަރެމެން ރައްޓެހިވެގެން އުޅޭތާ 1 އަހަރު ފުރުނު ދުވަހެވެ. އެދުވަހުވެސް ކަންތައް ވީ ހަމަ ދާދި މިހެންނެވެ. މާޒީގެ ފުން ހިޔާލުތަކުގެ ތެރެއަށް އަހަރެން ގެނބިގެން ދިޔައީ އެއްވެސް އިހުތިޔާރަކާ ނުލައެވެ.\nފަތިހުގެ އެ ހިތްގައިމު ވަގުތުގައި އަހަރެން އިނީ ބެލްކަނިން ބޭރު ބަލާށެވެ. ވިސްނަމުން ދިޔައީ މިއަދު ހާއްސަ ކުރުމަށްޓަކައި ކޮށްލާނެ ކަމަކާއި މެދުއެވެ. “ހެޕީ އެނިވާސަރީ” މިހެން ޖެހުމަށްފަހު ރޭގަ 12 ޖެހިއިރު މެސެޖް އަހަރެން ކުރީމެވެ. އެހެންނަމަވެސް މާހިދު އަހަރެންގެ މެސެޖަކަށް ރިޕްލައިއެއް ނުކުރެއެވެ. އެއީ މީގެ ކުރިން ދުވަހަކުވެސް ނުވާގޮތެކެވެ. ނަމަވެސް އަހަރެންގެ ހިތަށް އަހަރެން ވިސްނައިދިނީމެވެ. ހަނދާން ނެތުމަކީ އިންސާނާގެ ތަބީއަތުގައި ވާ ކަމެއް ކަމަށެވެ.\nއެވަގުތު ކުއްލިއަކަށް ފޯނާ ދިމާލަށް ބަލައިލެވުނެވެ. މެސެޖެއް އައުމުންނެވެ. އަހަރެން އަވަސް އަވަހަށް ފޯނު ނަގައި މެސެޖް ބަލައިލީ މާހިދުގެ މެސެޖެއް ކަމުގެ ފޮނި އުންމީދުގައި އެެވެ. ނަމަވެސް ކަން ދިމާވީ އަހަރެން ހީކުރި ގޮތާ މުޅިން އިދިކޮޅަށެވެ. އެެއީ އަހަރެންގެ އެކުވެރި ސާތިރާ އެވެ. މެސެޖް ކޮށްފައި އެވަނީ އެނިވާސަރީ ވިޝްކުރާށެވެ. އަދި މިއަދުގެ ޕްލޭނާ މެދު ސުވާލު ކުރުމަށެވެ. ރިޕްލައި އަކަށް ލިޔާނެ އެއްޗެއް އަހަރެންނަކަށް ނުވިސްނުނެވެ. އެއީ މާހިދުގެ ރިޕްލައި ނާންނާތީއެވެ. އަހަރެންގެ މޫޑް އޮފް ވީއެވެ.\nއާދައިގެ މަތިން މިއަދުވެސް ސާތިރާ އަހަރެން ބަލައި އައީ ކޮފީއަށް ދާށެވެ. އަދި މިއަދު ދެން ކުރަން އޮތް ކަންތައްތަކާ މެދު މަަޝްވަރާ ކުރުމަށެވެ. ކެފޭތެރޭގައި އަޑުގަދަކަމުން އަހަރެންނަށް އުނދަގޫވަގޮތް ވިއެވެ. ބޭނުންވަނީ ސިކުނޑި ހަމަޖައްސާލާށެވެ. އަދި ހިތުގައި އުފެދޭ ޝައްކުތައް ނައްތާލާށެވެ. އެހެންކަމުން ސާތިރާ ކައިރީގައި ބުނެގެން އަހަރެން މާހިދު ގެއަށް ދިޔައީ މެވެ. މިހާރު މާހިދުގެ ގޭގައި އުޅެނީ އޭނަ އެކަންޏެވެ. އެއީ އޭނަގެ ބައްޕައާއި މަންމަ ރާއްޖެއިން ބޭރަށް ބޭސްކުރަން ގޮސްފައިވާތީއެވެ. މާހިދުގެ މަންމައަކީ ހިތުގެ މައްސަލަ ވަރަށް ބޮޑަށް ހުންނަ މީހަކަށް ވުމުން އެކަމަށް ޝިފާއެއް ލިބޭތޯއެވެ.\nމާހިދުގެ ގޯތި ދޮރު މައްޗަށް އަހަރެން ބާލުވާފައި ސާތިރާ ސައިކަލް ދުއްވާލީ ލާނެއް ހިނިތުންވުމާއެކު އެވެ. ދޮރުގެ ތަޅު އަނބުރާލީމެވެ. އެހެންނަމަވެސް ދޮރު ހުރީ ތަޅުލައިފައި ކަމުން އަހަރެންގެ ދަބަހުން ތަޅުދަނޑިއެއް ނަގައި ދޮރު ހުޅުވީމެވެ. އެއީ މާހިދުގެ ގޭގެ ޑަބަލް ތަޅުދަނޑިއެވެ. މާހިދުގެ މަންމައާއި ބައްޕަ ރާއްޖެއިން ބޭރަށް ދިޔުމުން އަހަރެންގެ އަތަށް މާހިދު އެ ތަޅުދަނޑި ދިނީއެވެ. ހުސް ވަގުތުގައި އަހަރެމެން ބައްދަލުވުމުގެ ނިޔަތުގަ އެވެ. އަހަރެމެންގެ ލޯބީގެ ބަގީޗާގައި މާތައް ފޮޅުވުމަށެވެ. ދޮރު ހުޅުވުމަށްފަހު އަހަރެން ވަދެގެން ދިޔައީ މާހިދު ކޮޓަރިޔާ ދިމާލަށެވެ. އެހެންނަމަވެސް ހުރި ފިޔަވަޅު މައްޗައް އަހަރެންނަށް ހުއްޓެވުނީ މާހުދުގެ ކޮޓަރިން އިތުރު އެހެން މީހެއް ވާހަކަ ދައްކާ އަޑު އިވިގެންނެވެ. އަހަރެންނަށް އެ ހުރިތާ ހުއްޓުން އަރައި ހުރެވުނީ އެވެ. ގަބޫލުކުރަން ކިތަމެ ބޭނުންނުވިޔަސް އެެއީ އަނަހެން ކުއްޖެއްގެ އަޑެވެ. އެމީހުން ހީ ހީފައި ވާހަކަ ދައްކަނީއެވެ.\nކޮޓަރި ދޮރު ކައިރީގައި ގަބުވެފައި ހުރި މީހެއް ފަދައިން އަހަރެން ހުއްޓައި މާހިދު އާއި އެ އަންހެން ކުއްޖާ އަތުގުޅުވާލައިގެން ނުކުތެވެ. މާހިދުއަށް އަހރެން ފެނުމުން ބޭއިހްތިޔާރުގައި އެކުއްޖާގެ އަތުން އޭނާގެ އަތް ދަމައި ގަނެވުނެވެ. އެހެން ނަމަވެސް ދެން ފޮރުވަން އޮތީ ކޮން އެއްޗެއް ހެއްޔެވެ؟ އޭރުގައިވެސް ލައިގެން ހުރީ އަބަދުވެސް އޭނާ ނިދަންލާ ސޯޓު ބުރި އެކަންޏެވެ. އެދެމީހުންގެ ދޭތެރޭގައި ހިނގާފައިވާނެ ކަމަކީ އަހަރެން ހިތަށްވެސް އަރުވަން ބޭނުންވާވަރުގެ ކަމަކަށް ނުވާނެކަން އަހަރެންނަށް ހަމަ ގައިމުންވެސް ޔަގީން ވިއެވެ. ފިޔަވަޅުތައް ފަހަތައް ނަގަމުން ދެފަޔަށް ބާރުލައިފައި އަހަރެން ދުވައިގަތީމެވެ. މާހިދު އެތައް ފަހަރަކު މަޑުކުރަން އެދުނު ކަމުގައި ވިޔަސް މިއަދު އެ އަޑެއް އަހަރެން ނާހަމެވެ. އެކުވެރިޔާގެ ސައިކަލް ފަހަތަށް އެރުމާއެކު އަހަރެން ގެޔަށް ދިޔުމަށް އެދުނީ މެވެ. އޭރު މަޑު ގިސްލުމަކާއެކު އަހަންނަށް ރޮވުނީއެވެ. އެ އަޑު އިވުމުން ސާތިރާގެ އަނގަ ހުޅުވާލުމަށްފަހުވެސް މަޑުކޮށްލިތަން އަަހަރެން ދުށީމެވެ. އެކުވެރިޔާއަށް ވިސްނުނީތާއެވެ. ނުވިސްނެންވީ ކޮންކަމަކާ ހެއްޔެވެ.؟ އުމުރު ދުވަހު އެކީ އުޅުނު އިރުވެސް ވަރަށް ބޮޑު ކަމެއް ނުވަނީސް އަހެރެމެން ނުރޮމެވެ.\nކޮޓަރިއަށް ވަނުމާއެކު އެނދުމައްޗަށް ފުންމައި ގަތް ގޮތަށް އަޑުން އަޑުނަގާ ރޯން ފެށީމެވެ. އެތައް އިރަކު ރޮވުނެވެ. ހަމައެހެންމެ ސާތިރާ އަހަރެން ހުއްޓާލެވޭތޯ ނުކުރާކަށް ކަމެއް ނެތެވެ. ކިހިނެތް ވީ ހޭ ސުވާލުކޮށް އޭނާ ވަރުބަލި ވާވަރު ވެއްޖެއެވެ. ރުއިން ހުއްޓާލުމަށްފަހު އަހަރެން މަސައްކަތް ފެށީ ސާތިރާއަށް އޮޅުން ފިލުވައިދޭށެވެ. އަދި އެތައް އިރެއްގެ ވަގުތުތަކަަކަށްފަހު ވީ ގޮތް ކިޔައިދެވުނެވެ. ސާތިރާގެ ހިތުގައި މާހިދުއާ ދޭތެރޭ ނަފްރަތު އުފެދުނެވެ. އަހަރެން މާހިދުއާ ރައްޓެހިވި އިރުވެސް ސާތިރާ އެކަމަކަށް އެހާ ގަބޫލެއް ނޫނެވެ. ސާތިރާއަކަށް މާހިދު ކަމަކު ނުދެއެވެ. އޭނާ އުޅުމާމެދު ސާތިރާ އަހަރެންގެ ގާތުގައި އަބަދާއި އަބަދަށް ޝަކުވާ ކުރާނެއެވެ. އެހެނެއް ކަމަަކު އެ ޝަކުވާތައް ކުރުންް ސާތިރާ ހުއްޓާލީ މާހިދު ދެކެ އަހަރެންވާ ލޯބި އެނގުމުންނޭ ބުންޏަކަސް ދޮގަކަށް ނުވާނެއެވެ. އަހަރެންގެ ކައިރީގައި އެތައް އިރަކު އިނދެފައި އެކުވެރިޔާ ގެޔަށް ދިޔައީ ރޭގަނޑު ވުމުންނެވެ. އޭރު އަހަރެންނަށް އޮތީ ނިދިފައި އޮތުމުން، ގެއަށްދާ ވާހަކަ ބުނުމަށްފަހު އަހަރެންގެ މޯބައިލްއަށް މެސެޖެއްކޮށްފައި އޮތެވެ.\nދަންވަރުގެ ވަގުތުގައި އަހަންނަށް ހޭލެވުނީ މާހިދުގެ ހިޔާލުތައް އަހަންނަށް އުނދަގޫ ކުރާ ވަރުންނެވެ. ލޯބީގެ އެ ހުވާތަކާ އެކުގައި ފޮޅުވި ނަލަ މާތަކުގެ މަތިން ހަނދާން ވާވަރުންނެވެ. އަހރެންނަށް ކުރެވޭނެ ކަމެއް ނެތެވެ. މާހިދުގެ ހަނދާންތަކާ ދުރަށް ދާން ކިތައްމެ ބޭނުންވި ކަމުގައި ވިޔަސް މާހިދުއާއެކު ކޮންމެ ރެއެއްގައި ހިތްހަމަޖެހުން ހާސިލް ކޮށްފައިވާ ކަމުގެ ސަބަބުން އޭނާއާއި ދުރަށް ދިއުމަކީ ނުވާނެ ކަމެކެވެ. ހިތު ތެރޭގައި ފުރި އުތުރި އަރަނީ މާހިދު ދެކެ ވާ ލޯތްބެވެ. ނަފްރަތުގެ ހުޅުކޮޅެއް ރޯވާނެހާ ޖާގައެއް ނުދެވުނެވެ. ލޯތްބަކީވެސް ކޮންފަދަ އެއްޗެއް ތޯއެވެ. ހިޔާލުތަކާއި އެހަނދާންތަކުގެ ތެރެއިން ސިކުނޑިއާ ހިތް ނެރެލުމަށްފަހު ގަޑި ބަލާލުމަށް ފޯނު ނެގީމެވެ. އޭރު ދަންވަރު2ޖަހައިފި އެވެ. އެތައް މެސެޖުތަކަކާއި އެތައް ކޯލްތަކެއް މިސް ވެފައި ހުއްޓެވެ. ނިދުނީ ފޯން ސައިލެންޓުގައި އޮއްވާކަން ހަނދާންވީ ދެނެވެ. މެސެޖުތަކާއި މިސްކޯލްތައް ބަލާލުމުން ހިތުގެ ވިންދު ބާރުވިއެވެ. މާފަށް އެދި އެތައް މެސެޖުތަކެއް މާހިދު ކޮށްފައި ވެއެވެ. އަދި އަހަރެން ގެއަށް އައި ވަގުތުންފެށިގެން މެދު ނުކެނޑި ގުޅާފައި ވެއެވެ. އެހެންނަމަވެސް އަހަރެން ހިތާއި ހަށިގަނޑާ ދެކޮޅަށް އެމެސެޖުތައް ފުހެލީމެވެ.\nފަތިސް ވީއެވެ. ރޭ ދަންވަރު ހޭލުމަށްފަހު އަހަންނަކަށް ނުނިދުނެވެ. އެހެންނަމަވެސް އަހަރެން ހިތްވަރު ކޮށްފައި ނޯމަލް ވެވޭތޯ މަސައްކަތް ކުރީމެވެ. އަދި އާދައިގެ މަތިން ކޮފީއަށް ދާން ތައްޔާރު ވެލީމެވެ. މޫނުމަތި މިލާފައިވުމުން ތަންކޮޅެއް ގަދައަށް މޭކަޕް ކޮށްލީމެވެ. އެހެނެއް ކަމަކު ހިތަށް ކޮށްފައިވާ އަސަރުތައް އަހަރެން ފޮރުވާނީ ކޮންފަދައަކުން ހެއްޔެވެ؟ ސާތިރާ ނައިސްގެން ލަސްވީމާ އަހަރެން ގުޅީމެވެ. އެކުވެރިޔާ ހީކުރީ އަހަރެން ބޭރަށް ނުނިކުންނާނެ ކަމަށެވެ. އެހެންނަމަވެސް އަހަރެން ކޮފީއަށް މިއަދުވެސް ދާނަމޭ ބުނުމުން އޭނާވެސް އަވަހަށް ތައްޔާރު ވެލައިގެން އަހަރެން ބަލައި އަތުވެއްޖެއެވެ.\nކޮފީއަށް ދިޔައިރުވެސް އެތާނގައި މާހިދު އަހަރެން އަންނާނެކަމުގެ އިންތިންޒާރުގައި ހުއްޓެވެ. އަނެއްކާވެސް އެތައް ފަހަރެއްގެ މަތިން މާފަށް އެދުނެވެ. ނަމަވެސް އަހަރެން އަޅައިވެސް ނުލައި ޓޭބަލެއް ކައިރީ އިށީނީމެވެ. އަދި ކޮފީއަކަށް އޯޑަރު ކޮށްގެން ތިބީމެވެ. އެކި ވާހަކައިގައި ވަގުތުތައް ހޭދަކުރަމުން ދިޔަ ކަމަކު އަހަރެންގެ ހިތުގައި ވަނީ މާހިދެވެ. މުޅި ހަށިގަނޑުވަނީ އޭނާގެ ކޮންޓްރޯލްގައިހެން އަހަންނަށް ހީވެއެވެ. އަހަރެންގެ ހިތް މާހިދުގެ އާދޭސްތަކަށް ލެނބޭގޮތް ވިއެވެ. އިތުރު ފުރުސަތެއް ދޭށޭ ކިޔަކިޔާ ހިތް ރޮނީއެވެ. އަހަރެންގެ ދިރިއުޅުމަށް ބަދަލު ގެންނަން ބޭނުން ނުވި ކަމަކު އެތައް ބަދަލުތަކެއް އަތުވެއްޖެއެވެ. މާހިދާ ނުލާ މި ހިތް ވިރިގެން ގޮސްދާނެ ކަހަލަ އެވެ.\nދެތިން މަސް މިގޮތުގައި ވޭތުވެގެން ހިނގައްޖެއެވެ. އެހެންނަމަވެސް އަދިވެސް މާހިދު އަހަރެންގެ ކައިރިން މާފަށް އެދެއެވެ. އިތުރު ފުުރުސަތަކަށް އެދެއެވެ. އަހަރެންގެ ކެތްތެރިކަން ކޮޅުންލައި މާހިދުއަށް އިތުރު ފުރުސަތެއް ދެވުނީއެވެ. މާހިދު ބަލިވެގެން އުޅޭކަމުގެ ހަބަރު އަހަރެންނަށް ސާތިރާ ދިނުމާއެކު އޭނާ ދެކިލަން ނުގޮސް ހުންނާކަށް އަހަންނަކަށް ކުޅާދާނައެއް ނުވިއެވެ. އެހެނެއް ކަމަކު މި ބައްދަލުވުން ނިމިގެން ދިޔައީ ލޯބީގެ މަލެއް ފޮޅިގެންނެވެ. އަހަރެންގެ ކެތްތެރިކަން ކޮޅުންލީ މާހިދުގެ އެ ހޫނު ހަށިގަނޑާލައި އަހަރެން ފިއްތާލި ވަގުތުންނެވެ. ދުވަސްތައް ވޭތުވެ މާޒީއާ އެކުވެގެން ހިނގައްޖެއެވެ. އަހަންނަށް ރޭކާލީ މީހެއްގެ ހޫނު ނޭވާ އަހަރެންގެ މޫނުގައި ބީހެމުން ދާކަހަލަ އިހްސާސެއް ވުމުންނެވެ. ފުންމައިގެން ސޯފާމައްޗަށް އެރީ ސަލާމަތް ހޯދުމަށެވެ. އެހެނަސް ކައިރީގައި ހުރި ލޯބިވާ ފިރިމީހާ ފެނުމުން އިސްޖަހާލެވުނެވެ. ފިރިމީހާ ބުންޏެވެ. “ކޮޓަރިއަކަށްވެސް ނުވަންނަން ދޯ އަދި؟” އެ ސުވާލު ކުރުމުން އަހަންނަށް ސިހުމެއް ލިބުނަސް އެއްޗެކޭ ނުބުނެ ބޮލުގެ އިޝާރާތުން އަހަރެން ޖަވާބު ދިނީ މެވެ. އޮފީހުގެ ދަބަސް މޭޒުމަތީގައި ބޭއްވުމަށްފަހު އަހަރެންގެ އަތުގައި ހިފައިގެން ކޮޓަރިއާ ދިމާލަށް މިސްރާބު ޖެހިއެވެ. ކޮޓަރި ދޮރު ހުޅުވާލުމުން އަހަންނަށް ލިބުނީ ބުނަން ނޭނގޭ ކަހަލަ އުފާވެރި ކަމެކެވެ.\nތެދެކެވެ! މީހުން ބަދަލުވެސް ވެއެވެ. އެއްފަހަރު އޮޅުވާލިކަމުގައި ވިޔަސް އޭގެ މާނަ އަކީ އަބަދުވެސް އޮޅުވާލާނެ އެކޭ ނޫނެވެ. އަހަރެންގެ ފިރިމީހަ މާހިދު ވަނީ ފުރަން ޖެހޭކަން އެނގުމުން ގެއަށް އައިސް ކޮޓަރި ޒީނަތްތެރި ކޮށްފައި އެވެ. ރަތް ކުލައިގެ ފިނިފެން މަލުން މުޅި ކޮޓަރި ވިދާކަހަލައެވެ. އަހަންނަށް އުފަލުން ގޮސް ރޮވުނެވެ. އަދި މީގެ ފަހުންދުވަހަކުވެސް މާޒީގެ އެ ހިތި ހަނދާން އަހަރެންގެ ހިޔާލަށްވެސް ނުގެންނާނެކަމުގެ ހިތާހިތުން ވައުދު ވެވުނެވެ.\nނޯޓް: މިއީ ސްކޫލުތަކުގެ ދަރިވަރުންނަށް ހުޅުވާލައިގެން ކުޅުދުއްފުށި އޮންލައިން އިން ބޭއްވި5ވަނަ ކުރުވާހަކަ މުބާރާތުގައި ހޮވާލެވުނު އެންމެ މޮޅު 15 ވާހަކައިގެ ތެރޭގައި ހިމެނޭ ވާހަކަ އެކެވެ. ވާހަކަ މުބާރާތުގެ ނަތީޖާ ފާޅުކުރާނީ ހުރިހާ ވާހަކައެއް ޝާއިއުކޮށް ނިމުމުންނެވެ. މި ވާހަކަ ލިޔެފައިވަނީ ޖަލާލުއްދީން ސްކޫލުގެ ގްރޭޑް 12 އޭ ގެ އާމިނަތު ހިއްމަތު އެވެ.


ACP Fairoosh retire kurahvaifi! | Jazeera\tއޭސީޕީ ފައިރޫޝް ރިޓަޔަރ ކުރައްވައިފި! - Jazeera\nއޭސީޕީ ފައިރޫޝް ރިޓަޔަރ ކުރައްވައިފި!\nމުޙައްމަދު އަފްޒަލް January 2, 2021 110 views0\nއެސިސްޓެންޓް ކޮމިޝަނަރ އޮފް ޕޮލިސް ޑރ. އަބްދުﷲ ފައިރޫޝް ދިވެހި ފުލުހުންގެ ހިދުމަތުން މިއަދު ރިޓަޔަރ ކުރައްވައިފިއެވެ.\nއޭނާ ރިޓަޔަރ ކުރެއްވިކަން ކޮމިޝަނަރ އޮފް ޕޮލިސް މުހައްމަދު ހަމީދުވަނީ ކަށަވަރުކޮށްދެއްވާފައެވެ. މައުލޫމާތު ލިބިފައިވާ ގޮތުގައި، ޑރ.ފައިރޫޝް އަށްވަނީ އޮސްޓްރޭލިއާގެ ޔުނިވަރސިޓީއަކުން ވަޒީފާ ހަމަޖެހިފައެވެ.\nޑރ.ފައިރޫޝް މަގާމުން ރިޓަޔަރ ކުރެއްވުމާއި ހަމައަށް މަސައްކަތް ކުރައްވަމުން ގެންދެވީ ރިސޯސް މެނޭޖްމަންޓުގެ ހެޑްގެ މަގާމުގައެވެ. އެ މަގާމަށް އައްޔަންކުރުމުގެ ކުރިން ކޮވިޑުގެ އޮޕަރޭޝަނާ ގުޅިގެން ވަގުތީ ގޮތުން މާލެ ސަރަހައްދު ހިމެނޭ ސެންޓްރަލް ޕޮލިސިންގ ކޮމާންޑުގެ ހެޑްގެ ގޮތުގައިވެސް އޭނާ މަސައްކަތްކޮށްފައިވެއެވެ.\n20 އަހަރަށްވުރެ ދިގު މުއްދަތަކަށް ފުލުހުންގެ ހިދުމަތުގައި މަސައްކަތްކުރައްވާފައިވާ ޑރ. ފައިރޫޝް އެ މަގާމުން ރިޓަޔަރ ކުރެއްވުމާއި ގުޅިގެން އޭނާ ކޮށްދެއްވާފައިވާ ހިދުމަތަށް ސީޕީ ހަމީދުވަނީ ޝުކުރުއަދާކުރައްވާފައެވެ.


J-136935 , J-147802\nސަޕޯޓް ސަރވިސް ގްރޭޑް 1\nސްކޫލް ގޯތިތެރެ ކުނިކެހުމާއި، ހޯލުކުނިކަހާ މޮޕުލުން.\nސްކޫލްގެ ކްލާސްރޫމްތައް ކުނިކެހުމާއި މޮޕުލުން އަދި ބިއްލޫރިތައް ފޮހެ ސާފުކުން.\nސްކޫލްގެ ފަންކާތައް ފޮހެ ސާރުކުރުން.\nކްލާސްތަކަށް ގެންދަންޖެހޭ ތަކެއްޗާއި ދަރިވަރުންނަށް ބަހަންޖެހޭ ސްލިޕްކޮޅުތައް ފަރުވާތެރިކަމާއެކު ރައްދުކުރުން.\nދަރިވަރުންނާއި މުވައްޒަފުން ބޭނުންކުރާ ފާޚާނާތައް ދޮވެ ސާފުކުރުން.\nއެކިއެކި ހަފްލާތަކާއި އެކިއެކި އިމްތިހާނުތަކަށް ހޯލު ތައްޔާރުކުރުން.\nމެންދުރުފަހު ސެޝަންގައި ފްލޯރ ޑިއުޓީކުރުން.\nސްކޫލް އެތެރޭގައި ހައްދާފައިވާ ގަސްތައް ބެލެހެއްޓުން.\nރަސްމީ ލިޔެކިޔުންތައް ޙަވާލުކުރަންޖެހޭ ފަރާތްތަކާއި ފަރުވާތެރިކަމާއެކު ހަވާލުކުރުން\nސްކޫލްގެ އެކިއެކި ރަސްމިއްޔާތުތަކަށް ސްކޫލް ތައްޔާރުކުރުމުގައި އެހީތެރިވުން.\nވަޒީފާގެ މަސްއޫލިއްޔަތާ ގުޅޭގޮތުން ޙަވާލުކުރެވޭ މަސައްކަތްތައް ކުރުން\nމަޤާމުގެ ޝަރުޠުތައް: 1- ލިޔަން ކިޔަން އެނގުން\n5. ވަޒީފާގެ މަސަކަތުގެ ދާއިރާއާ ގުޅޭ ކުރު މުއްދަތުގެ ކޯސްތަކާއި ތަމްރީނު ސެޓްފިކެޓްތަކުގެ ކޮޕީ.\n6. ސިވިލް ސާރވިސްގެ ވަޒީފާއަށް ވަނުމަށް ދެވޭ އިމްތިޙާނު ފުރިހަމަކޮށް ސެޓްފިކެޓް ލިބިފައިވާނަމަ، އެ ސެޓްފިކެޓްގެ ކޮޕީ.\nމަޤާމަށް އެދި ހުށަހަޅަންޖެހޭ ތަކެތި ހުށަހަޅާނީ 2019 ޖުލައި 21 ގެ 14:00 ގެ ކުރިން، ހިރިޔާ ސްކޫލް އޮފީހަށެވެ. ވަޒީފާއަށް އެދޭ ފޯމާއި ލިޔުންތައް އީމެއިލް [email protected] އަދި ފެކްސް 3305815 މެދުވެރިކޮށްވެސް ބަލައި ގަނެވޭނެއެވެ. އަދި އިޢުލާނުގެ ސުންގަޑި ހަމަވުމުގެ ކުރިން ސަރުކާރުން އަލަށް ބަންދު ދުވަހެއް ކަނޑައަޅައިފިނަމަ، އެ ކަނޑައަޅާ ދުވަހުގެ އަދަދަށް ވަޒީފާއަށް އެދޭ ފޯމު ބަލައިގަނެވޭނެއެވެ.\nމި މަޤާމަށް މީހަކު ހޮވުމަށް ބޭއްވޭ އިންޓަވިއު އޮންނާނީ، 2019 ޖުލައި 22 އާއި 2019 ޖުލައި 25 އާ ދެމެދު، ހިރިޔާ ސްކޫލް ގައެވެ. ވުމާއެކު، މި ވަޒީފާއަށް ކުރިމަތިލާ ފަރާތްތަކުން، އެ ތާރީޚުތަކުގައި އިންޓަވިއުއަށް ހާޒިރުވުމަށް ތައްޔާރުވެގެން ތިބުން އެދެމެވެ.\n08 ޛުލްޤައިދާ 1440\nސުންގަޑި: 21 ޖުލައި 2019 1400


އައިނާ5(ފަސްވަނަބައި) – Esfiya\nކްލާސްތަށް ނިމުމާއި އެކީގައި ރީމާ އަވަހަށް ކުލާހުން ނިކުމެފައި ގޭޓް ކައިރީ މަޑުކޮށްލައިގެން ހުއްޓެވެ.\nމަންމަ ބަލައި އައިމަވެސް އަޝްހާ އާއިއެކު ދާނީއޭ ބުނުމުން އެއްމެ ރަނގަޅޭ ބުނެލިއެވެ. އަދި އިރުކޮޅެއް ނުވެ އަޝްހާ އައިނާ އާއި އެކު އަންނަތަން ފެނުނެވެ. އަޝްހާ އަރާ ހަމަވީ އިރަށް ބުންޏެވެ. “މީ އަހަރެން ބޭނުމީ އަޝްހާ އާއި ވާހަކަ ދައްކާލަން” “އެކަމަކު އަނާ….” އަޝްހާ އެހެން ބުނެ ނުނިމެނީސް އައިނާ އަޝްހާ އަތައް ފިއްތާލައިފައި އަހަރެން ދަނީ ބައިސްކަލް ގައޭ ބުންޏެވެ. ހަޤީޤަތުގައި އައިނާ އަތަކު ބައިސްކަލެއް ނުވެސް ނެތެވެ. އަޝްހާއަށް އައިނާ ހެދި ދޮގު އިނގުނެވެ.\n” ހޫން.. ކޮން ވާހަކައެއް ދައްކަން” އަޝްހާ ފަަރުވާ ކުޑަ ގޮތަކަށް ބުނެލިއެވެ. “އަޝްހާ! އަހަރެން ބުނަން އުޅޭ ވާހަކަ ނުނިމެނީސް ވާހަކަ ނުދަށްކާތި” އަޝްހާ ހޫމް އެއް އަޅުވާލިއެވެ. “އަޝްހާ ކީއްކުރަން އެ އައިނާ ގަނޑަކާއި އެކު އުޅެނީ؟ އަޝްހާ އެއްފަހަރުވެސް އައިނާ އަޝްހާ އާއި އެކު އުޅެނީ ކީއްވެގެން ތޯ ބަލާލިންތަ؟ އަހަރެން ބުނެފާނަން!!… އައިނާ ބޭނުން ވަނީ އަޝްހާގެ ފަރާތުން އަގު ބޮޑެތި ތަކެތި.. މިހާރުވެސް ވިސްނާލަބަ ކިތެކެތި އަތުލާފައި އެބައޮތް!!! އެ ބައިސްކަލު.. ހަމަގައިމުވެސް އައިނާ އަކަށް ނުލިބޭނެ އެ ގަންނާކަށް. އައިނާ އަކީ ކިހާ ދަށް ފެންވަރެއްގެ ކުއްޖެއް. ތިހާ މަތީ ފެންވަރެއްގެ ކުއްޖަކު އެ އައިނާ އާއި އެކު އުޅުނީމައި މީހުން ކިޔާނީ ކީކޭ. އަޝްހާ ތީ ކިހާ ރަނގަޅު ކުއްޖެއް. ތިހާ ރަނގަޅު ކުދިންނާ ގުޅެނީވެސް ރަނގަޅު ކުދިން. މިސާލަކަށް އަހަރެން ކިހާ ރަނގަޅު އަޝްހާ އައް؟ އަޝްހާ ވާންވީނު އަހަރެންގެ ބެސްޓް ފްރެންޑައް؟….” މިހެން ބުނެ ނިމުނު ތަނާ އަޝްހާ އަކަށް މަޑަކުން ނުހުރެވުނެވެ.\n“އަހަރެން އައިނާ އާއި އެކު އުޅެނީ ހަމްދަރުދީ ވާތީ. އެން، އައިނާ އަހަރެންގެ ފަރާތުން ދުވަހަކުވެސް އެއްޗަކަށް އެދިފައިއެއް ނެތް. ދެން ބައިސްކަލު.. އެއީ ދޮގެއް. އައިނާ އަތަކު ނެތް އެއްވެސް ބައިސްކަލެއް. އެހެންނޫނަސް އަހަރެން ކުދިންނާއި އެކުވެރިކަން ބާއްވަނީ ތިކިޔާ ފެންވަރު ފެންވަރު ބަލާފައެއް ނޫން.. ތެންކްސް.. ރީމާ އައްވެސް އަހަރެންގެ ރަނގަޅުކަން ފެނިއްޖެ ދޯ؟ އާން.. އަހަރެންނާއި ގުޅެނީވެސް ރަނގަޅުކުދިން.. އަދި އެއީ އައިނާ.. އަހަރެންނާއި އެއްމެ ގުޅެނީ އައިނާ… ރީމާ ރަނގަޅު އަހަންނަށް.. އެކަމަކު އަހަރެންގެ ބެސްޓް ފްރެންޑައް ކިހާ ގޯސް!!! އެން ރީމާގެ ބެސްޓް ފްރެންޑަކަށް އަހަރެން ވާން ބޭނުމިއްޔާ އަހަންނާއި އެއްކޮށް އައިނާވެސް ވާންޖެހޭނެ ރީމާގެ ބެސްޓް ފްރެންޑައް.. އެއީ ޝަރުތަކީ.. އެއްބަސް ވުން ނުވުން… އިޓްސް އަޕްޓު ޔޫ.. ޗޫޒް… ވާން ބޭނުމިއްޔާ ރަނގަޅު ދެ އެކުވެރިން ލިބޭނެ.. ބޭނުން ނޫނިއްޔާ ހިތައް އަރުވަ ތި ގެއްލުނީ ވަރަށް އަގުބޮޑު އެކުވެރި އެކޭ (އައިނާ).. ބައި..” މިހެން ކިޔާފައި އަޝްހާ ގެއައް ދިޔައެވެ. ރީމާ ވެސް ލޮލުން އަލިފާން ކަނި ބުރާހާލު ގެއައްދާން މިސްރާބު ޖެހިއެވެ. “މިއީކީ ފަސޭހައަކުން ވާނެ ކަމެއްނޫން..” ރީމާ ހިތާހިތާ ކިޔާލި އެވެ. “ކޮންމެވެސް އެހެން ގޮތެއް ހޯދަން އެބަ ޖެހޭ.” ރީމާ އިތުރުކޮށްލިއެވެ.\nDarling vaahaka up kuraairu thankolheh dhigukoh up kohladhinun v rangalhuvaane\nhey dear… mihaar mistakes thah rangalhu vamun annany… u can improve… dhn alif sukun n shaviyani sukun rangalhu kohlan jehey… n thankolheh dhigu koh dhn inna part genesdhehchey… hope u’ll take this comment asapositive one… btw we r same age dhw… good luck dear ??? luv yuh! ❤❤❤\nMihaaru rangalhu vey eba??..Ekm adhi vx dhigukoh upkohlan masahkaiy kurahchey A aar?..keep going dear❤..Ly?\n1 in5miadhu mivaahaka fesigen mihisaabah miky haadha reechey\nއެހެނިހެން October 26, 2014\nމުސްލިމުން އަބަދުވެސް ތިބެންވާނީ ޑިއުޓީގައެވެ.\nއެހެނިހެން ދީނީ October 17, 2015


ޢައްބާސީ ދައުލަތުގެ ފުރަތަމަ ޒަމާނުގައި އުފެދުނު ބައެއް ވަކި ދައުލަތްތައް | ތާރީޚް | ދީނާއިދުނިޔެ\nBack ކަވާސާ ދީނާއިދުނިޔެ ދީނާއިދުނިޔޭގެ ބައިތައް ތާރީޚް ޢައްބާސީ ދައުލަތުގެ ފުރަތަމަ ޒަމާނުގައި އުފެދުނު ބައެއް ވަކި ދައުލަތްތައް\nއިދްރީސީ ދައުލަތް ނިސްބަތްވަނީ އިދްރީސް ބިން ޢަބުދުﷲ ބިން ހަސަން އަށެވެ. ޢައްބާސީންގެ އަތްދަށުން ފިލާވަޑައިގެން މަޣުރިބަށް ވަޑައިގަތުމަށް ފަހު ހިޖުރައިން 172ގައި މަޣުރިބުގައި މިދައުލަތް ގާއިމްކުރެއްވި އެވެ. މަޣުރިބުގައި ތިބި ބަރުބަރުންގެ ބައެއް ޖަމާއަތްތަކާއި އެއްވެގެން ތިލްމިސާން އޭ ކިޔުނު ހިސާބުން ފެށިގެން ގޮސް މަޣުރިބުގެ މެދާއި ހަމައަށް އެމީހުންގެ ބާރުގެ ދަށަށް ގެންނެވިއެވެ. އިދްރީސް އަވަހާރަވެ ވަޑައިގަތީ ހިޖުރައިން 177ގައި ވިހަވެގެންނެވެ. އިދްރީސްގެ އެއްވެސް ވާރުތަވެރިޔަކު އޭރަކު ނުވެއެވެ. ނަމަވެސް އޭނާގެ ޖާރިޔާއެއް އޭރު އިނީ ިއިދްރީސްގެ ދަރިއަކަށް ބަލިވެއެވެ. އެދރިފުޅު އުފަންވެ ޒުވާނަކަށް ވަންދެން ވެރިކަން ހިންގަމުން އައީ ގަބީލާތަކުން އެކަމަކު އޭނާގެ ނަންމަތީގައެވެ. ޒުވާނެއްގެ އުމުރަށް އެޅުމުން އޭނާ އަށް ވެރިކަން ހަވާލުކުރެއްވި އެވެ. އަދި ''އިދްރީސް އައްޘާނީ''ގެ ނަމުން ނަންދެވުނެވެ.\nއިދްރީސީ ދައުލަތުގެ ހަގީގީ ބާނީ އަކީ އިދްރީސް އައްޘާނީ ކަމުގައި ވަނީ ބެލެވިފައެވެ. ވެރިކަން ދެމެހެއްޓުމަށް ކުރެއްވި މުހިއްމު ބައެއް ކަންތައްތަކުގެ ތެރޭގައި އަންނަނިވި ކަންތައް ހިމެނެއެވެ.\n1- އެހިސާބުގައި ގާއިމްވެ ތިބި ބަރުބަރުންގެ ގަބީލާތަކަށް ބާރުފޯރުވުގެ ހައްގު އިދްރީސީ ދައުލަތަށް ލިބިގެންވާ ކަމަށް ހަމަޖެއްސުން\n2- ހިޖުރައިން 192ވަނަ އަހަރު ''ފާސް'' އޭ ކިޔުނު ރަށް ބިނާކުރައްވައި އިދްރީސީ ދައުލަތުގެ ވެރިރަށް ކަމުގައި ހަމަޖެއްސުން\nހިޖުރައިން 213ވަނަ އަހަރު އިދްރީސް އައްޘާނީ އަވަހާރަވި އިރު އޭނާގެ 11ދަރިން ތިއްބެވިއެވެ. އަވަހާރަވުމުން އެންމެ ދޮށީ ދަރިފުޅު މުޙައްމަދު ބިން އިދްރީސް ވެރިކަމަށް އިސްކުރެވުނެވެ. އެއަށްފަހު އެހެން މަސައްކަތްތައް ދެންތިބި ދަރިންނަށް ބައްސަވާލެއްވިއެވެ. ހިޖުރައިން 122ގައި މުހައްމަދު ބިން އިދްރީސް އަވަހާރަވުމުން ދެންތިބި އިދްރީސްގެ ދަރިންގެ މެދުގައި ވެރިކަމަށް އިސްކުރާނޭ މީހަކާއި މެދު ޚިޔާލު ތަފާތު ވިއެވެ. އެންމެ ފަހުން ވެރިކަމަށް އިސްކުރެވުނީ މުހައްމަދު ގެ ދަރިކަލުން ޢަލީ ބިން މުޙައްމަދު ބިން އިދްރީސް އެވެ. ހިޖުރައިން 224ގައި ޢަލީ ބިން މުޙައްމަދު އަވަހާރަވުމާއި ގުޅިގެން އޭނާގެ ކޮއްކޮ ޔަޙްޔާ ބިން މުޙައްމަދު ވެރިކަމަށް އިސްވެ ވަޑައިގަތެވެ.\nއަމީރު ޔަޙްޔާ ބިން މުޙައްމަދުގެ ވެރިކަމުގައި ''ފާސް ސިޓީ'' އަށް ވަރަށް ބޮޑު ކުރިއެރުންތައް ގެންނެވިއެވެ. މިގޮތުން އާއްމު ފާޚާނާ ބަރިތަކާއި، ވިޔަފާރި ހޮޓާތަކާއި، މިސްކިތްތައް ބިނާކުރެއްވިއެވެ. ޚާއްޞަކޮށް ހިޖުރައިން 245ގައި ބިނާކުރެއްވި ''ޖާމިއުލް ޤަރްވިއްޔީން'' އޭ ކިޔޭ މިސްކިތް ފާހަގަކޮށް ލެވެއެވެ. މިއަދުވެސް އިސްލާމީ ދުނިޔޭގެ އެންމެ ފާހަގަކޮށްލެވޭ މިސްކިތް ތަކުގެ ތެރޭގައި މިމިސްކިތް ގުނެއެވެ. ޔަޙްޔާ އަށް ފަހު ދެން ވެރިކަމަށް ވަޑައިގަތީ އޭނާގެ ދަރިފުޅު ޔަޙްޔާ އައްޘާނީ އެވެ. ނަމަވެސް މިބޭފުޅާއަކީ ހަރުދަނާ ކަމެއް ނެތް ވެރިކަމުން ދުރުކުރެވުނެވެ. އެއަށްފަހު ވެރިކަމަށް އިސްވެ ވަޑައިގަތީ ޔަޙްޔާ އައްޘާނީ ގެ ބޮޑުބޭބެ ގެ ދަރިއެއްކަމުގައިވާ ޢަލީ ބިން ޢުމަރު އެވެ. ޢަލީ ބިން ޢުމަރުގެ ވެރިކަން މާގިނަ ދުވަހެއް ވަންދެން ދެމިއެއް ނުހުރެއެވެ. ހިޖުރައިން 292ގައި ޔަޙްޔާ ބިން އިދްރީސް ބިން ޢުމަރު ވެރިކަމަށް އިސްކުރެވުނެވެ. އެބޭފުޅާ ވެފައިވަނީ އިދްރީސީ ދައުލަތުން ވެރިކަން ކުރެއްވި ތަފާތު ބޭފުޅުން ގެ ތެރެއިން އެންމެ ފާހަގަކޮށްލެވޭ ބޭފުޅާ ކަމުގައެވެ. ހިޖުރައިން 309ގައި ޔަޙްޔާ ބިން އިދްރީސް ބިން ޢުމަރުގެ ވެރިކަން ވެއްޓިގެން ދިޔައެވެ. އެއަށްފަހު އިދްރީސީ ދައުލަތް ނިކަމެތި ގޮތެއްގައި ފާތިމީންގެ ދުވަސްވަރު ވެސް އޮތެވެ. އިދްރީސީ ދައުލަތުގެ ވެރިކަން ނިމުމަކަށް އައީ އަންދަލުސްގައި ތިބި އުމަވީން ހިޖުރައިން 319ގައި އެމީހުންގެ މައްޗަށް ބާރުފޯރުވައި ގަދަވެ ގަތުމާއި ގުޅިގެންނެވެ.\n2- އަންދަލުސް ގައި އުފެދުނު އުމަވީ ދައުލަތް\nއަންދަލުސް(ސްޕޭން) ފަތަހަ ކުރެއްވީ އުމަވީ ދައުލަތުގެ ވެރިކަމުގައި ވަލީދު ބިން ޢަބުދުލް މަލިކް ހުންނަވަނިކޮށް ހިޖުރައިން 92-93ވަނަ އަހަރުގެ ދުވަސްވަރެއްގައެވެ. އަންދަލުސް ފަތަހަ ކުރެއްވީ ޠާރިޤު ބިން ޒިޔާދު އަދި މޫސާ ބިން ނަޞީރު ވެރިއަކަށް ހުންނަވައިގެންނެވެ. ފަތަހަ ކުރެއްވުމަށް އުމަވީ ދައުލަތުގެ ވަރުގަދަ ތަބެއްގެ ގޮތުގައި އަންދަލުސް ވެގެން ދިޔައެވެ.\nހިޖުރައިން 132ގައި އުމަވީ ދައުލަތް ވެއްޓުމާއި ގުޅިގެން އަންދަލުސް އިން އުމަވީން ފައްސާލުމަށް ޢައްބާސީ ދައުލަތުން ބޭނުންވިއެވެ. ނަމަވެސް އޭރު ވެރިޔަކަށް ހުންނެވި އަބުދުއްރަޙްމާން ބިން މުޢާވިޔާ ( ޢަބުދުއްރަޙުމާން އައްދާޚިލް ) ޢައްބާސީންނަށް ފިލާވަޑައިގެން އުތުރު އެފްރިކާގައި ތިއްބެވި އޭނާގެ ތިމާގެ ބޭފުޅުން އަރިހަށް ވަޑައިގެންނެވިއެވެ. އެއަށްފަހު އެތާގައި ދުވަސްކޮޅަކު ހުންނެވުމަށްފަހު ދެވަނަ ފަހަރަށް އަންދަލުސް އަށް ވަޑައިގެން ޢައްބާސީން އެރަށުން ނެރުއްވުމަށް ވިސްނެވިއެވެ.\nހިޖުރައިން 138ގައި އަންދަލުސް އަށް ވަޑައިގެން އޭރު އަންދަލުސް ގައި ޢައްބާސީ ދައުލަތުން ވެރިއަކަށް އިސްކޮށްފައި ހުންނެވި ޔޫސުފް އަލްފަހްރީ އާއި ދެކޮޅަށް ހަގުރާމަކުރެއްވުމަށް ލަޝްކަރެއް ތައްޔާރު ކުރެއްވި އެވެ. އެއަށްފަހު ''ޤުރުޠުބާ'' އޭ ކިޔުނު ރަށާއި ދިމާލުން ޔޫސުފުލް ފަހްރީ ގެ ލަޝްކަރާއި ދިމާކުރައްވައި ހަގުރާމަ ފެއްޓެވިއެވެ. ''އަލްމުޞާރާ''ގެ ނަން ދެވިފައިވާ މިހަގުރާމަ ނިމިގެން ދިޔައީ ޔޫސުފުލް ފަހްރީގެ ލަޝްކަރު ބަލިވެ ޢަބުދުއްރަހުމާން އައްދާޚިލްގެ ބާރުގެ ދަށަށް އަންދަލުސް އައުމާއި އެކުގައެވެ. އެއަހަރުން ފެށިގެން (ހިޖުރައިން 138ން)ހިޖުރައިން 422އާއި ހަމައަށް އަންދަލުސްގައި އުމަވީންގެ ވެރިކަން ދެމިއޮތެވެ.\nއަންދަލުސް ގައި އުފެދުނު އުމަވީ ދައުލަތުގެ ދުވަސްވަރު ތަފާތު ގިނަގުނަ އުދަގޫތަކާއި ކުރިމަތި ލެއްވުމަށް ޢަބުދުއްރަޙުމާން ބިން އައްދާޚިލް އަށް ޖެހިވަޑައިގެންނެވި އެވެ. ޢައްބާސީންނާއި މެދު ތަފާތު ތަޅާފޮޅުންތައް އެކި ދުވަސްވަރު ހިގުމުގެ އިތުރުން ވެރިކަމަށް އަތްގަދަކުރުމަށް ވެސް ބައެއް ފަރާތްތަކުން މަސައްކަތް ކޮށްފައި ވެއެވެ. ޢައްބާސީ ދައުލަތުން އެފްރިކާގެ ވެރިއަކަށް ކަނޑައަޅުއްވާފައި ހުންނެވި ޢަލާއު ބިން މުޣީޘް އަށް އަންދަލުސް އަށް ވަޑައިގެން އެތާގައި އޮތް އުމަވީންގެ ވެރިކަން ނިމުމަކަށް ގެންނެވުމަށް ބާރުއަޅުއްވައި ހިތްވަރު ދެއްވި އެވެ. ނަތީޖާއެއްގެ ގޮތުން ޢަލާއު މެދުތެރޭ ކަނޑު ހުރަސް ކުރައްވައި ހިޖުރައިން 146ގައި އަންދަލުސް އަށް ހަގުރާމައަށް ލަޝްކަރާއިގެން ވަޑައިގެންނެވި އެވެ. ނަމަވެސް މިހަގުރާމައިގައި ކާމިޔާބު ލިބިގެން ދިޔައީ އުމަވީންނަށެވެ.\nއެއަށްފަހު ބައެއް އަރަބި ދަރިކޮޅުތަކުން ވެސް ނަޞާރާއިންގެ ވެރިއެއްކަމަށްވާ ''ޝާރްލަމާން'' އާއި ގުޅިގެން ޢަބުދުއްރަޙްމާން އައްދާޚިލް ގެ ވެރިކަން ނިމުމަކަށް ގެނައުމަށް ރޭވުންތައް ރޭވިއެވެ. ނަމަވެސް މިހުރިހާ ރޭވުންތައް ދިޔައީ ފެނަށެވެ. ޢަބުދުއްރަޙްމާން އައްދާޚިލްގެ ވެރިކަމުގައި ދިމާވި ހުރިހާ ގޮންޖެހުންތަކާއި ކުރިމަތި ލައްވައި ކާމިޔާބު ހޯއްދެވި ގޮތް ފުރިހަމަކަމުން އައްބާސީ ދައުލަތުގެ ޚަލީފާއެއް ކަމުގައިވާ އަބޫ ޖަޢުފަރުލް މަންޞޫރު ޢަބުދުއްރަޙްމާން އައްދާޚިލްއަށް ''ޞަޤްރު ޤުރައިޝް''ގެ ލަގަބު ދެއްވި އެވެ.\nހިޖުރައިން 138ން ހިޖުރައިން 422 ވަނަ އަހަރާއި ހަމައަށް އަންދަލުސް ގައި އުފެދުނު އުމަވީ ދައުލަތުގެ ދުވަސްވަރު ތަފާތު ބޭފުޅުން ތައް ވެރިކަން ކުރައްވާފައި ވެއެވެ. މިގޮތުން ވެރިކަން ކުރައްވާފައިވާ ބޭފުޅުންނާއި ވެރިކަމަށް އިސްވި އަހަރުތައް ތިރީގައި މިވަނީ އެވެ.\n1- ޢަބުދުއް ރަހްމާން ބިން މުޢާވިޔާ ( ޢަބުދުއްރަޙްމާން އައްދާޚިލް ) (ހިޖުރައިން 138ގައި )\n2- ހިޝާމް އަލްއައްވަލް ބިން ޢަބުދުއް ރަހްމާން (ހިޖުރައިން 172ގައި )\n3- އަލްޙަކަމް ބިން ހިޝާމް ( ހިޖުރައިން 180ގައި)\n4- ޢަބުދުއް ރަޙްމާން އަލްއައުސަޠު ބިން ހިޝާމް ( ހިޖުރައިން 206ގައި )\n5- މުހައްމަދު ބިން ޢަބުދުއްރަޙުމާން ( ހިޖުރައިން 238ގައި )\n6- އަލް މުންޛިރު ބިން މުޙައްމަދު ( ހިޖުރައިން 273ގައި )\n7- ޢަބުދުﷲ ބިން މުޙައްމަދު ( ހިޖުރައިން 275ގައި )\n8- ޢަބުދުއްރަޙްމާން އައްނާޞިރު ބިން މުޙައްމަދު ( ހިޖުރައިން 300ގައި )\n9- އަލްޙަކަމް ބިން ޢަބުދުއްރަޙްމާން ( ހިޖުރައިން 350ގައި )\n10- ހިޝާމް ބިން ޙަކަމް ( ހިޖުރައިން 366-399އަށް )\nހިޝާމް ބިން ޙަކަމް ގެ ވެރިކަން ނުނިމި އުޅެނިކޮށް މަންޞޫރު ބިން އަބީ ޢާމިރު ވެރިކަމަށް ގަދަވެގަނެ ވެރިކަމަށް އިސްވެ ވަޑައިގަތެވެ. އެއާއެކު އާމިރީ ދައުލަތް އުފެދިގެން ދިޔައެވެ. އާމިރީންނާއި އުމަވީންނާއި ދެމެދު ފިތުނަވެރިކަން ވަރަށް ގިނަ ދުވަހަށް ދެމިއޮތެވެ. މިފިތުނަ ވެރި ކަމުގެތެރޭގައި އުމަވީން ބަލިވެ އެމީހުންގެ ވެރިކަން އެއްކޮށް ވެއްޓިގެން ދިޔައީ ހިޖުރައިން 422ގައެވެ.\nއަންދަލުސްގައި އުފެދުނު އުމަވީ ދައުލަތުގެ ދުވަސްވަރުގައި ޢަބުދުއްރަޙްމާން އައްދާޚިލް ވަރަށް ފުޅާ ދައުރެއް އަދާކޮށްފައި ވެއެވެ. ޤުރުޠުބާ ގައި އާންމު ފާޚާނާ ބަރިތަކާއި، މިސްކިތްތަކާއި ބޮޑެތި އިމާރާތްތައް ބިނާ ކުރެއްވި އެވެ. މައިދާންތަކާއި ބަގީޗާތައް ބިނާކުރެއްވިއެވެ. ރަށުގެ ވަށައިގެން ބޮޑުފާރެއް ބިނާކުރެއްވި އެވެ. ޤުރުޠުބާގެ އައްސޭރި ފަށުގައި ''ރުޞާފާ'' އޭ ކިޔޭ ބޮޑު ގަނޑުވަރެއް ބިނާކުރެއްވި އެވެ. ރަށަށް ފެންލިބޭނެ ގޮތަށް ކޯރު ކޮންނަވައި ހެއްދެވިއެވެ. ޤުރުޠުބާގައި ޢަބުދުއްރަޙްމާން އައްދާޚިލް ބިނާކުރެއްވި މިސްކިތް އަދި އަދާއި ހަމައަށް ވެސް ދެމި އެބަހުރިއެވެ. ދަނޑުވެރިކަމާއި އިލްމަށް ވެސް ޚާއްޞަ އަހައްމިއްޔަތު ކަމެއް ޢަބުދުއްރަޙްމާން އައްދާޚިލް ދެއްވި އެވެ. މިގޮތުން އަންދަލުސްގައި މަދަރުސާތައް ހުޅުވި އެވެ. ނަތީޖާއެއްގެ ގޮތުން ޔޫރަޕުގެ ގައުމުތަކާއި، މިޞްރު، ޚަލީޖްގެ ގައުމުތައް، އަދި އިރާޤުން ކިޔަވާކުދިން ތައުލީމް ހޯދުމަށްޓަކައި އަންދަލުސް އަށް ދިޔައެވެ.\nހިޖުރައިން 172ގައި ޢަބުދުއްރަޙްމާން އައްދާޚިލް އަވަހާރަވުމާއި ގުޅިގެން އޭނާގެ ދަރިކަލުން ހިޝާމް ވެރިކަމަށް އިސްކުރެވުނެވެ. ބުނެވޭގޮތުގައި ހިޝާމް އަކީ ހިތްޕުޅު ހެޔޮ ދީލަތި ހެޔޮ ލަފާ މީހެކެވެ. އަރަބި ބަސް ކިޔަވާދެއްވުމަށް ހިޝާމް ޚާއްޞަ ސަމާލުކަމެއް ދެއްވި އެވެ. އެގޮތުން ޔަހޫދީ މަދަރްސާ ތަކުގައި ވެސް އަރަބި ބަސް ކިޔަވައިދޭން ޖެހޭގޮތަށް ހަމަޖެއްސެވިއެވެ.\nހިޖުރައިން4ވަރުގަރުނު ވެފައިވަނީ އަންދަލުސްގައި އުފެދުނު އުމަވީ ދައުލަތުގެ ރަންޒަމާން ކަމުގައެވެ. އެއީ ޢަބުދުއްރަޙްމާން އައްނާޞިރުގެ ވެރިކަން ހިގަމުން އައި ދުވަސްވަރު ( ހިޖުރައިން 300-350އަށް ) އެވެ. ނުވަތަ ޢަބުދުއްރަހްމާން ބިން ޢަބުދުﷲ ބިން މުޙައްމަދުގެ ވެރިކަމުގެ ދުވަސްވަރު އެވެ. ސިޔާސީ މައިދާނު ގައި ވަރަށްބޮޑު ކުރިއެރުމެއް ދައުލަތަށް ލިބި އެހެނިހެން ގޮތްގޮތުން ވެސް ކުރިއަރައި ދިޔަކަމުގައި ބުނެވެއެވެ.\nޝަރުއީ އިލްމަށް ބަލާއިރު އަންދަލުސްގައި މާލިކީ މަޛުހަބު ފެތުރިގެން ދިޔައެވެ. ޚާއްޞަކޮށް ހިޝާމް ބިން ޢަބުދުއް ރަހްމާންގެ ވެރިކަމުގެ ދުވަސްވަރު ގައެވެ. ފާހަގަކޮށްލެވޭ އިލްމުވެރިންގެ ތެރޭގައި އިމާމް ބިން ޙަޒަމް އަލްއަންދަލްސީ، އަލްއިމާމް އަބުލް ޤާސިމް އައްޝާޠުބީ، އަބުލް ވަލީދު އައްސިޔާޖީ، އަލްއިމާމް އަލްމުންޛިރު ބިން ސަޢީދު އަލްބައްލޫތީ ފަދަ ބޭފުޅުން ފާހަގަކުރެވެއެވެ. ބޭސްވެރިކަމާއި، ފަލަކީ އިލްމް އަދި އަމަލީ މައިދާންތަކުގައި ތަފާތު ކުރިއެރުންތައް ހޯދާފައި ވެއެވެ. ފާހަގަކޮށްލެވޭ އިލްމުވެރިންގެ ތެރޭގައި ޢައްބާސް ބިން ފިރްނާސް ފާހަގަކޮށްލެވެއެވެ. އެއީ އެންމެ ފުރަތަމަ ތާރީޚްގައި މަތިންދާބޯޓެއް ހެދުމަށް މަސައްކަތް ކޮށްފައިވަނީ އޭނާ ކަމަށްވާތީ އެވެ. ފަލަކީ އިލްމުވެރިންގެ ތެރެއިން އިބްރާހީމް ބިން ޔަޙްޔާ އައް ނައްގާޝް، އަދި ބޭސްވެރިކަމުގެ އިލްމުވެރިންގެ ތެރެއިން އަޙުމަދު ބިން އިޔާސް ފާހަގަކޮށްލެވެއެވެ. ބޭސްތައް އޭގެ އިލްމުގައި ވަކިބައިތަކަށް ފުރަތަމަ ބެއްސެވީ އަޙުމަދު ބިން އިޔާސް ކަމުގައި ބުނެވެއެވެ. މީގެ އިތުރުން އަރަބި ބަހުގެ ގަވާއިދާއިބެހޭ އިލްމާއި އަރަބި ބަހުގެ ތަފާތު ދާއިރާތަކުގައި ތަފާތު ކާމިޔާބުތައް އެދުވަސްވަރު އުމަވީ ދައުލަތުން ހޯދާފައިވެއެވެ. އުމުރާނީ ގޮތުން ހޯދި ކުރިއެރުންތަކަށް ބަލާއިރު ގަނޑުވަރުތަކާއި މިސްކިތް ތައް އަދި އެކިއެކި ސިޓީތައް އާބާދު ކުރެއްވިއެވެ.\nހިޖުރައިން 366ގައި ހިޝާމް ބިން ޙަކަމް ވެރިކަމަށް އިސްކުރެވުނެވެ. އެއީ އުމަވީ ދައުލަތުން އަންދަލުސް ގައި ވެރިކަން ކުރެއްވި އެންމެ ފަހު ޚަލީފާ އެވެ.އޭނާގެ ވެރިކަމުގައި މަންޞޫރު ބިން އަބީ ޢާމިރު ވެރިކަމަށް ގަދަވެގަނެ ވެރިކަން ހޯއްދެވިއެވެ. އެއީ ޢާމިރީ ދައުލަތް އުފެއްދެވި ބޭފުޅާއެވެ. އަންދަލުސް ގައި އުފެދުނު އުމަވީ ދައުލަތް ވެއްޓުނީ ހިޖުރައިން 422 ގައެވެ. އެއީ އުމަވީންނާއި އާމިރީންނާއި ދެމެދުގައި އޮތް ފިތުނަ ވެރިކަމުގެ ތެރޭގައި އުމަވީން ބަލިވެ ދިއުމުންނެވެ.\n- ހިޖުރައިން 138ގައި އެފްރިކާގެ އުތުރު ހިސާބެއްގައި ހުންނަވައިފައި އަންދަލުސް އަށް ޢަބުދުއްރަޙްމާން ބިން އައްދާޚިލް ވަޑައިގެން އެތާގައި އުމަވީންގެ ދައުލަތެއް ގާއިމްކުރެއްވުމުގެ މަސައްކަތް ފެއްޓެވިއެވެ. ހިޖުރައިން 138ގައި ޢަބުދުއްރަޙްމާން ބިން އައްދާޚިލް ޢައްބާސީ ދައުލަތުގެ ފަރާތުން އަންދަލުސްގެ ވެރިޔަކަށް ކަނޑައަޅުއްވާފައި ހުންނެވި ޔޫސުފް އަލްފަހްރީ އާއި ދެކޮޅަށް ''އަލްމުޞާރާ'' އޭ ކިޔުނު ހަގުރާމަ ކުރައްވައި ޤުރުޠުބާ އަށް ވަދެ އެތާގައި އަންދަލުސްގައި އުފެދުނު އުމަވީ ދައުލަތް އިއުލާން ކުރެއްވި އެވެ.\n- ހިޖުރައިން 142ވަނަ އަހަރު ޢަބުދުއްރަޙްމާން އަލްފަހްރީ ޢައްބާސީންގެ އަތްދަށަށް އަންދަލުސްގެންނެވުމަށް ޓަކައި ޢަބުދުއްރަޙްމާން ބިން އައްދާޚިލް ގެ ވެރިކަމާއި ދެކޮޅަށް ހަގުރާމައަށް ނިކުމެ ވަޑައިގެންނެވި އެވެ. ނަމަވެސް ކާމިޔާބު ލިބުނީ ޢަބުދުއްރަޙްމާން ބިން އައްދާޚިލްގެ ލަޝްކަރަށެވެ. ހިޖުރައިން 147ވަނަ އަހަރު އެފްރިކާގައި އައްބާސީ ދައުލަތުން ވެރިއަކަށް ކަނޑައަޅުއްވާފައި ހުންނެވި ޢަލާއު ބިން މުޣީޘް ޢަބުދުއްރަޙްމާން ބިން އައްދާޚިލް އާއިދެކޮޅަށް އިންގިލާބަށް ނިކުމެވަޑައި ގެންނެވި އެވެ. ނަމަވެސް ހަގުރާމައިގައި ޢަލާއު ބިން މުޣީޘް ގަތުލުކުރައްވައި ޢަބުދުއްރަޙްމާން ބިން އައްދާޚިލް ކާމިޔާބު ހޯއްދެވިއެވެ. އެއަށްފަހު އުމަވީންގެ ކަންތައްތަކުގެ ތެރެއަށް ޢައްބާސީ ދައުލަތުން މަސައްކަތް ކޮށްފައެއް ނުވެއެވެ.\n- ހިޖުރައިން 161ވަނަ އަހަރު ޢަބުދުއްރަޙްމާން ބިން އައްދާޚިލް އަށް ޚިޔާނާތްތެރިވުމުގެ ރޭވުމެއް ހިންގި އެވެ. މިރޭވުން ރާވާފައިވަނީ ''ސަރުޤަސްޠާ''ގެ ވެރިއަކަށް ހުންނެވި ސުލައިމާން ބިން ޔަޤްޟާޢު ނަޞާރާއިން ގެ ވެރިއެއްކަމަށްވާ ޝާރްލަމާން އާއި ގުޅިގެން ޢަބުދުއްރަޙްމާން ބިން އައްދާޚިލްގެ ވެރިކަން ވައްޓާލުމަށެވެ. ނަމަވެސް ސަރުޤަސްޠާގެ އަހުލުވެރިން އެމީހުންގެ ވެރިޔާ ސުލައިމާން ބިން ޔަޤްޟާޢު އާއި ދެކޮޅަށް އިންގިލާބު އިއުލާންކުރައްވައި މިރޭވުން ނިމުމަކަށްގެނައެވެ.\n- ހިޖުރައިން 172ވަނަ އަހަރު ޢަބުދުއްރަޙްމާން ބިން އައްދާޚިލް އަވަހާރަވުމާއި ގުޅިގެން އޭނާގެ ދަރިކަލުން ހިޝާމް ބިން ޢަބުދުއްރަޙްމާން ވެރިކަމަށް އިސްކުރެވުނެވެ. 8ގެ މުއްދަތަށް ހިޝާމް ވެރިކަމުގައި ދެމިހުއްޓެވެ. ހިޖުރައިން 174ވަނަ އަހަރު ހިޝާމްއާއި އޭނާގެ ކޮއްކޮ ސުލައިމާން އާއި ދެމެދު ޚިޔާލުތަފާތުވުން ތަކެއް އުފެދުނެވެ. ނަމަވެސް ފަހުން ބަލި ގަބޫލުކުރައްވައި ސުލައިމާން މަޣުރިބަށް ވަޑައިގެންނެވި އެވެ.\n- ހިޖުރައިން 181ވަނަ އަހަރު އަލްޙަކަމް ބިން ހިޝާމް ބިން ޢަބުދުއްރަޙްމާން ގެ ވެރިކަމުގައި ''އަހުލު ޠުލައިޠިލާ''ގެ ނަމުގައި އިންގިލާބެއް ގެނެވުނެވެ. އެކަމަކު މިއިންގިލާބު ކާމިޔާބެއް ނުވިއެވެ.ހިޖުރައިން 206ވަނަ އަހަރު އަލްޙަކަމް ބިން ހިޝާމް ބިން ޢަބުދުއްރަޙްމާން އަވަހާރަވުމާއި ގުޅިގެން އޭނާގެ ދަރިކަލުން ޢަބުދުއް ރަޙްމާން އަލްއައުސަޠު ބިން ހިޝާމް ވެރިކަމަށް އިސްކުރެވުނެވެ. އޭނާގެ ވެރިކަމުގައި އިލްމުވެރިކަމާއި ބިނާކުރުމަށް ވަރަށްބޮޑު އަހައްމިއްޔަތު ކަމެއް ދެއްވިއެވެ. އަންދަލުސްގައި ވަރަށް ގިނަ ބަޔަކު އެދުވަސްވަރު އިސްލާމްދީން ގަބޫލުކުރިކަމަށް ބުނެވެއެވެ.\n- ހިޖުރައިން 228ވަނަ އަހަރު ފަރަންޖީން ކަނޑުމަގުން އަންދަލުސް އަށް އަރައިގަތެވެ. އެއަށްފަހު އަޝްބީލިޔާ އަށް ވެސް އެމީހުންގެ ލަޝްކަރުތައް ވާސިލްވި އެވެ. ނަމަވެސް ޢަބުދުއް ރަޙްމާން އަލްއައުސަޠު އަޝްބީލިޔާ އަށް ވަރުގަދަ ލަޝްކަރެއް ފޮނުއްވައި ފަރަންޖީން ބަލިކުރެއްވި އެވެ. ހިޖުރައިން 238ވަނަ އަހަރު ޢަބުދުއް ރަޙްމާން އަލްއައުސަޠު އަވަހާރަވުމާއި ގުޅިގެން އޭނާގެ ދަރިކަލުން މުހައްމަދު ބިން ޢަބުދުއްރަޙުމާން ވެރިކަމަށް އިސްކުރެވުނެވެ. އޭނާގެ ވެރިކަމުގައި ''ޠުލައިޠިލާ'' އަދި ''ބާސިލޯނާ'' ފަދަ ރަށްތަކުގައި ވަރަށްގިނަ އިންގިލާބުތައް ގެންނަށް މަސައްކަތްކޮށްފައި ވެއެވެ.\n- ހިޖުރައިން 300ވަނަ އަހަރު ވެރިކަމަށް ޢަބުދުއްރަޙްމާން އައްނާޞިރު ބިން މުޙައްމަދު އިސްކުރެވުނެވެ. އޭނާގެ ވެރިކަމުގެ ވަރަށްބޮޑު ކުރިއެރުމެއް ވަނީ ހޯދާފައެވެ. ހިޖުރައިން 322 ވަނަ އަހަރު ޢަބުދުއްރަޙްމާން އައްނާޞިރު 200އަށްވުރެ ގިނަ އާގުބޯޓް ހިމެނޭ ފްލީޓެއް ތައްޔާރުކުރައްވައި ފްރާންސް ޖާމަނީ އަދި އިޓަލީ އަށް ފޮނުއްވިއެވެ.\n- ހިޖުރައިން 335ވަނަ އަހަރު ޢަބުދުއްރަޙްމާން އައްނާޞިރު ''ސާލިމް''އޭ ކިޔުނު ރަށް ބިނާކުރެއްވިއެވެ. މެޑްރިޑްގެ އިރުއުތުރުން އޮންނަ މިރަށަށް ފަހު ''މަރިއްޔާ'' އޭ ކިޔުނު ރަށް ވެސް ބިނާކުރެއްވި އެވެ. ހިޖުރައިން 350ވަނަ އަހަރު ޢަބުދުއްރަޙްމާން އައްނާޞިރު ބިން މުޙައްމަދު އަވަހާރަވުމާއި ގުޅިގެން އޭނާގެ ދަރިކަލުން އަލްޙަކަމް ބިން ޢަބުދުއްރަޙްމާން ވެރިކަމަށް އިސްކުރެވުނެވެ. އަލްޙަކަމް ބިން ޢަބުދުއްރަޙްމާން އަށް ''އަލް މުންތަޞިރު ބިﷲ''ގެ ލަގަބު ދެވިފައި ވެއެވެ. އެއަށްފަހު އަލްޙަކަމް ބިން ޢަބުދުއްރަޙްމާން ގެ ދަރިކަލުން ހިޝާމް ބިން ޙަކަމް ހިޖުރައިން 366ގައި ވެރިކަމަށް އިސްކުރެވުނެވެ.\n3- އަޣާލިބީ ދައުލަތް\nއަޣާލިބީ ދައުލަތް ނިސްބަތް ވަނީ ހިޖުރައިން 148ވަނަ އަހަރު އަބޫ ޖައުފަރުލް މަންސޫރު އެފްރިކާގެ ވެރިޔަކަށް އިސްކުރެއްވި އަޣުލަބް ބިން ސާލިމް އައްތަމީމީ އަށެވެ. އެކަމަކު އަޣާލިބީ ދައުލަތުގެ ބާނީ ކަމުގައި ބެލެވިފައިވަނީ ހިޖުރައިން 184ވަނަ އަހަރު ހާރޫނުއް ރަޝީދުގެ ވެރިކަމުގައި އެފްރިކާގެ ވެރިޔަކަށް އިސްކުރެވުނު އިބްރާހީމް ބިން އަޣުލަބް ކަމުގައެވެ. އެއަހަރަކީ ޢައްބާސީ ދައުލަތާއި ވަކިން އަޣާލިބީ ދައުލަތް އުފެދުނުކަމަށް ބުނެވޭ އަހަރު ވެސް މެއެވެ.\nއަޣާލިބީ ދައުލަތް އުފެދުމަށް ފަހު އިބްރާހީމް ބިން އަޣުލަބް އާއި ދެކޮޅަށް ގެންނަށް މަސައްކަތް ކުރެއްވި ތަފާތު އިންގިލާބު ތަކާއި ކުރިމަތިލަންވަން ޖެހިވަޑައިގެންނެވިއެވެ. މިގޮތުން ގެނެވުނު އިންގިލާބު ތަކުގެ ތެރޭގައި މަޣުރިބުގައި ގެނެވުނު ''ޙަމްދީސް އަލްކަންދީ'' އޭ ކިޔުނު އިންގިލާބު، އަދި ހިޖުރައިން 189ވަނަ އަހަރު ގެނެވުނު ''އަހުލު ޠަރާބުލްސް'' އޭ ކިޔުނު އިންގިލާބު ފާހަގަކުރެވެއެވެ. ހިޖުރައިން 196ވަނަ އަހަރު އިބްރާހީމް ބިން އަޣުލަބް އަވަހާރަވުމާއި ގުޅިގެން އޭނާގެ ދަރިފުޅު ޢަބުދުﷲ އަބުލް ޢައްބާސް ވެރިކަމަށް އިސްކުރެވުނެވެ. ޢަބުދުﷲ އަބުލް ޢައްބާސް އަކީ ބޮޑާ ރުޅިގަދަ ބޭފުޅެއް ކަމުން އެދުވަސްވަރު ތަފާތު ތަޅާފޮޅުންތައް ދައުލަތުގެ މީހުންގެ ތެރޭގައި ހިގާފައިވެއެވެ.\nހިޖުރައިން 201ވަނަ އަހަރު ޢަބުދުﷲ އަބުލް ޢައްބާސް އަވަހާރަވުމާއި ގުޅިގެން ވެރިކަމަށް ޒިޔާދަތުﷲ ބިން އަޣުލަބް އިސްކުރެވުނެވެ. ބުނެވޭގޮތުގައި އަޣާލިބީ ދައުލަތުގެ ރަން ދުވަސްވަރަކީ ޒިޔާދަތުﷲ ވެރިކަމުގައި ހުންނެވި ދުވަސްވަރެވެ. އެދުވަސްވަރު އަޣާލިބީ ދައުލަތުގެ ބާރުގެ ދަށުގައި އޮތް ''ޤައިރަވާން'' މަންޞޫރު ބިން ނަޞީރު ޙިޞާރު ކުރެއްވިއެވެ. ނަމަވެސް ހަގުރާމަ ކުރައްވައި އެރަށް އަލުން އަޣާލިބީ ދައުލަތުގެ ބާރުގެ ދަށަށް ގެންނެވި އެވެ. ''ޞަޤްލިއްޔާ'' ފަތަޙަ ކުރެއްވުމަކީ ވެސް އެދުވަސްވަރު ހޯއްދެވި ވަރަށް ބޮޑު ކާމީޔާބީ އެއްކަމުގައި ވަނީ ބެލެވިފައެވެ. ''ޤައިރަވާން''ގެ ޤާޟީއަކަށް ހުންނެވި އަސަދު ބިން ފުރާތު ވެރިއަކަށް ހުންނަވައިގެން ތައްޔާރު ކުރެއްވި ލަޝްކަރު ހަގުރާމާއިގައި ބޮޑު ކާމިޔާބީއެއް ހޯއްދެވައި ''ޞަޤްލިއްޔާ'' އަޣާލިބީ ދައުލަތުގެ ބާރުގެ ދަށަށް ގެންނެވިއެވެ. އެއީ ހިޖުރައިން 212ވަނަ އަހަރުގައެވެ. މިހަގުރާމައިގައި ލިބުނު ކާމިޔާބީއާއި ގުޅިގެން ''ޤައިރަވާން'' ތިބި މުސްލިމުން ގެ ފަރާތުން ތަފާތު އެހީތައް ''ޞަޤްލިއްޔާ'' އަށް ފޮނުވުނުއެވެ.\nހިޖުރައިން 221ވަނަ އަހަރު ޒިޔާދަތުﷲ އަވަހާރަވުމާއި ގުޅިގެން އޭނާގެ ކޮއްކޮ އަބޫ ޢައްފާން އަޣުލަބް ބިން އިބްރާހީމް ވެރިކަމަށް އިސްކުރެވުނެވެ. އެދުވަސްވަރު ތަފާތު އިޞްލާޙުތައް ދައުލަތަށް ގެންނެވިއެވެ. މިގޮތުން މީސްތަކުންގެ މެދުގައި އަނިޔާވެރިކަން ނިމުމަކަށް ގެނެސް އަދި ރާބުއިން މަނާކުރެއްވި އެވެ. ހިޖުރައިން 226ވަނަ އަހަރު އަބޫ ޢައްފާން އަވަހާރަވުމާއި ގުޅިގެން އޭނާގެ ދަރިފުޅު އަބުލް ޢައްބާސް މުޙައްމަދު އަލް އައްވަލް ވެރިކަމަށް އިސްކުރެވުނެވެ. އެއަށްފަހު ހިޖުރައިން 296ވަނަ އަހަރު ފާތިމީ ދައުލަތް ވުޖޫދަށް އައުމާއި ހަމައަށް އަޣާލިބީ ދައުލަތް ދެމި އޮތެވެ.\n4- ރުސްތުމީ ދައުލަތް\nރުސްތުމީ ދައުލަތް އުފެދުނީ ހިޖުރައިން 164 ( މީލާދީން 780 ) ވަނަ އަހަރު މިހާރުގެ ޖަޒާއިރު ނުވަތަ އަލްޖީރިޔާ އޮތް ހިސާބުގައެވެ. އެއީ އޭރު ގެ އައްބާސީ ދައުލަތުގެ އިމުން ބޭރުން ''ޝީލަފް'' ކޯރުގެ ހުޅަގުން އޮތް ހިސާބުގައެވެ. އޭރު އެހިސާބު ބެލެވެނީ މަޣުރިބު ނުވަތަ މޮރޮކޯގެ މެދުތެރޭ ހިސާބު ކަމުގައެވެ. ''ތާހަރްތު'' ގައި ގާއިމްކުރެވުނު ރުސްތުމީ ދައުލަތުގެ ބާނީ އަކީ ޢަބުދުއްރަޙުމާން ބިން ރުސްތުމް އެވެ. ރުސްތުމީ ދައުލަތަކީ އޭރު ''ތާހަރްތު'' ގައި އުޅުނު ''އަބާޟީ'' މަޛުހަބުއާއި ވަކިން އުފެދިފައިވާ މުޅިން މުސްތަގިއްލު ދައުލަތެކެވެ.\nހިޖުރައިން 171ވަނަ އަހަރު ރުސްތުމީ ދައުލަތުގެ ބާނީ ޢަބުދުއްރަޙުމާން ބިން ރުސްތުމް އަވަހާރަވުމާއި ގުޅިގެން އޭނާގެ ފިރިހެން ދަރިފުޅު ޢަބުދުލް ވައްހާބު ބިން ޢަބުދުއްރަހުމާން ވެރިކަމަށް އިސްކުރެވުނެވެ. މިކަމާއި ގުޅިގެން އަބާޟީ މަޛުހަބުގެ މީހުން އިންގިލާބެއް ގެނައުމުގެ މަސައްކަތް ފެށިއެވެ. ''އައްނައްކާރު''ގެ ނަމުން ނަންދީފައިވާ މިއިންގިލާބުގެ އިސްވެރިޔަކަށް ހުންނެވީ ''ޔަޒީދު ބިން ފަންދީން'' އެވެ. ދެފަރާތުގެ ހަމަނުޖެހުން ތައް ފެށުމަށް ފަހު ކުރީކޮޅު ޢަބުދުލް ވައްހާބު ބިން ޢަބުދުއްރަޙުމާން ގެ ލަޝްކަރު ބަލިވެގެން ދިޔައެވެ. އެއަށް ފަހު ޞުލްޙައަށް އެދިގެން ދުވަސްކޮޅަކު ތިބިއެވެ. މިދުވަސްވަރުގެ ތެރޭގައި ޢަބުދުލް ވައްހާބު ދައުލަތުގެ ބައެއް އިލްމުވެރިންނާއި މަޝްވަރާކުރައްވައި ދެވަނަ ފަހަރަށް ހަގުރާމައާއި ކުރިމަތި ލެއްވިއެވެ. އެފަހަރު ''އައްނައްކާރު''ން ބަލިކުރައްވައި އެމީހުންގެ މައްޗަށް ޢަބުދުލް ވައްހާބު ކާމިޔާބާއި ނަޞްރު ހޯއްދެވިއެވެ. ހިޖުރައިން 208ވަނަ އަހަރު ޢަބުދުލް ވައްހާބު ބިން ޢަބުދުއްރަޙުމާން އަވަހާރަ ވުމާއި ގުޅިގެން އޭނާގެ ދަރިކަލުން އަފްލަޙް ބިން ޢަބުދުލް ވައްހާބު ވެރިކަމަށް އިސްކުރެވުނެވެ. އެއަށްފަހު ހިޖުރައިން 297ވަނަ އަހަރު ފާތިމީ ދައުލަތް ވުޖޫދަށް އައުމާއި ހަމައަށް ރުސްތުމީ ދައުލަތް ދެމި އޮތެވެ.


Ireland school ehggai homework ge badhalugai dhaskohdhenee heyokanthah\nސްކޫލަށް ދާން އެންމެ ފޫހިވާ ސަބަބަކީ ކޮބައިތޯ ކިޔަވާ ކުދިން ކައިރީ ސުވާލު ކޮށްފިނަމަ ގިނަ ކުދިން ބުނާނީ މާ ގިނައިން ހޯމްވޯކް ދޭތީ ކަމަށެވެ. ގޭގައި ހަދަންދޭ އިތުރު ހޯމްވޯކް ތަކަކީ ގިނަ ކުދިން އެހާ ގަޔާވާ އެއްޗަކަށް ނުވެ އެވެ. ކުދިން ބޭނުންވަނީ ގޭގައި ހޭދަކުރާ ވަގުތު އާއިލާއައެކު މަޖާކޮށްލާ ހިތްހަމަޖައްސާލާށެވެ.\nއަޔަލެންޑްގެ އެލެމެންޓްރީ ސްކޫލެއްގައި ދާދިފަހުން ވަނީ ހޯމްވޯކްގެ ބަދަލުގައި ކުދިން ޝައުގުވެރިވާނެ އެހެން ކަމެއް ތައާރަފް ކޮށްފަ އެވެ. އަދި މިކަން ފެއްޓި ފަހުން ގިނަ ބަޔެއްގެ ތައުރީފު އެ ސްކޫލަށް ދަނީ ލިބެމުންނެވެ.\nއެ ސްކޫލުން ވަނީ ހޯމްވޯކް ދިނުން އެއް މަސް ދުވަހަކަށް މުޅިން ހުއްޓާލާފަ އެވެ. އަދި އޭގެ ބަދަލުގައި ކުދިންނަށް ޖެހެނީ ރަނގަޅު ކަންތައްތައް އަމަލީގޮތުން ކުރާށެވެ. އެގޮތުން ޑިސެމްބަރު މަހު މި ސްކޫލްގެ ކުދިންނަށް ތަފާތު ރަނގަޅު ކަންތައްތައް ކުރަން ޖެއްސި އެވެ. އެގޮތުން ކޮންމެ ހަފުތާއެއްގައި ވެސް މި ކުދިންނަށް ތަފާތު ޓާސްކްތައް ފުރިހަމަ ކުރަން ޖެހެ އެވެ.\nއެއްމަސް ދުވަހަށް ކަނޑައަޅާފައިވާ މި ޓާސްޓްތަކުގައިވާ ގޮތުން ހޯމަ ދުވަސްތައް އުމުރުން ދުވަސްވީ މީހުންނަށް އެހީވާ ދުވަސްތަކެއްގެ ގޮތުގަ އެވެ. އަންގާރަ ދުވަސްތަކުގައި ގޭގެ މަސައްކަތް އެހެން މީހަކު ނުބުނަނީސް އަމިއްލައަށް ފެނިގެން ކުރަން ޖެހެ އެވެ. ބުދަ ދުވަސްތައް އެއީ އެ ކުއްޖަކަށް ފެންނަ ރަނގަޅު ކަންތައްތައް ކުރަން އޮންނަ ދުވަސް ތަކެކެވެ. ބުރާސްފަތި ދުވަހަކީ އެ ކުއްޖާގެ އަމިއްލަ ނަފްސުގެ ދުޅަހެޔޮކަމަށާއި ސިކުނޑީގެ ސިއްހަތަށް ފައިދާ ހޯދުމަށް އެ ކުއްޖަކަށް ކުރަން ފެންނަ ކަންތައްތަކެއް ކުރަން އޮންނަ ދުވަސް ތަކެކެވެ.\nކުދިންނަށް ޖެހެނީ މި ޓާސްކްތަކުން އެކުދިންނަށް ތަޖުރިބާ ކުރެވުނު ކަންތައްތައް "ކައިންޑްނަސް ޑައިރީ"ގައި ލިޔާށެވެ. މީގެ އިތުރުން "ކައިންޑްނަސް ބަކެޓް" އެއް ވެސް ސްކޫލުގައި ބަހައްޓާފައި ހުރެ އެވެ. ކުދިންނަށް ޖެހެނީ އެކުދިންނާއެކު ސްކޫލްގައި އުޅޭ އެހެން ކުދިން ކުރާ ރަނގަޅު ޕޮޒިޓިވް ކަންތައް އޮބްޒާވްކޮށް އެކަންތައްތައް ކަރުދާސްގަނޑެއް ލިޔެފައި "ކައިންޑްނަސް ބަކެޓް" އަށް ލާށެވެ.\nކޮންމެ ހުކުރު ދުވަހު މި ބަކެޓުން ކަރުދާސްކޮޅުތައް ނަގައިގެން ހުރިހާ ކުދިންގެ ހާޒިރުގައި މި ކަރުދާސްކޮޅުގައިވާ ލިޔުން ކިޔުން އޮވެ އެވެ.\nއެންމެ ފަހުން އޮންނަނީ ކުދިން ފުރިހަމަކުރަން ޖެހޭ "ސާވިސް ޕްރޮޖެކްޓެއް" ކުރިއަށް ގެންދިއުމެވެ. އެގޮތުން ހުރިހާ ކުދިން މަޝްވަރާކުރުމަށްފަހު ހުރިހާ ކުދިން ބައިވެރިވެގެން ކުރާ މުޖުތަމައަށް ފައިދާ ހުރި ކޮންމެވެސް ކަމެއް ކުރަންޖެހެ އެވެ.\nމި ޚަބަރުގައިވާ ގޮތުން 2018 ގައި އަލަށް ފެށި މިކަންތަކަށް ލިބުނު ތަރުހީބުގެ ބޮޑުކަމުން 2019 ގައި ވެސް މި ގޮތަށް މި ސްކޫލްގައި ވަނީ މި ޕްރޮޖެކްޓް ކުރިޔަށް ގެންގޮސްފަ އެވެ.\nމި ސްކޫލުން ބުނެފައިވަނީ މިކަން ކުރިއަށް ގެންދިއުމުގައި ސްކޫލުން ކުދިންނަށް ދޭން ބޭނުންވާ މެސެޖަކީ އެކުދިންގެ ސަބަބުން އެހެން މީހަކަށް ހިނިތުންވުމެއް ގެނެސްދެވިއްޖެނަމަ ދުނިޔެއަކީ މިހާރަށް ވުރެ އަމާން އޮމާން ތަނަކަށް ހެދިދާނެކަމުގެ މެސެޖެވެ.


Grande dhookoh Aakko Valencia ah | Mihaaru\nގްރާންޑޭ ދޫކޮށް އާއްކޮ ވެލެންސިއާ އަށް\nމިދިޔަ ސީޒަނުގެ މެޗެއްގެ ތެރެއިން އާއްކޮ ބޯޅަ ކޮންޓްރޯލްކުރަން މަސައްކަތްކުރަނީ.-- ފޮޓޯ: މިހާރު ފައިލް ފޮޓޯ\n23 ނޮވެމްބަރ 2020 - 12:04\nމިދިޔަ ސީޒަނުގައި ދަ ގްރާންޑޭ ސްޕޯޓްސް ކްލަބަށް ކުޅުނު އަހުމަދު އިމާޒް (އާއްކޮ) ކްލަބް ވެލެންސިއާ އަށް ބަދަލުވެއްޖެ އެވެ.\nވެލެންސިއާގެ އޮފިޝަލަކު "މިހާރު" އަށް ބުނީ އާއްކޮ ވެލެންސިއާގެ ފަރިތަކުރުންތަކުގައި ބައިވެރިވެ ފިޓްނަސް ރަނގަޅުކުރަން މަސައްކަތްކުރަމުން އަންނަ ކަމަށާއި ޓީމު ލިސްޓުގައި ވެސް އޭނާ ހިމަނާފައިވާ ކަމަށެވެ.\nއުމުރުން 28 އަހަރުގެ އާއްކޮ އެންމެ ފުރަތަމަ ފުރަތަމަ ޑިވިޝަނަށް އައިސް ވެލެންސިއާ ޕްރެކްޓިސްތަކުގައި ބައިވެރިވި ނަމަވެސް އޭނާ ކުޅުން ފެށީ ކްލަބް އީގަލްސް އިންނެވެ. އީގަލްސްގައި 2011 ވަނަ އަހަރުގެ ޔޫތު ޗެމްޕިއަންޝިޕުން ފާހަގަވި އާއްކޮ އަށް އެ ފަހަރު ސީނިއާ ޓީމުން ވެސް ވަނީ ފުރުސަތު ދީފަ އެވެ. އެ ޓީމުގައި އޭނާ ދެއްކި މޮޅު ކުޅުމުގެ ސަބަބުން ގިނަ ޓީމުތަކުން އޭނާ ހޯދަން އޭރު ޝައުގުވެރިވި އެވެ.\nއާއްކޮ އެންމެ ފުރަތަމަ 2014 ވަނަ އަހަރު މާޒިޔާ އަށް ކުޅުނީ ލޯން އެއްބަސްވުމެއްގެ ދަށުންނެވެ. އެކަމަކު 2015 ވަނަ އަހަރު އެއްބަސްވުން ދާއިމީކުރި އެވެ. އޭގެ ފަހުން އޭނާ ވަނީ އެ ޓީމުގައި މޮޅު ކުޅުމެއް ދައްކައިފަ އެވެ. އަނިޔާގެ މައްސަލަތަކާ ހުރެ މާޒިޔާގެ ފަހު އަހަރުތަކުގައި އާއްކޮ އަށް އެންމެ ރަނގަޅު ކުޅުމެއް ދެއްކޭގޮތެއްނުވި އެވެ.\nމާޒިޔާ ދޫކޮށް އާއްކޮ މިދިޔަ ސީޒަނުގައި ދަ ގްރާންޑޭ އަށް ބަދަލުވުމަށް ފަހު އިސްމާއިލް މަހަފޫޒް (އިންމަ)ގެ ކޯޗުކަމުގައި އެ ޓީމުގައި މިދިޔަ ސީޒަނުގައި ރަނގަޅު ކުޅުމެއް ދެއްކި އެވެ. އެކަމަކު ދަ ގްރާންޑޭ ފަހުން ކުޅުނު މެޗުތަކުގައި އާއްކޮ ނުފެނެ އެވެ.\nކްލަބް ލެވެލްގެ އިތުރުން އާއްކޮ ވަނީ އުމުރުފުރާ ގައުމީ ޓީމާއި ސީނިއާ ގައުމީ ޓީމުގައި ވެސް މުހިއްމު ކާމިޔާބީތަކެއް ހޯދައިފަ އެވެ. އޭނާ އަކީ 2012 ވަނަ އަހަރު ސްރީލަންކާގައި އޮތް މަހިންދުރަ ރާޖަޕަކްސަ މުބާރާތް ކާމިޔާބުކުރި ރާއްޖޭގެ 23 އަހަރުން ދަށުގެ ޓީމުގައި ހިމެނޭ މުހިއްމު ކުޅުންތެރިއެކެވެ. އަދި ރާއްޖޭގެ ސީނިއާ ޓީމުން 2018 ވަނަ އަހަރު ބަންގްލަދޭޝްގައި އޮތް ސާފް ސުޒުކީ ކަޕް ކާމިޔާބުކުރި ޓީމުގައި ވެސް އާއްކޮ ކުޅުނެވެ.\nއެއް ސީޒަނުގެ މެދުކެނޑުމަކަށް ފަހު އަލުން ފުރަތަމަ ޑިވިޝަނުގައި ވާދަކުރާ ވެލެންސިއާ އަކީ މި ފަހަރުގެ ސީޒަނަށް އެންމެ ވަރުގަދަ ސްކޮޑެއް އެކުލަވާލި އެއް ޓީމެވެ. ދެ ވަނަ ޑިވިޝަންގެ ޗެމްޕިއަންކަން ހޯދައި މި ސީޒަނަށް އާ ކޯޗު މުހައްމަދު އާތިފް (އާތީ)ގެ ކޯޗުކަމުގައި ވެލެންސިއާ އިން އަންނަނީ ރަނގަޅަށް ތައްޔާރުވަމުންނެވެ.\nއެފްއޭއެމުން ކްލަބްތަކަށް ހިއްސާކޮށްފައިވާ ޝެޑިއުލްގައިވާގޮތުން އާ ސީޒަނުގައި ވެލެންސިއާ އިން ކުޅޭ ފުރަތަމަ މެޗުގައި އަންނަ މަހު 14 ވަނަ ދުވަހުގެރޭ ބައްދަލުކުރާނީ ކްލަބް ގްރީންސްޓްރީޓްސްއާ އެވެ.


Covid Jehey Meehunnaai Maruvaa Meehunge Adhadhu Ithuruvanee Birugannahaa Baarah - WHO - Vaguthu\nމިހާރު މުޅި ދުނިޔެއަށް ބަލާއިރު ކޮވިޑް-19 އަށް ފައްސިވާ މީހުންނާއި ކޮވިޑް ޖެހިގެން މަރުވާ މީހުންގެ އަދަދު ހުރީ ކަންބޮޑުވުމާއި، ބިރުވެރިކަން އުފެދޭ މިންވަރުގައި ކަމަށް ދުނިޔޭގެ ސިއްހަތު ޖަމިއްޔާ ޑަބްލިއުއެޗްއޯގެ ވެރިޔާ ޓެޑްރޯސް ވިދާޅުވެއްޖެއެވެ.\nމިއަދު ޑަބްލިއުއެޗްއޯ އިން ބޭއްވި ނޫސްވެރިންގެ ބައްދަލުވުމެއްގައި ޓެޑްރޯސް ވިދާޅުވީ މިހާރު ކޮވިޑަށް ފައްސިވާ މީހުންގެ އަދަދާއި ބަލި ޖެހިގެން މަރުވާ މީހުންގެ އަދަދު ހުރީ މީގެ ކުރިން ދުވަހަކު ވެސް އިތުރުނުވާ މިންވަރެއްގައި ކަމަށެވެ. "މިހާރު މުޅި ދުނިޔޭގެ ރޭޓް ހުރީ ވަރަށް ކަންބޮޑުވާން ޖެހޭ މިންވަރެއްގައި." ޓެޑްރޯސް ވިދާޅުވިއެވެ.\nޓެޑްރޯސް ވިދާޅުވީ ފާއިތުވި ދެމަސް ދުވަހުގެ ތަފާސް ހިސާބަށް ބަލާއިރު މިދިޔަ ހަފްތާގައި ކޮވިޑަށް ފައްސިވި މީހުންގެ އަދަދު ދެގުނަ އިތުރުވެފައިވާ ކަމަށެވެ. "މިހާރު ބަލި ފެތުރޭ މިންވަރު މިހުރީ ބަލިމަޑުކަން ފެށުނު ފަހުން އަދި އިތުރުނުވާ މިންވަރަކަށް އިތުރުވެފައި." ޓެޑްރޯސް ވިދާޅުވިއެވެ.\nއޭނާ ވިދާޅުވީ މީގެ ކުރިން ބައެއް ގައުމުތަކުގައި ކޮވިޑަށް ފައްސިވާ މީހުންގެ އަދަދު މަދުވަމުން އައުމަށް ފަހު އަނެއްކާ ކުއްލިއަކަށް ބަލި ފެތުރުން ވަރަށް ބޮޑަށް އިތުރުވެފައިވާ ކަމަށެވެ.\nޓެޑްރޯލް ވިދާޅުވީ ކޮވިޑް ފެތުރުން އިތުރުވި ނަމަވެސް ބަލި ކޮންޓްރޯލް ކުރަން އަދިވެސް ޑަބްލިއުއެޗްއޯ އިން ދޭން އޮތް ނަސޭހަތައް ބަދަލެއް ނާންނަ ކަމަށެވެ. މީގެ ކުރިން ވެސް ބަލި ފެތުރުން ކޮންޓްރޯލް ކުރުމަށް އަޅަން އިރުޝާދު ދީފައިވާ ފިޔަވަޅުތައް އަދިވެސް ދަމަހައްޓަން އިލްތިމާސް ކުރާކަމަށް އޭނާ ވިދާޅުވިއެވެ.\nމިހާތަނަށް 140 މިލިއަން މީހުން ކޮވިޑަށް މުޅި ދުނިޔެ އިން ފައްސިވެފައި ވާއިރު ތިން މިލިއަން މީހުން ވަނީ ކޮވިޑް ޖެހިގެން މަރުވެފައެވެ.\nކޮވިޑަކީ މުޅި ދުނިޔެއަށް ކުރިމަތިވެފައިވާ ބަލާއާފާތެއް ކަމަށް ޑަބްލިއުއެޗްއޯ އިން ކަނޑައެޅީ 2020 ވަނަ އަހަރުގެ މާޗް 11 ވަނަ ދުވަހުއެވެ. ކޮވިޑް ކޮންޓްރޯލް ކުރުމަށް ޑަބްލިއުއެޗްއޯގެ ދައުރު މާބޮޑަށް ކުޑަކަމަށާއި އެޖަމިއްޔާއަށް ކުރެވޭ މާބޮޑު މަސައްކަތެއް ނެތް ކަމަށް ބުނެ ގިނަ ބައެއްގެ ފާޑުކިޔުންތައް ވަނީ އަމާޒުވެފައެވެ.


SunOnline: Istanbul airport gai3vana runway hulhuvaifi\nއިސްތަންބުލް އެއާޕޯޓުގައި ތިންވަނަ ރަންވޭ ހުޅުވައިފި\n19 Jun 2020, 11:51\nތުރުކީގެ އިސްތަންބުލް އެއާޕޯޓު ---\nތުރުކީގެ އިސްތަންބުލް އެއާޕޯޓުގައި ތިންވަނަ ރަންވޭ އެއް ހުޅުވައިފި އެވެ.\nމިއީ ޔޫރަޕުގައި ޕެރަރަލްކޮށް އޮޕަރޭޓު ކުރާ ތިން ރަންވޭ ބޭނުންކުރާނެ ދެވަނަ އެއާޕޯޓެވެ. އާ ރަންވޭ އިފްތިތާހު ކުރުމަށް ތުރުކީގެ ޓާކިސް އެއާލައިންގެ ތިން ފްލައިޓެއް ވަނީ މިމަޖުގެ 14 ވަނަ ދުވަހު ތިން ރަންވޭ އިން އެއްފަހަރާ ޓޭކް އޮފް ކޮށްފައެވެ.\nއިސްތަންބުލް އެއާޕޯޓުން ބުނީ ތިންވަނަ ރަންވޭއާއެކު ޓެކްސީ ކުރުމަށް ހޭދަވާ ވަގުތު މަދުވެ، ލޭންޑިން އަށް އަދި ޓޭކް އޮޮފް އަށޤ ހޭދަވާ ވަގުތު ވެސް މަދުވާނެ ކަމަށެވެ.\nމިއާއެކު އެ އެއާޕޯޓުން ހޭންޑްލް ކުރާ ފްލައިޓުތަކުގެ އަދަދުވެސް އިތުރުވާނެ ކަމަށް އިސްތަންބުލް އެއާޕޯޓުން ބުނެފައިވެއެވެ. އެގޮތުން ގަޑިއެއްގެ މައްޗަށް ފްލައިޓް މޫމަންޓް ކެޕޭސިޓީ 80 އިން 120 އަށް އިތުރު ވާނެ ކަމަށް ބުނެފައިވެއެވެ.\nއާ ރަންވޭ އާއެކު އެންޑް ރައުންޑް ޓެކްސީވޭ އެއްވެސް އޮޕަރޭޝަނަށް ގެނެސްފައިވެއެވެ. މިއާއެކު ޓްރެފިކް ބާރުބޮޑުވާ ވަގުތުތަކުގައި އެއާޕޯޓަށް ލުއި ލިބޭނެ އެވެ.\nތުރުކީގެ އިސްތަންބޫލު އިންޓަނޭޝަނަލް އެއާޕޯޓު ތަރައްގީ ކުރުމަށް 12 ބިލިއަން ޑޮލަރުގެ ބޮޑު މަޝްރޫއެއް އިފްތިތާހުކޮށްފައިވަނީ 2018 ވަނަ އަހަރުއެވެ.\nމި މަޝްރޫއު 2028 ގައި ނިންމަން އަމާޒުހިފާފައިވާއިރު މުޅި މަޝްރޫއު ނިމުމުން އެ އެއާޕޯޓުން 200 މިލިއަން ފަސިންޖަރުންނަށް ހިދުމަތް ދެވޭނެކަމަށް ތުރުކީ އިން ބުނެއެވެ.\nއެއާޕޯޓުގެ ޕްރޮޖެކްޓް ނިމޭއިރު ހަ ރަންވޭ އާއި ދެ ޕަސިންޖާ ޓާމިނަލް ތަރައްގީ ކުރާނެއެވެ. 76 އަކަ ކިލޯމީޓަރުގެ ސަރަހައްދެއްގައި ތަރައްގީ ކުރާ މި އެއާޕޯޓާއެކު ފަސިންޖަރުންނަށް ހާއްސަ މެޓްރޯވޭއެއްވެސް ތަރައްގީ ކުރަން ވަނީ ނިންމައިފައެވެ.


Athletico Match Ge Kurin Ronaldo Kuri Thafaathu Message Thakeh Evra Dhakkaalaifi - Vaguthu\nއެތުލެޓިކޯ މެޗުގެ ކުރިން ރޮނާލްޑޯ ކުރި ތަފާތު މެސެޖުތަކެއް އެވްރާ ދައްކާލައިފި\nޗެމްޕިއަންސް ލީގުގެ ގަދަ 16ގެ ފުރަތަމަ ލެގުން ޔުވެންޓަސް 2-0އިން ބަލިވެފައި އޮތް ނަމަވެސް،އަމިއްލަ ދަނޑުގައި އެ ނަތީޖާ އަނބުރާލިއެވެ. ހުރިހާ ޝުކުރެއް، ހެޓްރިކް ހެދި ރޮނާލްޑޯއަށެވެ.\nއެ ހެެޓްރިކާ ގުޅިގެން މީޑިއާގައި ތަފާތު ވާހަތައް އަންނަނީ ދެެވެމުންނެވެ. ހާއްސަކޮށް، ރޮނާލްޑޯ އެ ރޭ ހެޓްރިކް ހަދާނެ ކަމަށް ކުރިން ބުނި ކަމަށްވެސް ވާހަތައް ދެކެވިފައިވެއެވެ. އާއިލާ ބައެއް މެމްބަރުން ގާތުގައިވެސް ރޮނާލްޑޯ އެހެން ބުނި ކަމަށް މީޑިއާތަކުން ބުނެފައިވާ އިރު، ހަމަ ޔަގީނުންވެސް ރޮނާލްޑޯ މެޗަށް ނުކުތީވެސް ބޮޑު ޔަގީން ކަމަކާ އެކުގައެވެ.\nމެންޗެސްޓާ ޔުނައިޓެޑުން ޗެމްޕިއަންސް ލީގު ހޯދި އިރު، އެޓީމަށް ރޮނާލްޑޯއާއެކު ކުޅުނު ޕެޓްރީސް އެވްރާ ވަނީ ރޮނާލްޑޯގެ ތަފާތު މެސެޖުތަކެއް އިންސްޓާގްރާމްގައި ދައްކާލާފައެވެ.\nއެވްރާގެ އިންސްޓާގްރާމަށް ލާފާއިވާ ޗެޓް ލޮގެއްގައި، އޭނާއާއި ރޮނާލްޑޯ ދައްކާފައިވާ ވާހަކަތަކެއް ފެނެއެވެ. އެވްރާ ބުނެފައި ވަނީ ރޮނާލްޑޯއަށް އޭނާ ޑިޕެންޑްވާ ކަމަށެވެ. ޔުވެންޓަސްއާއި ރޮނާލްޑޯ ބަލިވާ ކޮންމެ ފަހަރަކު މީހުން އެވްރާއާ ދިމާކުރާ ކަމަށެވެ. އޭގެ ޖަވާބަކަށް ރޮނާލްޑޯ ބުނެފައި ވަނީ " އަނެއް ބުރަށް ދާނެ ކަމަށާއި، ހޯމްގައި އެތުލެޓިކޯ ބަލިކޮށްލާނެ" ކަމަށެވެ.\nއެވްރާގެ ޕޯސްޓްގައި ބުނެފައި ވަނީ މެސެޖުތަކަކީ ފަސް ދުވަސް ކުރިން ރޮނާލްޑޯއާ ދެކެވިފައިވާ ވާހަކަ ކަމަށާއި، ރޮނާލްޑޯގެ ކޮންފިޑެންސް މެސެޖުންވެސް އެނގޭ ކަމަށެވެ. އަދި ރޮނާލްޑޯއަކީ ދުނިޔޭގެ އެންމެ މޮޅު ކުޅުންތެރިޔާ ކަމަށާއި، އެކަމާ އެހެން މީހުން ހިތް ދެރަ ނުކުރުމަށްވެސް އެވްރާ ބުނެފައިވެއެވެ. އަދި ރޮނާލްޑޯގެ ނަންބަރު ހޯދުމަށް ސްކްރީނަށް ޓެޕް ނުކުރުމަށްވެސް އެވްރާ ޖަހާފައިވެއެވެ.


Criminal court ge Gaazee Ali Rasheed dhiriulhuvva geah koaraadi akun gellun dheefi | Mihaaru\nގާޒީ އަލީ ރަޝީދު ދިރިއުޅުއްވާ ގޭގެ ދޮރަށް ގެއްލުން ދިން މައްސަލައެއް ފުލުހުން އަންނަނީ ބަލަމުން. -\nގާޒީ އަލީ ރަޝީދު ދިރިއުޅުއްވާ ފްލެޓުގެ ދޮރަށް ކޯރާޑިއަކުން ގެއްލުން ދީފި\n12 ނޮވެމްބަރ 2019 - 09:52 43 comments\nފުލުހުންނަށް އެ މައްސަލަ ހުށަހެޅީ ރޭ ފަތިހެވެ. ދޮރަށް ގެއްލުން ދޭން ބޭނުންކުރި ކޯރާޑި ވެސް އެޕާޓްމެންޓުގެ ދޮރުމަތީގައި ބާއްވާފައި އޮތް ކަަމަށް ފުލުހުން ބުންޏެވެ.\nކްރިމިނަލް ކޯޓު ހިންގެވުމާ މިދިޔަ ހަފުތާގައި ހަވާލުވި އަލީ ރަޝީދުގެ ގެއަށް ގެއްލުންދީ، ބިރު ދައްކައި އިންޒާރު ދިނުމުގެ މި އަމަލާ ގުޅިގެން އެއްވެސް މީހަކު އަދި ހައްޔަރެއް ނުކުރެ އެވެ. އެކަމަކު މި މައްސަލައާ ގުޅިގެން އަޅަން ޖެހޭ ފިޔަވަޅުތައް އަޅާނެ ކަމަށް ފުލުހުން ބުންޏެވެ.\nކުރީގެ ރައީސް އަބްދުﷲ ޔާމީންގެ މައްޗަށް ދައުލަތުން އުފުލާފައިވާ މަނީ ލޯންޑްރިންގެ ދައުވާގެ ޝަރީއަތް ކުރިއަށް ގެންދެވި އެ ކޯޓުގެ އިސް ގާޒީ އަހްމަދު ހައިލަމް ސަސްޕެންޑްކުރުމާ ގުޅިގެން، ޔާމީންގެ މައްސަލަ މިހާރު ބައްލަވަނީ އަލީ ރަޝީދެވެ.\nހައިލަމް ސަސްޕެންޑްކުރީ، ނަސްރުގެ ދުވަހުގެ ތަހުނިޔާ ވިދާޅުވެ ވައިބާ ގްރޫޕަކަށް ފޮނުއްވި ކުރެހުމެއްގެ މައްސަލައިގަ އެވެ. ރައީސް އިބްރާހިމް މުހައްމަދު ސޯލިހާއި ރައްޔިތުންގެ މަޖިލީހުގެ ރައީސް އަދި ކުރީގެ ރައީސް މުހައްމަދު ނަޝީދުގެ ކަރުގައި ޗޭނު ޖަހައި ގަން ހިންގުވާ މަންޒަރު އެ ކުރެހުމުން ސިފަވެ އެވެ.\nއެއީ، އޮޅިގެން ފޮނުއްވުނު ކުރެހުމެއް ކަމަށް ވިދާޅުވެ، މާފަށް އެދިވަޑައިގަތުމަށް ފަހު އޭނާ ވަނީ ޔާމީނަށް ޖަލު ހުކުމެއް އިއްވަން ސަރުކާރުގެ އިސް ބޭފުޅުން އޭނާ އަށް ނުފޫޒު ފޯރުއްވި ކަމުގެ ތުހުމަތު ކުރައްވައިފަ އެވެ. އެކަމަކު، ހައިލަމްގެ ތުހުމަތު، ރައީސްގެ ތަރުޖަމާން އިބްރާހިމް ހޫދު ވަނީ ދޮގުކުރައްވައި، އެފަދަ ކަމެއް ސަރުކާރުން ނުކުރާ ކަމަށް ވިދާޅުވެފަ އެވެ.\nއިތުރު ލިޔުންތައް ކްރިމިނަލް ކޯޓް ޕޮލިސް ކުށްކުރުން ޖުޑީޝަރީ ރައީސް އަބްދުﷲ ޔާމީން


Maamelaamelin Mulhi Holhudhoo Farivefolhifai, Jahsaalan Salhi Vaane!\nނ. ހޮޅުދޫ މަގުމަތި: ފޮޓޯ/ފޭސްބުކް\nމާމެލާމެލިން މުޅި ހޮޅުދޫ ފަރިވެ ފޮޅިފައި، އެރަށަށް ޖައްސާލަން ސަޅި ވާނެ!\n22 ޖެނުއަރީ 2022 - 15:57:08\nމަގުތަށް ވަނީ މާމެލާމެލީގެ ކުލަތަކުން ޖަރީވެ ޒީނަތްތެރި ވެފައެވެ. މާމެލާމެލީގެ ހިތްގައިމު ޗާލު މަންޒަރުތަކުން، އެރަށަށް ލިބިފައިވަނީ ހާއްސަ ޒީނަތްތެރި ކަމެކެވެ. އެ ކުޑަކުޑަ ނ. ހޮޅުދޫއަށް ލިބިފައިވާ ޒީނަތްތެރިކަމުގެ ޖާދޫގައި އެތައް ބަޔަކު ޖެއްސި އިރު، މުޅި ސޯޝަލް މީޑިއާގައި ދެެކެވެނީ އެ ރަށުގެ ގުދުރަތީ ރީތި މަންޒަރުތަކުގެ ހިތްގައިމު ކަމުގެ ވާހަކައެވެ.\nފަަތުރުވެރިން ވެސް ޒިޔާރަތްކުރާ ހޮޅުދޫގެ މަގުތަކުން ފެންނަމުންދާ ހިތްގައިމު ޗާލު ބަގީޗާތަކުގެ މަންޒަރުން އެތައް ބައެއްގެ ހިތް ވަނީ ހޮޅުދޫ އަށް މިސްރާބު ޖަހާފަ އެވެ. އެ ހިތްގައިމު ރީތި ކުލަ ކުލައިގެ މަންޒަރުތަކުން، އެރަށަށް ދާ ގިނަ މީހުން ގުދުރަތީ ރީތި މާމެލީގެ ބަގީޗާތަކުގެ ވާހަކަ ދުލުން ދައްކާ ކޮޅުން ނުލެވޭހާ ފުރިހަމަ ކަމަށް ގިނަ މީހުން ބުނެ އެވެ.\nނ. ހޮޅުދޫ ގެއެއްގަ ހައްދާފައި ހުރި މާގަހެއް: ފޮޓޯ/ފޭސްބުކް\n"ސީއެންއެމް"އާއި ވާހަކަ ދައްކަވަމުން އެރަށު ކައުންސިލްގެ ރައީސް ރިލްވާން މުހައްމަދު ވިދާޅުވީ، މިހާރު ކޮވިޑްގެ ހާލަތުގެ ސަބަބުން އެރަށަަށް ފަތުރުވެރިން ޒިޔާރަތް ކުރުން މެދުކަނޑާލާފައިވާކަމަށާއި، ނަމަވެސް ޗުއްޓީ ތެރޭގައި އެރަށަށް ގިނަ ބަޔަކު ޒިޔާރަތް ކުރި ކަމަށެވެ. ކުރިން ފަތުރުވެރިން ޒިޔާރަތް ކުރި ނަމަވެސް މިހާރު ރަށުގައި ހުރީ އެންމެ ގެސްޓް ހައުސް އެކެވެ.\nއާބާދީގައި 2222 މީހުން ހިމެނުނު ނަމަވެސް އެރަށުގައި އުޅޭ 1،600 މީހުން ދިރިއުޅެމުންދާ 389 ގޭގެ ތެރެއިން 300 އެއްހާ ގޭގައި މާމެލާމެލީގެ ބަގީޗާތައް މިހާރު ވެސް ހައްދާފައިވާ ކަމަށާއި އެ ރަށު މީހުންނަކީ އެކަމަށް ވަރަށް ލޯބި ކުރާ ބަޔަކު އުޅެމުންދާ ރަށެއްކަމަށް ކައުންސިލުގެ ރައީސް ވިދާޅުވި އެވެ.\nރިލުވާން ވިދާޅުވިގޮތުގައި ހޮޅުދޫ މޭނާ ސްކޫލްގެ އަހަރީ ދުވަހަށް އެރަށުގެ ރައްޔިތުން އެދަނީ ތައްޔާރު ވަމުން ނެވެ. އެއީ ސްކޫލަށް 75 އަހަރު ފުރޭ އަހަރީ ދުވަހެވެ. އެއީ ޖޫން މަހުގެ އެއް ވަނަ ދުވަސް ކަމަށާއި، އެގޮތުން ރާއްޖޭގެ އެންމެ ގިނަ ދުވަސްވީ އެއް ސްކޫލްގެ ތެރޭގައި، މޭނާ ސްކޫލް ހިމެނޭ ކަމަށް އޭނާ ވިދާޅުވިއެވެ.\nމޭނާ ސްކޫލަށް 75 އަހަރުގެ، ދިގު މާޒީއެއް ހޭދަ ވެގެން ދާއިރު، އެރަށުގެ ކައުންސިލް އާއި ސްކޫލްގެ ވިސްނުން ހުރީ، އެ ރަށުގެ ހުރިހާ ގެއެއް ގައި ވެސް މާ ބަގީޗާތައް ހައްދާ އެ ބަގީޗާތަކުން ޒީނަތްތެރިކޮށް މުޅި ރަށް މާމެލާމެލިން ޖަރީކޮށް ލުމަށެވެ.\nއެއީ އެފަދަ ހާއްސަ ރަސްމިއްޔާތަކަށް ރައީސް އަށް މިހާރު ވެސް ދައުތު ދެވިފައިވާއިރު، ސަރުކާރުގެ އިސްވެރިން ވެސް ވަޑައިގެންނަވާ އިރު ހޮޅުދޫ ނަލަކޮށްލާފައި ބޭއްވުމަކީ ރައްޔިތުންނަށް ލިބޭ ވަރަށް ބޮޑު އުފަލަކަށް ވެގެންދާނެތީ ކަމަށް ރިލްވާން ވިދާޅުވި އެވެ.\nއެރަށުގައި މާ ހެއްދުމަށް ބޭނުންވާ ސާމާނު ލިބެން ހުންނަށް ފިހާރަ އެއްވެސް ހުރެއެވެ. އެކި ބާވަތްތަކުގެ ބޭހާއި، ޕޮޓާއި، ގަސްކާނާގެ އިތުރުން ގަހަށް ބޭނުންވާ ހުރިހާ ސާމާނެއް ވެސް އެރަށުން ލިބެއެވެ. އަދި އާންމު ފަރާތް ތަކުން ވެސް އެފަދަ ސާމާނު ވިއްކާ ކަމަށާއި އެއީ އެރަށު ގައި "ހިނގާ" ވިޔަފާރި އެއް ކަމަށް އޭނާ ފާހަގަ ކުރެއްވިއެވެ.\n"ހަނދާން ހުންނަން ފެށީއްސުރެވެސް މިރަށަކީ މާގަސް ހައްދާ ރަށެއް. މިރަށުގައި މިހާރު މި ހައްދާ ގޮތަށް މާގަސް ހައްދާތާ ވެސް 50 އަހަރަށް ވުރެ ވެސް ގިނަ ދުވަސް ވެދާނެ،" ރިލުވާން ވިދާޅުވިއެވެ.\nމާ ގަހުގެ އިތުރުން އެރަށުގައި އެހެނިހެން ގަސްތައް ވެސް ހައްދަ އެވެ. ކޮޕީފަތާއި މިރުހަކީ ވެސް އެރަށުގެ ގެ ތަކުގައި ހައްދާ ގަސް ތަކެވެ. އެ ރަށު މީހުން ބުނާ ގޮތުން ގަސް ހެއްދުމަކީ "އަމިއްލަ ދަރިއަކު، ލޯބިން ފެން ވަރުވާ ފުނާ އަޅުވަދީ ގެންގުޅުން" ފަދަ ކަމަކެވެ.\nއެ ރަށު މީހުން ގަސްތަކަށް ބަރާބަރަށް ކާނާ ދެ އެވެ. ދެއިރަށް ފެންދެ އެވެ. ކޮށާ ރީއްޗަށް އެއްވަރު ކުރެއެވެ. މީހެއްގެ ފަރާތުން ވެސް ގަސް ތަކަށް ގެއްލުމެއް ލިބެން ބޭނުމެއް ނުވެއެވެ. ބަނޑު އަޅައި ވިހާ ދަރިން ދެކެ ވެސް ވާނީ މިކަލަ ލޯތްބެއް ތާ އެވެ. މިއީ ހާއްސަކޮށް އެ މީހުން ހައްދަމުންދާ މާގަހާއި ދޭތެރޭ އެ ރަށު މީހުންގެ އިހުސާސްތައް ހުރި ގޮތެވެ.\nނ. ހޮޅުދޫ ގޭއެއްގައި ހައްދާފައި ހުރި މާގަހެއް: ފޮޓޯ/ފެޭސްބުކް\nމާގަސް ތަކުގެ ތެރޭގައި އެރަށުގައި އެންމެ ގިނައިން ހައްދަނީ އެކި ކުލަ ކުލައިގެ ބޯގަންވިލާ ގަހާއި، ކަނީރު މަލާއި، ސަންފުލާވާ އާއި، ވެޔޮ ގޮތަށް ފާރަށް އަރުވާ ޒާތުގެ ގަސްތަކެވެ.\nމިކަމަށް ކުރެވޭ ހަރަދު ވެސް ހަމަ އެހާ ބޮޑެވެ. ނަމަވެސް އެ ލިބޭ އުފަލާއި ހިތްހަމަ ޖެހުން އެއީ ބަޔާން ކުރަން ދަތި އިހުސާސް ތަކެއް ކަމަށް އެރަށުން ވާހަކަ ދެއްކި މީހުން ބުނެ އެވެ. މިއީ އެމީހުންގެ އުފަލެވެ. ހިތްހަމަ ޖެހުމެވެ. އެމީހުންގެ ސަގާފަތުގެ ތެރޭގައި ވެސް ހިމެނޭ ކަމަކަށްވެގެން މާގަސްތައް ހައްދާ މުޅި ހޮޅުދޫ މަލުގެ ބަގީޗާއަކަށް ހަދަން އެ ރަށު މީހުން އެ މަސައްކަތް ކުރަނީ އަމިއްލަ ދަރިން ބަލާ ބޮޑުކުރާހާ އޯގާތެރިކަމާއެކުގަ އެވެ.\nގޭތެރެއަކީ ޕޮޒިޓިވް ތަނަކަށް ހެދުމަށް ކުރެވިދާނެ ކަންތައް\nނަހުލާ ވިލިމާލެއަށް އެރުން މަނާކޮށް އިންޒާރުދީފި\nއެކުވެރިންގެ ގޮތުގައި ގެންގުޅެން ވަނީ ކޮންކަހަލަ މީހުންނެއް؟\nޑާކް ސާކަލްސް އިން ސަލާމަތް ވާނެ ގޮތް\n"ދައުލަތުން ޕާޓީތަކަށް ފައިސާ ދިނުން ހުއްޓަން ޖެހޭ"\nމިފަހަރު ހައްޖަށް މީހުން ގެންދަނީ ހައްޖު ކޯޕަރޭޝަނުން\nލަންކާއަށް ވީގޮތް ރާއްޖެއަށް ވެދާނެ!\nޖަލުގައި ހުރި ގައިދީއަކު މަރުވެއްޖެ


އިންޑޮނޭޝިއާއިން ސިންގަޕޫރަށް ކުކުޅު އެކްސްޕޯޓުކުރަން ތައްޔާރުވެއްޖެ އިންޑޮނޭޝިއާއިން ސިންގަޕޫރަށް ކުކުޅު އެކްސްޕޯޓުކުރަން ތައްޔާރުވެއްޖެ\nއިންޑޮނޭޝިއާއިން ސިންގަޕޫރަށް ކުކުޅު އެކްސްޕޯޓުކުރަން ތައްޔާރުވެއްޖެ\nސިންގަޕޫރުގައި ކުކުޅު ލިބުން ދަތިވުމާގުޅިގެން އިންޑޮނޭޝިއާއިން ސިންގަޕޫރަށް މިހަފްތާތެރޭގައި ކުކުޅު އެކްސްޕޯޓުކުރަން ފަށަން ތައްޔާރުވާކަމަށް އިންޑޮނޭޝިއާއިން ބުނެފިއެވެ.\nސިންގަޕޫރުގައި ކުކުޅު ލިބުން ދަތިވެފައިވަނީ އަވަށްޓެރި މެލޭޝިއާއިން ސިންގަޕޫރަށް ކުކުޅު އެކްސްޕޯޓުކުރުން މަޑުޖައްސާލުމުންނެވެ. އިންޑޮނޭޝިއާއިން ސިންގަޕޫރަށް ކުކުޅު އެކްސްޕޯޓުކުރަން ނިންމީ ސިންގަޕޫރަށް ކުކުޅު ލިބޭނެ އެހެންގޮތެއް ހޯދަން އެޤައުމަށް ދަތިވުމާއިގުޅިގެންނެވެ.\nދުނިޔޭގައި ކާބޯތަކެތި ލިބުން ދަތިވުމާއި ތަކެތި ފޯރުކޮށްދިނުމުގެ ދަތިކަމާހުރެ މެލޭޝިއާއިން ވަނީ ކުކުޅު އެކްސްޕޯޓުކުރުން މަޑުޖައްސާލާފައެވެ. އަދި އެކްސްޕޯޓުކުރަން އަލުން ފަށާނީ ތަކެތީގެ އަގު ތިރިވެ އުފެއްދުންތައްވެސް ރަގަޅުވުމުން ކަމުގައި މެލޭޝިއާއިން ބުނެއެވެ.\nކުކުޅު އެކްސްޕޯޓުކުރުމުގައި ކުރަންޖެހޭ ޓެކްނިކަލް މަޝްވަރާތައްކޮށް ނިމިފައިވާ ކަމަށާއި މިމަސް ތެރޭގައި ސިންގަޕޫރަށް ކުކުޅު އެކްސްޕޯޓުކުރަން ފެށޭވަރުވާނެ ކަމަށް އުންމީދުކުރާކަމަށް އިންޑޮނޭޝިއާގެ އިކޮނޮމިކް އެފެއާޒް އާއިބެހޭ ވުޒާރާއިން ބުނެއެވެ.\nސިންގަޕޫރު ފުޑް އޭޖެންސީ (އެސްއެފްއޭ)އިން ނެރުނު ބަޔާނެއްގައި ބުނީ ކުކުޅު އިމްޕޯޓުކުރުމުގެ ކަންކަންކަމުގައި އިންޑޮނޭޝިއާގެ ކަމާއިބެހޭ އޮތޯރިޓީތަކާއި ވަރަށް ގާތުން މަސައްކަތްކުރަމުންދާ ކަމަށެވެ. ކުކުޅު ލިބުން ދަތިވުމުގެ ސަބަބުން ސިންގަޕޫރުގެ ރެސްޓޯރެންޓުތަކާއި މަގުތަކުގައި ކާބޯތަކެތި ވިއްކާ މީހުންނަށް ވަނީ ވަރަށް ބޮޑަށް ދަތިވެފައެވެ. އަދި ސިންގަޕޫރުގެ ޤައުމީ ކާނާއެއް ކަމަށްވާ ޗިކަން ރައިސްގެ އަގު ވަނީ އުފުލިފައެވެ.\nކޮންމެ ހަފްތާއަކު 55 މިލިއަނާއި 60 މިލިއަނާއި ދެމެދުގެ އަދަދަކަށް އިންޑޮނޭޝިއާގައި ކުކުޅު އުފައްދައެވެ. މީގެތެރެއިން އެތެރޭގެ ބޭނުންތަކަށް ނަގާފައި %15 އާއި %20 ދެމެދެގެ ބައެއް އިތުރުވާކަމަށް އެ ޤައުމުން ބުނެއެވެ.\nއިންޑޮނޭޝިއާއިން ސިންގަޕޫރަށް މަހަކު 3.6 މިލިއަނާއި4މިލިއަނާއި ދެމެދުގެ އަދަދަކަށް ކުކުޅު އެކްސްޕޯޓުކުރާނެއެވެ. ދެކުނު އިރުމަތީ އޭޝިއާގެ އެންމެ އާބާދީ ގިނަ ޤައުމަކީ އިންޑޮނޭޝިއާއެވެ. އިންޑޮނޭޝިއާގެ އާބާދީގައި 270 މިލިއަން އެބަތިއްބެވެ. އިންޑޮނޭޝިއާއިން މިވަގުތު އުފައްދާ ކުކުޅުން އެ ޤައުމުގެ އާބާދީއަށް ފުދި އިތުރުވެއެވެ.


ބަދު ނަސީބުގެ ހިޔަނި އެޅުމުން (26) – Esfiya\nހިތާމަ ބިރުވެރި ލޯބި3mins ago\n“ޔޫ އޯކޭ؟” އަފާ ޔީޝާގެ އަތުގައި ހިފާލިއެވެ. ޔީޝާ ބޯޖަހާލަމުން ގަދަކަމުން ހީލިއެވެ. ޔީޝާ އެހުރީ ދާނިޝް ކަހަލަ ފިރިހެނަކާ ހުރެ އޭނާގެ ކަރުނަ ބޭކާރު ނުކުރަން އަމިއްލައަށް ވައުދުވެފައެވެ. އޭނާގެ ކަރުނައިގެ އަގު ވަޒަން ނުކުރާ މީހަކާމެދު ރުއިމުގެ ބޭނުމެއް ކޮބާހެއްޔެވެ. އޭނާގެ ހިތުން ދާނިޝް ނެރެލިހެން ކުޑަ ދުވަސްކޮޅެއްތެރޭ ދާނިޝްގެ ލޮލު ކުރިމަތިންވެސް އޭނާ ދާނެއެވެ. އޭނާ އެނބުރި ރަށަށް ދިޔުމަށްފަހު ދާނިޝް އެއީ އޭނާގެ މާޒީގެ އަނދިރި ސަފްހާތަކަކަށް ވެގެން ދާނެއެވެ.\nހިނގާލަން ދިޔުމުގެ ކުރިން އަފާއާއި ޔައީޝް އެމަގުގައި ހުރި ފިހާރައަށް ވަނީ ފެންފުޅިއެއް ގަނެލާށެވެ. އެމީހުން ފިހާރައަށް ވަނުމުން ޔީޝާ މަޑުކުރީ ބޭރުގައެވެ.\nލައިގެން ހުރި ސޯޓުގެ ޖީބަށް އަތް ޖަހާލައިގެން ހުރެ ހިނގަމުން ދިޔަ އަޒާންގެ ނަޒަރު ފިހާރަ ކައިރީ ހުރި ޔީޝާއަށް ހުއްޓުނެވެ. ދުވަސްކޮޅެއް ކޮށްލާފައި ޔީޝާ ފެނުމުން އަޒާންގެ ހިތް ނިޔަށް އެއްކޮށް ހަރާބުވިއެވެ. ރޭގަނޑު ވަގުތެއްގައި ޔީޝާ އެހެން އެކަނި ހުރުމުން މިލިބުނީ ރަނުގެ ފުރުސަތެކޭ އަޒާންގެ ހިތަށް އެރިއެވެ.\nއަވަހަށް ޔީޝާ ކައިރިއަށް ދާން އަޒާންގެ ފިޔަވަޅު ހަލުވި ކޮއްލިއެވެ. ވަކި ހިސާބަކަށް ދެވުނު ތަނާ އަޒާން ސިހުނީ މީހަކު އޭނާގެ ކޮނޑުގައި ހިފެހެއްޓިހެން ހީވެގެނެވެ. ފަސްއެނބުރި ބަލާލިއިރު އެތަނަކު އެކަކުވެސް ނެތެވެ. ދެފަރާތަށް ބޯހޫރާލާފައި އަޒާން އަނެއްކާވެސް ހިނގާގަތެވެ. ނަމަވެސް ދެވަނަފަހަރަށް އޭނާ ސިހުނީ ކުރިމަތިން ބުޅަލެއް ހުރަސްކޮށްލީމައެވެ. އެ ކަޅު ބުޅާ އައި ދިމާލެއްވެސް އޭނާއަކަށް ނޭނގުނެވެ. ޔީޝާ އެތަނުން ދާންވާއިރަށް އަޒާން އަނެއްކާވެސް ހިނގުން ބާރުކޮށްލިއެވެ. ނަމަވެސް ދެންވެސް ތަންކޮޅަކަށް ނުދެވެނީސް އެކަޅު ބުޅާ ސީދާ އޭނާގެ ކުރިމަތިން އޭނާއާ ދިމާއަށް ފުންމައިގަތެވެ. ސިހުނު ވަރުން އަޒާން ބިންމައްޗަށް ވެއްޓުނެވެ. އެބުޅަލުން ރެކެންވެގެން އަޒާން އޭނާގެ އަތް އެބުޅަލާ ދިމާއަށް ހޫރާލިއެވެ. ނަމަވެސް އަޒާންގެ އަތެއް އެބުޅަލަކު ނުޖެހުނެވެ. ވަށައިގެން ބަލާލިއިރު އެ ހިސާބުންވެސް ބުޅަލެއްގެ ހިލަމެއް ނުވެއެވެ. އެސޮރު އެހާއަވަހަށް އެދިޔައީ ކޮންތާކަށްބާއޭ އަޒާން ހިތަށް އެރިއެވެ.\nޕިސް ތަޅާލަމުން އަޒާން ބިންމަތިން ތެދުވެ ގައިން ވެލިފޮޅާލިއެވެ. އަދި ފިހާރައާ ދިމާއަށް ބަލާލީ ޔީޝާ ހުރިތޯއެވެ. ނަމަވެސް ފިހާރަކައިރީ އަދި އެމަގުގައިވެސް ޔިޝާއެއް ފެންނާކަށް ނެތެވެ އަނެއްކާ ޔީޝާ ފިހާރައަށް ވަނީބާއޭ އޭނާ ހިތަށް އެރިއެވެ. އަތުގައި ހުރި ވެލިތައް ފޮޅާލަމުން އަޒާން ފިހާރައާ ދިމާއަށް ދުއްވާގަތެވެ.\nފިހާރައަށް ވަނުމަށް ފިހާރަ ދޮރުގައި ހިފާލި އަޒާންއަށް އެއްލިކަޅިއަކުން އެމަގުގެ ކޮޅުގައި ހުރި ޔީޝާ ފެނުނެވެ. ޔީޝާވެސް ހުރީ އެދިމާއަށް ބަލަހައްޓައިގެނެވެ. އޭނާއާ ދިމާއަށް ބަލާލާފައި ޔިޝާ ހިނިތުންވެލި ގޮތުން އަޒާންގެ ހިތުގެ އެދުން ދެގުނަވިއެވެ. ފިހާރަ ދޮރުން އަތް ދޫކޮށްލާފައި އަވަހަށް އެދިމާއަށް ހިނގާގަތެވެ. އަޒާން އޭނާއާ ކައިރިވާންވާއިރަށް ޔީޝާ މިސްރާބު ޖެހީ ވަލާ ދިމާއަށެވެ. ޔީޝާ އޭނާއަށް ދައުވަތު ދެނީކަން އެނގުމުން އަޒާންގެ ހުރިހާ ހިއްސުތަކެއްގައި ހުޅުހިފިއެވެ.\n“ޔީޝް.. ރެޑުބުލްއެއް ދޯ ނަގާނީ” ޔައީޝް އަހާލިއެވެ.\n“ހޫމް.. ފެންފުޅިއެއް ގަންނަން ފިހާރައަށް ވަތް ދެމީހުން މިހާރު މީކޮންކަމެއް؟” ޔައީޝް ދިއްކޮއްލި ދަޅުގައި ހިފަމުން ޔީޝާ އެހެން ބުނެލީ އަފާގެ އަތުގައި އޮތް ވަށިގަނޑު ފުރެންދެން ލުއިކާނާ އަޅާފައި ހުރުމުންނެވެ.\n“ދެން ހަފާލާނެ އެއްޗެއް ނެތިއްޔާ ކަޑަ ދޯ ހިނގާލަން ދާއިރު” އަފާ އެހެން ބުނުމުން ޔައީޝްވެސް ދޯއޭ ބުނެ އެކަމަށް އެއްބަސްވިއެވެ. ވަށިގަނޑުގައި ހުރި އެއްޗެއްސަށް ފައިސާ ދައްކާފައި ތިންމީހުން ފިހަރައިން ނުކުތެވެ. ތުނޑިއާ ދިމާއަށް ހިނގަމުން ދިޔަ ޔީޝާއަށް ފަސްއެނބުރިފައި ވަލާ ދިމާއަށް ބަލާލެވުނީ ބޭއިހްތިޔާރުގައެވެ. ރޭގައި އޭނާއަށް ހުވަފެނުން ފެނުނު މަންޒަރު ސިކުނޑީގައި ސިފަވިއެވެ. ހުވަފެނުގައި އަޒާން އޭނާގެ ނަމުން ގޮވަމުން ވަނީވެސް ބޯގަސްތަކު ތެރެއަށެވެ. އެހިޔާލުތަކުން ދުރުވުމަށް ޔީޝާ ބޯހޫރާލާފައި އަފާމެންގެ ވާހަކައިގައި ބައިވެރިވިއެވެ. ނަމަވެސް އޭރުވެސް އޭނާގެ ހިތަށް ގޮތްނޭނގޭ ގޮތަކަށް އުނދަގޫވަމުން ދިޔައެވެ. ހީވަނީ ކޮންމެވެސް ބޮޑުކަމެއް ވާން އުޅެނީހެނެވެ.\n“ޔީޝާ..؟” ކަކުލަށްވުރެ މައްޗަށް ހުރި ވިނަތަށް ދުރުކުރުމުން އަޒާން ހިނގަމުން ދިޔައެވެ. ގަސްތަކު ތެރެއަށް ވަނުމަށްފަހު އަޒާންއަކަށް ޔީޝާއެއް ނުފެނުނެވެ. އޭނާގެ ނަމުން ގޮވިނަމަވެސް ޔީޝާގެ ޖަވާބެއް ނުލިބެއެވެ. އެހެން ނަމަވެސް އަޒާން އެނބުރި މަގަށް ނުކުންނާކަށް ނޫޅެއެވެ.\n“ޔިޝާ ދެން އަހަރެންނަށް ފެނިލަބަލަ.. އަހަންނަށް ދައުވަތުދީފަ މިހާރު ކީއްވެ ތިފިލަނީ.. ޔީޝާ ފިއްލަ ފިއްލަ ކުޅެނީތަ” އަޒާން އަނެއްކާވެސް ގޮވާލިއެވެ.\nޔީޝާގެ ޖަވާބެއް ލިބޭތޯ އަޒާން އޭނާ ހުރިތަނުގައި ހުއްޓުނެވެ. އަދި ވަށައިގެން ބަލާލިއެވެ. އޭރު އޭނާއަށް މާބޮޑަށްވެސް ގަސްތަކު ތެރެއަށް ވަދެވިއްޖެއެވެ. މިހާރު އައި މަގުވެސް ފެންނާކަށް ނެތެވެ. ވަށައިގެން ވަނީ ގަސްބޯ ޖަންގައްޔެވެ. ވަޔާ ގަސްތައް ހެލޭ އަޑާއި ފަނި ފަކުސަ ގޮވާލާ އަޑު ނޫނީ އެތަނަކުން ނީވެއެވެ.\n“ޔީޝް ކޮބާތަ؟” އަޒާން މައިނޭވާލަމުން ދެއުކުޅުގައި އަތް ވިއްދާލިއެވެ. އޭރު އޭނާ ހުރީ ހިނގާ ހިނގާ ވަރުބަލިވެފައެވެ. އަނެއްކާވެސް ޔީޝާއަށް ގޮވާލަން އަނގަ ހުޅުވާލިތަނާ ގަސްތަކު ތެރެއިން މީހެއްގެ ހިޔަނި އޭނާއަށް ފެނުނެވެ. އެއީ ޔީޝާކަން އަޒާންއަށް އެނގުނެވެ. އަދި ލަސްނުކޮށް އެދިމާއަށް ހިނގާގަތެވެ.\n“ޔީޝް.. އަހަރެންނާ ތިފިލަނީ ކީއްވެތަ؟” ގަހެއްގެ ނިވަލަށް ވާގޮތަށް ހުރި ޔިޝާއާ ދިމާއަށް ބަލާލަމުން އަޒާން ބުނެލިއެވެ. އަޒާން އެހެން ބުނުމުން ގަސް ބިއްދަށުގައި ހުރި ޔީޝާ ނިވަލުން ނުކުތެވެ. ކަޅުކުލައިގެ ދިގު ހެދުމެއްގައި ހުރި ޔީޝާ ފެނުމުން އަޒާންއަށް ހިންދިރުވާލެވުނެވެ. ދެން އިތުރަށް އެންމެ ސިކުންތަކުވެސް އޭނާގެ ނަފްސު ކޮންޓުރޯލު ނުކުރެވޭނެއޭ އަޒާން ހިތަށް އެރިއެވެ. ހިތަށް ޝައިތާނާ ވެރިވެފައި ވާލެ ބޮޑުކަމުން ޔީޝާ ލައިގެން ހުރި ހެދުންވެސް ބަދަލުވެފައިވާކަމެއް އަޒާންއަކަށް ފާހަގައެއް ނުކުރެވުނެވެ. އޭނާގެ ސިކުނޑީގައި މިހާރު ވަނީ އެންމެ ކަމެކެވެ. އެދެމެދުގައި ދެމިފައިވާ ފަރުދާ ކަހާލުމަށްފަހު އެ ދެހަށިގަނޑު އެކަކު އަނެކަކަށް ކަޝްފުކޮއްލުމެވެ.\n“އަޒާން….” ޔީޝާގެ ދުލުން އޭނާގެ ނަން އެހާ މަސްތީކޮށް އިވުމުން އަޒާންގެ ހަމަ ބުއްދި ފިލާދާގޮތްވިއެވެ. އަވަހަށް އަތް ދަމާލާފައި ޔީޝާގެ އުނަގަނޑުގައި އަޅުވާލިއެވެ. ޖެހިފިތިފައިވާ އެދެހަށިގަނޑުގެ ހަމައެކަނި ހުރަހަކީ އެދެމީހުން ލައިގެން ހުރި އަންނައުނެވެ. ވަގުތު ބޭކާރު ކުރުމެއް ނެތި އަޒާން ޔިޝާގެ ހެދުމުގެ ކަރުވަޅުގައި ހިފާ އިރާލިއެވެ. ސިކުންތެއްވެސް ނުވެ ޔީޝާގެ ހަށިގަނޑު ނިވާކުރެވިފައިވާ ހުރިހާ ފޭރާމެއް ބިންމައްޗަށް ގުޅައަކަށް ވެއްޓުނެވެ. އަޒާންގެ ކުރިމަތީ އެހެން ހުރުން އެއީ ޔީޝާއަށް މައްސަލައެއް ނުވާފަދައެވެ. ހަނދުވަރުގެ އަލީގައި ޔީޝާގެ ކަސްފުވެފައިވާ ވަނާތަކަށް ނަޒަރެއް ހިންގާލަމުން އަޒާން އޭނާގެ ޓީސާޓު ބޭލިއެވެ. އަދި ޔީޝާގެ އަތްތިލަ ގެނެސް އޭނާގެ މޭގައި ޖައްސާ ތިރިއަށް ދަތުރު ކުރުވަން ފެށިއެވެ. އޭރުވެސް ޔީޝާގެ މޫނުމަތީ ވަނީ މަސްތީ ހިނިތުންވުމެކެވެ. މިރޭ ޔިޝާއަށް އޭނާ ބޭނުން ގޮތެއް ހަދަންދެން މަޑުން އޮންނާނެކަން އަޒާންއަށް ޔަގީނެވެ. މިއީ ޔީޝާ ފެނުނު ފުރަތަމަ ދުވަހުން ފެށިގެންވެސް އޭނާ ދެކެމުން އަންނަ ހުވަފެނެކެވެ.\n“އަހަރެން ޔީޝާ ބޭނުންވާރު އިނގޭދޯ.. އަހަންނަށް ޔަގީން މިރޭ ޔީޝްވެސް އަހަރެން ބޭނުންވާކަން..” އަޒާން އެހެން ބުނެފައި އޭނާގެ ސޯޓުގެ ގޮށް ނައްޓާލިއެވެ. އަދި ފަރިތަކަމާއެކު އޭނާގެ ހަށިގަނޑުގައިވާ ހަމައެކަނި ފޭރާން ހަށިގަނޑާ ވަކިކޮށްލިއެވެ\n“އަހަންނަކަށް ދެނެއް ކެތެއް ނުވާނެ” އަޒާން އެހެން ބުނެފައި ޔީޝާގެ ކޮނޑުގައި އަޅާ ކޮއްޕާލިއެވެ. އަޒާން ކޮއްޕާލުމުން ޔީޝާ ވެއްޓުނީ ބިންމައްޗަށެވެ. އަޒާންއަށް މާނަވީ ނަޒަރެއް ދިނުމަށްފަހު އަޒާންއާ ދިމާއަށް އިނގިލި ދިއްކޮއްލުމަށްފަހު އަންނާށޭ ބުނާފަދައިން އިޝާރާތް ކޮށްލިއެވެ.\nޔީޝާގެ އިޝާރާތަށް އަޒާން ފުންމާގެންފައި ޔީޝާގެ ގައިމައްޗައް ޖެއްސިގަތެވެ. އަދި ހަމަ ބުއްދި ނެތް މީހެއް ފަދައިން ޔީޝާގެ ހާމައަށް އޮތް ހަށިގަނޑުގައި ބޮސްދޭން ފެށިއެވެ. އޭރު ޔީޝާގެ މޫނަށް އަރާ ފައިބަމުން ދިޔަ ކުލަވަރެއް އަޒާންއަކަށް ނުފެނެއެވެ. ޔީޝާގެ އަތްތިލަ އަޒާންގެ މެދުހަށީގައި އަޅުވާލިއެވެ. އަދި އޭނާގެ ދިގު ނިޔަފަތިތަށް އަޒާންގެ ހަންގަނޑުގައި ރޮނގުއަޅަމުން ދިޔައެވެ. އޭނާގެ ބުރަކަށިން ދިލަނަގަމުން ދިޔަނަމަވެސް އަޒާން އެއަކަށް ފަރުވާލެއް ނެތެވެ. އެއީ ޔީޝާ އޭނާއަށް ބޭނުވެފައިވާ މިންވަރު ހާމަކުރާ ގޮތްކަމަށް އަޒާން ހީކުރިއެވެ.\nއަޒާންގެ އަތްތިލަ ޔީޝާގެ ހަށިގަނޑުގެ އެންމެ ނާޒުކު ހިސާބަށް ދަތުރު ކުރަންވާއިރަށް ޔީޝާ އޭނާ ހުއްޓުވިއެވެ. އަޒާން ޔީޝާގެ އަތް ފޮޅުވާލަމުން އޭނާގެ ތުންފަތަށް ބޮސްދިނެވެ. ނަމަވެސް ދެވަނަ ސިކުންތު އަޒާން ސިހިގެން ދިޔައީ އެމީހުން ތިބި ދިމާލުގައި ހުރި ގަސް ވަރަށް ބޮޑަށް ތެޅިގަތް އަޑަށެވެ. އެއަޑާއެކު ގަސްތަކު މަތިން ވާލުތަކެއް އުދުއްސާގަތް އަޑުވެސް އިވުނެވެ. އަޒާން ރަނގަޅަށްވެސް ސިހިއްޖެއެވެ. ވަށައިގެން ބަލާލަމުން އަޒާން ޔީޝާގެ ގައިމަތިން ތެދުވިއެވެ.\n“ކޮން އަޑެއް؟” އަޒާން މަތި ބަލަން ހުރެފައި އެހެން އެހީ ޔީޝާއަށް ނިސްބަތް ކޮށްފައެވެ. ނަމަވެސް ޔީޝާގެ ފަރާތުން ޖަވާބެއް ނައުމުން އަޒާން ޔީޝާއާ ދިމާއަށް ބަލާލިއެވެ. އެހެން ނަމަވެސް އަޒާންއަށް ލިބުނީ ހައިރާން ކަމެކެވެ. އެތަނަކު ޔީޝާއެއް ނެތެވެ. އޭނާއަށް ނޭނގި ޔީޝާ އެވަނީ ކޮންތާކަށް ބާއޭ އަޒާން ހިތަށް އެރިއެވެ.\n“ޔީޝާ…؟” އަޒާން ހުރިތާ ހުރެފައި ގޮވާލިއެވެ. އިތުރަށް ބިއްދަށަށް ދާކަށް އަޒާންއަކަށް ނުކެރުނެވެ. އަޒާން އެހެން ހުއްޓާ އަންހެން ކުއްޖަކު ރޯއަޑު އިވެން ފެށިއެވެ. އެއަޑު އިވުނީ އެތާ ހުރި ކަށިކެޔޮ ފީންޏެއްގެ ބިއްދަށުންނެވެ.\n“ކާކު؟ ޔީޝާތަ؟” އެދިމާއަށް ހިނގައި ގަންނަމުން އަޒާން އަހާލިއެވެ. ޔީޝާގެ ޖަވާބެއް ނުލިބުމުން އެއަޑާ ދިމާއަށް އަޒާން ދާން ބޭނުންވިއެވެ. އަޑާ ކައިރިވި ވަރަކަށް ބައެއްފަހަރު ހޭއަޑު އިވޭހެންވެސް ހީވެއެވެ. ބައެއް ފަހަރު ގިސްލާ އަޑުއިވިފައި ދެން އިވެނީ އަޑުގެ ނެތްތަނަށް ހޭންފަށާ އަޑެވެ. އެއަޑު އިވުމުން އަޒާންގެ ގައިން ހީބިހި ނަގައި ގަތެވެ. ކަށިކެޔޮ ފީނީގެ އަނެއް ފަރާތަށް ދެވުނު އިރު އެއަޑު ވަރަށް ބާރުވެއްޖެއެވެ. އަޒާން ރީތިކޮށް ގަސްތަކު ތެރެ ބަލާލިއިރު ބިންމަތީގައި ކަކޫމަތީ ބޮއަޅައިގެން އިން އަންހެން ކުއްޖެއް ފެނުނެވެ. ބަރަހަނާކޮށް ހުރި އެ އަންހެންކުއްޖާެ ބައްޓަން ފެނިފައި އެއީ ޔީޝާކަން އަޒާންއަށް ދެނެ ގަނެވުނެވެ. ޔީޝާއޭ ގޮވަމުން އަޒާން އެއަންހެން ކުއްޖާއާ ކައިރިވިއެވެ. އަޒާން އޭރު ހުރީ ޔީޝާ ގޮވައިގެން އަވަހަށް އެތަނުން ނުކުންނަން ބޭނުންވެފައެވެ. ހުސްގަޔާ ހުރުމުން ކަށިކެޔޮ ފަތްތަށް ޖެހި ގައިގެ އެތަން މިތަން މަށައިގެން ގޮސް ދިލަވެސް ނަގަން ފަށައިފިއެވެ.\n“ޔީޝް ހިނގާ މިތަނުން ދާން” ޔީޝާގެ ކޮނޑުގައި ހިފާލުމަށްފަހު ތިރިވެލަމުން އަޒާން ބުނެލިއެވެ. އަޒާން އެހެން ބުނުމުންވެސް ޔީޝާ އެތަނުން ތެދުވަންނާކަށް ނޫޅުނެވެ. އެންމެ ފަހުން އަޒާން ހިތްހަމަ ނުޖެހިފައި ޔީޝާގެ އަތުގައި ހިފާ ގަދަކަމުން ކޮޅަށް ނެގިއެވެ. ޔީޝާގެ އަތުގައި ހިފާ ދަމަމުން އަޒާން ކަށިކެޔޮ ފީނިތަކު ތެރެއިން ނުކުންނަން ހިނގާގަތެވެ. ނަމަވެސް ކުއްލިއަކަށް އަޒާންގެ ދެފައި ހީވީ ބިންމަތީ ތަތްލިހެނެވެ. ކުރިއަށް އެންމެ ފިޔަވަޅެއްވެސް އަޅައެއް ނުލެވުނެވެ. އަޒާން ކުޑަކޮށް ބިރުގަނެފައި ފަސްއެނބުރި ޔީޝާއާ ދިމާއަށް ބަލާލިއެވެ ނަމަވެސް އޭނާގެ ކުރިމަތީގައި ހުރި މީހާ ފެނިފައި އަޒާން ސިހުނެވެ. އެތާހުރީ ޔީޝާއެއް ނޫނެވެ. އަންހެނެއްވެސް ނޫނެވެ. އޭނާއާ ދިމާއަށް ބަލަހައްޓައިގެން ހުރީ އޭނާގެ އަމިއްލަ ސޫރައެވެ. އޭނާގެ އަމިއްލަ ހަށިގަނޑާ މޫނެވެ. ތަފާތަކީ ހަމައެކަަނި އެމީހާގެ ކަޅުވެފައިވާ ދެލޮލާ ތުންފަތެވެ. އަޒާން ބިރުގަތް ވަރުން އެމީހާގެ އަތުގައި ހިފައިގެން ހުރި އަތް ފޮޅުވާލާފައި ފަހަތަށް ޖެހިލެވުނެވެ. އެވަގުތު އެތާ ކައިރި ހުރި ގަހެއްގެ ފަލަ މުލެއްގައި އަޅައިގަނެފައި އަޒާން އިދިފުށަށް ވެއްޓުނެވެ.\n“ތިއީ ކާކު؟ ކޮބާ ޔީޝާ؟ ތިއީ ކާކުހޭ؟” އަޒާން ބިރުން ހަޅޭލަވަން ފެށިއެވެ.\n“މިއީ އަހަންނޭނުން.. ޔީޝާއެއްނު މިއީ.. ކީއްވެ ތި ދުރަށް ދަނީ.. އާދޭ އަހަރެން ކައިރިއަށް” އެ މީހާގެ އަނގައިން ނުކުތީ ޔިޝާގެ އަޑެވެ.\n“ތިއީ ޔިޝާއެއްނޫން.. ކޮބާ ޔީޝާ.. ތިއީ ކާކުހޭ.. ހެޔޮނުވާނެ އަހަރެން މަރާނުލާ” އަޒާން އަށް ރޮވެން ފެށުނެވެ.\n“ޔީޝާ ހޯދަން ކަލޭތީ ކާކު.. ޔީޝާއަކީ ހަމައެކަނި އަހަރެންގެ މިލްކެއް.. އަހަރެމެން ދެމެދަށް ވަންނަ ކޮންމެ މީހެއްގެ ދުވަސް ދުއްވާލާނަން..” ދެން އެމީހާގެ އަނގައިން ނުކުތީ ބަރު ފިރިހެނެއްގެ އަޑެވެ. އެމީހާ އެހެން ބުނެފައި އަޒާންއާ ދިމާއަށް ހިނގާގަތެވެ. އަޒާންއަށް ބިރުން ފަހަތަށް ޖެހެވެން ފެށިއެވެ.\n“ކޮންތާކަށް ތިދަނީ.؟ ކަލެއަކަށް އެއްވެސް ތާކަށް ނުދެވޭނެ.. މިރޭ އަހަރެންގެ ކިބައިން ސަލާމަތެއް ނުވެވޭނެ” އެމީހާ ބުނެލިއެވެ. އެއަށްފަހު އަޒާންއާ ދިމާއަށް އަތް ދިއްކޮއްލިއެވެ. އެމީހާގެ ދިގު އިނގިލިތަށް އަޒާންގެ ކަރުގެ މައިހޮޅިއާ ހިސާބުގައި ހިފުމުން ވަގުތުން އަޒާންގެ ނޭވާ ތާށިވާ ގޮތްވިއެވެ.\n“އަހަރެން މިއީ ޒަބޫރިޝް.. އަހަރެން މިއީ އަހަރެން ބޭނުންވާ ކަމެއް ބޭނުންވާގޮތަކަށް ކުރާ މީހެއް.. ކަލެއަށް ތިހީވީ ރަނގަޅަށް އަހަރެން މިއީ އިންސާނެއްނޫން.. އަދި މިރޭ އަހަރެން މިއުޅެނީ ކަލޭގެ ދުވަސް ދުއްވާލަން. އަހަރެންގެ ހައްގަކަށް އަރާގަންނަ ކޮންމެ އިންސާނަކަށް އޮތް އަދަބަކީ އަހަރެންގެ އަތުން ލިބޭ ވޭނީ މަރު.. އަހަރެން ހައްގަކަށް އަރާގަންނަން ހިތަށް އަރުވާލިއަސް ކޮންމެވެސް ދުވަހަކުން އަހަރެން އޭގެ ބަދަލު ހިފާނަން.. މިރޭ މިއީ ކަލޭގެ ރޭ” ޒަބޫރިޝް އެހެން ބުނެފައި އަޒާންގެ ކަރުން އަތް ދޫކޮށްލިއެވެ.\nގައިން ވަރުދޫވެފައިވާ އަޒާން ބިންމައްޗަށް ވެއްޓުނެވެ. އަދި ކަރުގައި ހިފަހައްޓައިގެން ހުރެ ކެއްސަން ފެށިއެވެ. ހޮޑުލެވެންދެން އަޒާން ކެއްސިއެވެ. ހޮޑާ އެކުވެގެން އޭނާގެ ހަށިގަނޑުން ބޭރުވި ލޭތަށް ފެނިފައި އަޒާން އަނބުރާގަންނަ ގޮތްވިއެވެ. އަނެއްކާ ބޮޑަށް އޯކަށް ދެމެވެން ފެށިއެވެ.\nއަޒާން އޯކަށް ދެމެނިކޮށް ޒަބޫރިޝް އައިސް އަޒާންގެ ދިގު އިސްތަށިގަނޑު ތެރެއަށް އަތް އަމުނާލުމަށްފަހު ލައްކެއް ޖެއްސިއެވެ. އަދި އޭނާގެ އިސްތަށިގަނޑުގައި ހިފާ ދަމާފައި ދުރަށް ގެންދަން ފެށިއެވެ. ބިންމަތީގައި ހުރިގާތަކާ މޫތަކުގައި ގޭނިފައި އަޒާންގެ ގައިގެ އެތަން މިތަން ކަފަކަފައިގެން ގޮސް މަގުގައި ލެއިން ފެވެމުން ދިޔައެވެ. މިހާރު އޭނާގެ ގައިގައި އަޅަމުން ދިޔަ ވޭނުން ކިރިޔާ ހޭ ހުރިކަމެވެ.\nއެއްވެސް ރަހުުމެއް ނެތި ޒަބުރިޝް އަޒާން ދަމަމުން ދަމަމުންގޮސް ގަހެއްގެ ދަށަށް ހޫރާލިއެވެ. އަދި އެތާހުރި ބޮޑު ނިކަގަހަށް ފުންމައިގެން އެރިއެވެ. ގަހުގެ ފަލަ ގޮފިގަނޑުގައި ޒަބޫރިޝް އިށީންއިރު އޭނާގެ ސިފަ ހުރީ އޭނާގެ އަސްލު ސިފައަށް ބަދަލުވެފައެވެ. އަނދިރީގެ ތެރެއިން އޭނާގެ ސިފަ އަދި އިތުރަށް ބިރުވެރިއެވެ.\nބޮލަށް އެނބުރުން އަރާފައިވާ އަޒާން ކުޑަކޮށް ލޯހުޅުވާލިއެވެ. ކުޑަކޮށް ހުލުވާލެވުނު އެސްފިޔަ ދޭތެރެއިން އޭނާގެ ބޮލާ ދިމާލު މަތީގައި އެލިގެން އޮތް ޒަބޫރިޝް ފެނިފައި އަޒާން އަޑުގެ ނެތްތަނަށް ހަޅޭ ލަވައިގަތެވެ. އަދި ތެދުވެ އެތަނުން ދުރަށް ދިޔުމަށް ދުއްވައިގަތެވެ. ނަމަވެސް އަޒާންއަށް ދެވުނީ ކުޑަ ތަންކޮޅަކަށެވެ. އަޒާންގެ ކަރުގައި އައިސް އޮޅުނީ މޫގަނޑެކެވެ. އެއީ ކޮންތާކުން ކިހިނެއް އައި މުލެއް ކަމެއްވެސް އޭނާއަކަށް ނޭނގުނެވެ. އަޒާން އެކަމާމެދު ވިސްނާލާނެ ފުރުސަތެއްވެސް ނުދީ މޫގަނޑުގެ ދެކޮޅުގައި ހިފައިގެން ހުރި ޒަބޫރިޝް އަޒާންގެ ކަަރަށް ވާން ކޮށްލިއެވެ. އަމިއްލަ ސަލާމަތަށް އަޒާން އޭނާގެ ކަރުގައި އޮޅާލެވިފައިވާ މޫގަނޑުގައި ހިފާ ނައްޓުވަން މަސައްކަތް ކުރިއެވެ. ނަމަވެސް އެ މަހްލޫގަށްވުރެ އޭނާ ގަދަވެވޭނީ ކިހިނެއް ހެއްޔެވެ. އިރުކޮޅަކު ގަދަ ދެއްކުމަށްފަހު އަޒާން ވަރުބަލިވާން ފެށިއެވެ. އޭނާގެ ހަށިގަނޑަކު އަމިއްލަ ނަފްސު ސަލާމަތްކުރާނެ ހިތްވަރެއް ނެތެވެ. އަޒާންގެ ކަރަށް ވާންވަމުން އައިސް އޭޏާގެ ހަށިގަނޑުވެސް ބިމުން މައްޗަށް ހިއއްލެން ފެށިއެވެ. އަޒާންއަށް ތެޅިަގނެވުނެވެ. އޭނާގެ ހަޔާތުގައި ފުރަތަމަ ފަހަރަށް އަޒާން ބިރުގަނެއްޖެއެވެ. މަރު ވަރަށް ކައިރި ވެއްޖެކަން އޭނާއަށް އިހްސާސްވާން ފަށައިފިއެވެ. ކަލަކު ވޮޑިގެން ޥާކަންވެސް ހަނދާންވީ ދެނެވެ. ނަމަވެސް ދެން ކުރެވޭނެ ފައިދާއެއް އެބަ އޮތްހެއްޔެވެ. އޭނާގެ މަރުއައިސް ދޮރުގައި ޓަކިދޭން ފަށައިފިއެވެ.\nއަޒާންގެ ނޭވާ ކުރުވާން ފެށިއެވެ. ދެލޯ ބޮޑުވެ ދޫވެސް ބޭރުވާން ފަށައިފިއެވެ. ދެލޮލަށް ލޭކުލަ އަރާ މުޅި މޫނުމަތިވެސް ރަތްވެއްޖެއެވެ. އަމިއްލަ ނިކަމެތިކަމާއެވެ. އަމިއްލަ ސަލާމަތަށް އެދި ގުޑާވެސް ނުލެވިފައި އޮތްވާ އަޒާންގެ އެންމެ ފަހުނޭވާއާ އެކު އޭނާގެ ފުރާނަވެސް ހަށިގަނޑާ ވަކިވެއްޖެއެވެ. ހަށިގަނޑުގެ ވިންދުތަށް މަޑުޖެހި ހަށިގަނޑު ދެމުނެވެ. ބިމަށްވުރެ 10 ވަރަކަށް ފޫޓު މަތީގައި އެލި އެލި އޮތް އަޒާންގެ ފުރާނަ ނެތް މަސްގަނޑަށް ބަލަހައްޓައިގެން ހުރެފައި ޒަބޫރިޝް ގަހުން ފުންމާލިއެވެ. އަދި އަނދިރީގެ ތެރެއަށް ވަދެ ލޯމަތިން ޣައިބުވިއެވެ.\nހިތާމަ ބިރުވެރި އެހެނިހެން ލޯބި March 13, 2018\nމަޢާފް – ސޯޅަވަނަ ބައި\nހިތާމަ އެހެނިހެން March 27, 2020


January 23, 2017 46\nކަރަންޓުގެ އަގު މައްޗަށް، އަދިވެސް ދާނީ މަތިވަމުން\nކަރަންޓުގެ އަގު ބޮޑުވަމުންދާ ވަރަކަށް އެންމެންގެ ޖީބަށް ވެސް ބާރު ބޮޑުވެ އެވެ. މިފަދަ އަސާސީ ޚިދުމަތެއްގެ އަގުތައް ބޮޑުވަމުންދާ ނަމަ އެކަމާ އެންމެން ވެސް ކަންބޮޑުވެ އެވެ.\nރަށްރަށަށް ކަރަންޓުގެ ހިދުމަތް ފޯރުކޮށްދިނުމަށް އުފައްދާފައިވާ ކުންފުނި ފެނަކަ އަށް ޑޮލަރު ގަތުމާ ގުޅޭ އާ އުސޫލެއް އެކުލަވާލައި ސަރުކާރުގެ ކަމާ ބެހޭ އިދާރާތަކުގެ ޚިޔާލު ހޯދުމަށް...\nސަރުކާރުގެ ދެ ކުންފުންޏެއް ކަމަށްވާ ފެނަކަ އާއި ސްޓެލްކޯ އަށް ޑޮލަރު ގަތުމަށް އަމިއްލަ ބަޔަކަށް ދިން ގާތްގަނޑަކަށް 20 މިލިއަން ރުފިޔާ ނުލިބި، ޝަރީއަތާ ހަމައަށް މައްސަލަ ދިޔަ އިރު އެ...\nއަމިއްލަ ކުންފުންޏެއް ކަމަށްވާ ޝަރޫ ލޯންޗް ސާވިސް އިން ފެނަކަ ކޯޕަރޭޝަނަށް ދޫކުރި އެއް މިލިއަން ޑޮލަރުގެ ޗެކުތައް ބައުންސްވި މައްސަލައިގައި އެ ލޯންޗް ކުންފުނީގެ ދެ ހިއްސާދާރެއްގެ ޕާސްޕޯޓް ހިފަހައްޓައިފި އެވެ.\nފެނަކަ ކޯޕަރޭޝަނަށް ދޫކުރި އެއް މިލިއަން ޑޮލަރު (ގާތްގަނޑަކަށް 17 މިލިއަން ރުފިޔާ) ގެ ޗެކްތަކެއް ދޫކުރި ލޯންޗް ކުންފުނިން ސްޓެލްކޯ އަށް ވެސް ދެ ލައްކަ ޑޮލަރު ވިއްކާނެ ކަމަށް ބުނެ ތިން...\nDecember 25, 2016 12\nތެލަށް ހިނގާ ހަރަދު އަންނަ އަހަރު ކުޑަކުރާނަން: ޝަރީފް\nފެނަކައިގެ އާމްދަނީގެ ދެބައިކުޅަ އެއްބައި ހޭދަކުރަނީ އިންޖީނުގެތަކަށް ބޭނުންވާ ތެޔޮ ގަތުމަށް ކަމަށާއި އެ ހަރަދު އަންނަ އަހަރު ތިންބައިކުޅަ އެއް ބަޔަކަށް ކުޑަކުރަން ގޮތްތަކެއް...\nތެލުގެ އަގު ބޮޑުވަނީ ލިބޭ އަގު ވެސް ބޮޑުވާތީ:އެސްޓީއޯ\nކަރަންޓްގެ ހިދުމަތް ދޭ ކުންފުނިތަކަށް ވިއްކާ ޑީސަލްގެ އަގު ބޮޑުކުރަމުން ދަނީ ބައިނަލްއަގުވާމީ މާކެޓްގައި ތެލުގެ އަގު ވެސް ބޮޑުވާތީ ކަމަށް އެސްޓީއޯ އިން މިއަދު ބުނެފި އެވެ.\nފެނަކަ އިން ވެސް ތެލުގެ ސާޗާޖަށް 27ލ. ނަގަނީ\nކަރަންޓް އުފައްދާ ކުންފުނިތަކަށް އެސްޓީއޯ އިން ވިއްކާ ޑީސަލްގެ އަގު ލީޓަރެއް 8.91 ލާރި އަށް ބޮޑުކުރުމުން ފެނަކަ އިން ވެސް ތެލުގެ ސާޗާޖްގެ ގޮތުގައި ޔުނިޓަކަށް ނަގާ މިންވަރު 27 ލާރި އަށް...\nދާންދޫ އާއި މާމެންދޫއަށް ޖެނެރޭޓަރެއް ގެންނަނީ\nލ.މާމެންދު އާއި ގއ. ދާންދު އަށް ދެ ޖެނެރޭޓަރު ގެންނަން ފެނަކަ ކޯޕަރޭޝަންގެ ފަރާތުން އަމިއްލަ ކުންފުންޏަކާ މިއަދު ހަވާލުކޮށްފި އެވެ.\nNovember 03, 2016 18\nފެނަކައިން ވެސް ފިއުލް ސާޗާޖަށް ހަތަރު ލާރި\nކަރަންޓު ޔުނިޓަކުން ހަތަރު ލާރި ފިއުލް ސާޗާޖުގެ ގޮތުގައި ނަގަން ނިންމައި، ފެނަކަ ކޯޕަރޭޝަނުން ވެސް ކަރަންޓު ދޭ ރަށްރަށުގެ ގޭގެ އަށް ބިލު ފޮނުވަން ފަށައިފި އެވެ. މި ބަދަލާއެކު، ރަށްރަށުގެ ކަރަންޓުގެ އަގު ވެސް މިހާރު ވަނީ ބޮޑުވެފަ އެވެ.\nޕީޕީއެމްގެ ޑެޕިއުޓީ ސެކްރެޓަރީ ޖެނެރަލް ކަމަށް ރައީސް އަބްދުﷲ ޔާމީންގެ ފެކްޝަނުން ހަމަޖެއްސި އިގްބާލް އާދަމް، ފެނަކަ ކޯޕަރޭޝަންގެ ޗެއާމަނަކަށް މިއަދު އައްޔަންކޮށްފި އެވެ.\nދެ ރަށެއްގެ ކަރަންޓުގެ މަސައްކަތަށް ހަ މިލިއަން\nނ. މާޅެންދޫގެ ކަރަންޓް ކޭބަލް ނެޓްވޯކް ބަދަލުކުރުމަށާއި ހއ. އުލިގަމުގައި އިންޖީނުގެއެއް އަޅަން މިއަދު ބަޔަކާ ހަވާލުކޮށްފި އެވެ. މި ދެ މަސައްކަތުގެ ޖުމްލަ އަގު ހަަ މިލިއަން ރުފިޔާ އަށް ވުރެ ބޮޑެވެ.\nOctober 12, 2016 20\nކަރަންޓުގެ ޓެރިފް ރޭޓްތަކަށް ބަދަލު ގެނައީ އެންމެ ރަނގަޅު ވަގުތު ކަމަށާއި އެއީ އިގުތިސާދަށް ގެނައި ހެޔޮ ބަދަލެއް ކަމަށް އެނާޖީ މިނިސްޓަރު ތޯރިގް އިބްރާހިމް މިއަދު ވިދާޅުވެއްޖެ އެވެ.\nފެނަކަ އަށް ޑީސަލް ގަތުމުގައި ވަކި ގޮތަކަށް އަމަލްކުރަން ރައީސް އޮފީހުން އެންގި ނަމަވެސް، ނުގަވައިދުން އެއްވެސް ކަމެއް ކޮށްފައި ނުވާނެ ކަމަށް އެ ކުންފުނީގެ ކުރީގެ މެނޭޖިން...\nOctober 12, 2016 25\nފެނަކައިގެ ޗެއާމަން ނަދީމް އިސްތިއުފާ ދެއްވައިފި\nފެނަކައިގެ ޗެއާމަން މުހައްމަދު ނަދީމް މިއަދު އިސްތިއުފާ ދެއްވައިފި އެވެ.\n"ގަންނަން ދިން ޑޮލަރު ވެސް އެ ފައިސާ ވެސް ނުލިބޭ"\nފެނަކަ ކޯޕަރޭޝަނަށް ބޭނުންވާ އެއް މިލިއަން ޑޮލަރު، ލޯންޗުގެ ހިދުމަތް ދޭ ކުންފުންޏެއް މެދުވެރިކޮށް ގަންނަން 17 މިލިއަން ރުފިޔާ ދޫކުރީ އެ ކުންފުނީގެ ބޯޑުން ނިންމާފައިވާ ގޮތަށް ކަމަށާއި އެކަމަކު އަދިވެސް އެ ޑޮލަރު ނުލިބޭ ކަމަށް އެ ކުންފުނިން ބުނެފި އެވެ.\nއައްޑު އަށް ޖަނަރޭޓަރުތައް ގެންގޮސް ދޭނެ ބަޔަކު ހޯދަނީ\nއައްޑު އަށް އާ ދެ ޖަނެރޭޓަރު ގެންދިއުމުގެ މަސައްކަތް ކުރަމުން އަންނައިރު، އިންޖީނަކަށް މައްސަލަ ޖެހިގެން ކަރަންޓް ކަނޑަމުންދާތާ ހަފުތާއެއްހާ ދުވަސް ވަނީ ވެފައި.\nފެނަކަ ކޯޕަރޭޝަނަށް ބޭނުންވާ އެއް މިލިއަން ޑޮލަރު، ލޯންޗުގެ ހިދުމަތް ދޭ ކުންފުންޏެއް މެދުވެރިކޮށް ގަންނަން ވެގެން ދިން 17 މިލިއަން ރުފިޔާ އަށް ވީ ގޮތް ނޭނގުމާއި ޑޮލަރު ވެސް ލިބޭ ގޮތް ނުވި މައްސަލައިގެ މައުލޫމާތު ދޭން ފުލުހުންނާއި ފެނަކައިން ވެސް ދެކޮޅުހަދައިފި އެވެ.


ޓީވީއެމް އިހަވަންދޫ ދާއިރާގެ މަޖިލިސް ބަހުސް 20 ފެބްރުއަރީ ގައި — Ihavandhoo.com\nޓީވީއެމް އިހަވަންދޫ ދާއިރާގެ މަޖިލިސް ބަހުސް 20 ފެބްރުއަރީ ގައި\n16 ފެބުރުއަރީ 20140މުހައްމަދު އަކްރަމް\nރައްޔިތުން މަޖިލީހުގެ އިންތިހާބާ ވާދަކުރާ ކެންޑިޑޭޓުންގެ މެދުގައި، ޓީވީއެމް އާއި ދިވެހި ރާއްޖޭގެ އަޑުން ގެނެސްދޭ "ދާއިރާތަކުގެ ބަހުސް" ޕްރޮގްރާމުގައި އިހަވަންދޫ ދާއިރާގެ ބަހުސް މިމަހު މަހުގެ 20 ވަނަ ދުވަހު 14:30 ގައި އޮންނަ ގޮތަށް ހަމަޖެހިއްޖެއެވެ.\nމިގޮތަށް ހަމަޖެހިފައިވަނީ ބަހުސް ކުރިއަށް ގެންދާނެ ދާއިރާތަކުގެ ތަރުތީބު އެކަށައެޅުމަށް އަޑުގެ ސެނެކޯ މާލަމްގައި ބުރާސްފަތި ދުވަހު ނެގި ގުރުއަތުންނެވެ.\nޓީވީއެމް އިން ހާމަކޮށްފައިވާ ގޮތުގައި ކޮންމެ ދާއިރާއެއްގެ ބަހުސް ވެސް އޮންނާނީ ހުކުރު ދުވަސް ފިޔަވައި ކޮންމެ ދުވަހަކު އެކި ގަޑިތަކުގައި ކަމަށެވެ.\nޓިވީއެމާއި އަޑުން ވަގުތުން ފޮނުވުމަށް ހަމަޖެހިފައިވާ އެ ބަހުސް ފެށުމަށް ހަމަޖެހިފައިވަނީ ފުރަތަމަ ކެންޑީޑޭޓުންނަށް އެބޭފުޅުން ތައާރަފްވުމަށް ދެވޭ ފުރުސަތަކުންނެވެ. އެއަށް ފަހު ކޮންމެ ކެންޑިޑޭޓަކަށް ވެސް ހަ ސުވާލެއް ކުރާނެ އެވެ. އަދި ނިންމުމުގެ ގޮތުން ކޮންމެ ވެސް އެއްޗެއް ބުނެލުމުގެ ފުރުސަތު ކެންޑިޑޭޓުންނަށް ލިބޭނެ އެވެ.\nރައްޔިތުންގެ މަޖިލިސް އިންތިޚާބުގައި އިހަވަންދޫ ދާއިރާގެ ގޮނޑިއަށް ހަތަރު ބޭފުޅަކު ވާދަކުރެއެވެ. އެއީ ހއ. އިހަވަންދޫ، އުސްހަކުރުގެ އަލްފާޟިލް މުޙައްމަދު ޢަބްދުﷲ އާއި ހއ. ތަކަންދޫ، އޯޝެން ވޭވް އަލްފާޟިލް އަޙްމަދު ޢަބްދުﷲ އާއި ހއ. އިހަވަންދޫ، އެރޯމާ އަލްފާޟިލް މުޙައްމަދު މަތީން އަދި ހއ. އިހަވަންދޫ، އުދަރެސް އަލްއުސްތާޛް އަޙްމަދު ޝާފިޢުއެވެ.\nއިހަވަންދޫ މަސްވެރިންގެ ގުޅުން (އިމަގު) ގެ ފަރާތުންވެސް، އިހަވަންދޫ ދާއިރާއަށް ކުރިމަތިލާފައިވާ ކެންޑިޑޭޓުންގެ މެދުގައި ބަހުސްއެއް ކުރިއަށްގެންދިއުމަށް ހަމަޖެހިފައި ވެއެވެ. އެބަހުސް ބޭއްވުމަށް ހަމަޖެހިފައިވަނީ އަންނަ މާޗް މަހުގެ ހަތްވަނަ ދުވަހުއެވެ.\n↵ މަޖިލިސް އިންތިޚާބު 2014


ކުޑަކުދިންގެ ވާހަކަ: ހިތްވަރުގަދަ ކުއްޖާ – DhiSalafiyyah\nކުޑަކުދިންގެ ވާހަކަ: ހިތްވަރުގަދަ ކުއްޖާ\n11/12/2012 ކުޑަކުދިންއަލް އުޚްތު ތަސްނީމް ޢަލީ\nގްރޭޑް ހަތަރެއް ބީ ކްލާހުގައި ބަހައްޓާފައި ހުރި ފަތި ޓީވީ ހަލާކު ވެއްޖެއެވެ. މިކަމާ ސްކޫލުގެ ވެރިންނާ ޓީޗަރުން ވަރަށް ކަންބޮޑު ވެއްޖެއެވެ. ޓީވީއަށް ބަލާލުމުން އެއީ ގަސްދުގައި ދީފައި ހުރި ގެއްލުމެއްކަން ވަރަށް ރަނގަޅަށް އެނގެއެވެ. ހައެއްގެ ލީޑިން ޓީޗަރ މިކަން ކުރި ކުއްޖަކު ހޯދުމުގެ ނިޔަތުގައި އެކި ކުދިންނާ ވަކިވަކިން ސުވާލުކުރަން ފެށިއެވެ. އެހެންނަމަވެސް ކާމިޔާބުވާގޮތެއް ނުވިއެވެ. އެކުލާހުގެ ކުދިން ވަރަށް ހަމަޖެހިލާފައި ބުނަނީ އެކުލާހަކީ އެހެނިހެން ޙަރަކާތްތަކުގައިވެސް ބޭނުންކުރާ ކުލާހަކަށް ވާތީ އެއީ އިތުރު ޙަރަކާތްތަކުގައި އައިސް އުޅުނު ކުދިންގެ ކަމަކަށް ވެދާނެއެވެ. ހަތަރެއް ބީ ކުލާހަކީ މިކަހަލަ ތަފާތު މައްސަލަތައް ކުރިމަތިވާ ކުލާހެކެވެ.\nޓީވީ ހަލާކު ކުރެވުނު މައްސަލަ ނުހޯދި ދުވަސްތައް ފާއިތުވަމުން ދެއެވެ. މިއަދަކީ ސްކޫލުގެ އިނާމް ދިނުމުގެ ޖަލްސާ ސްކޫލުގައި ބާއްވާ ދުވަހެވެ. ހަވީރު ހަތަރަކަށް ސްކޫލަށް ދިޔުމަށް އަރުޝަދު ތައްޔާރުވަމުން ދިޔައީ ވަރުގަދަ ޢަޒުމަކާ އެކުގައެވެ.\nއަރުޝަދަކީ ފަޤީރު މަންމައަކާއި ބައްޕައެއްގެ ހުރި ހަމައެކަނި ދަރިފުޅެވެ. ބަލާމީހުންނަށް ފެންނާނީ ހިމަތޮޅި ބަލިކަށި ހަށިގަނޑެކެވެ. އެހެނަސް އޭނަގެ ޢަޒުމް ބަލިކައްޓެއް ނޫނެވެ. ހިތްވަރު ދެރައެއް ނޫނެވެ.\nގަޑިން ހަތަރެއް ޖަހައިފިއެވެ. އަޒާން އިންޓަނޭޝަނަލް ސްކޫލުގެ އަހަރީ އިނާމް ދިނުމުގެ ޖަލްސާ ފެށިއްޖެއެވެ. ޖަލްސާ ފެށިގެންގޮސް ނަތީޖާ ފާޅުކޮށް އިނާމް ދިނުމުގެ ވަގުތު ޖެހިއްޖެއެވެ.\nއަރުޝަދު އޭނަ އިށީނދެގެން އިން ގޮނޑިން ތެދުވެއްޖެއެވެ. އަދި ސްޓޭޖަށް އަރާ ސްކޫލުގެ ޕްރިންސިޕަލް އަރިހު ދެންނެވުމަށްފަހު ޕޯޑިޔަމްކައިރީ ހުއްޓުނެވެ. އަދި ވާހަކަ ދައްކަން ފެށިއެވެ.\nއެންމެންގެ ލޯތަށް އަމާޒުވެފައި ހުރީ އަރުޝަދަށެވެ. ކުލާހުގައި ދުވަހަކުވެސް އަނގަވެސް ހުޅުވާ ނުލާ މަޑުމަޑުން އިންނަ އަރުޝަދު ކިޔަން މިއުޅެނީ ކީކޭ ބާވައެވެ.\nއަރުޝަދު ވާހަކަ ކުރިޔަށް ގެންދިޔައެވެ. “އަޅުގަނޑުމެން ކުލާހަކީ ޢާއްމުކޮށް މިކަހަލަ ކަންތައް ހިނގާ ކުލާހެއް. އެހެންނަމަވެސް އެއްވެސް ކުއްޖަކަށް މިވާހަކަތައް ދައްކާކަށް ނުކެރޭ. ސަބަބަކީ އެކަން ކުރާ ކުއްޖާކުދިންނަށް ބިރުދައްކާތީ. މާދީންވެރި ސާލިޙުވާން އުޅެނީޔޭ ކިޔާ ދިމާ ކުރާތީ.\nއަޅުގަނޑު މިތާ މި ޖަލްސާގައި މިވާހަކަ މިދައްކަނީ މިކަން ކަން ހުއްޓުވުމުގެ ބޭނުމުގައި. މީގެފަހުން އަޅުގަނޑު ހުންނަ ތަނެއްގައި މިކަހަލަ ކަމެއް ނުހިނގާނެ. ސަބަބަކީ މި ސްކޫލުގެ ކޮންމެ ކުއްޖަކަށް އެނގޭނެ އަޅުގަނޑަށް ފެނިއްޖެއްޔާ އެވާހަކައެއް ދައްކާނެކަން. އެވާހަކަ ސްކޫލުގެ ޓީޗަރުން އަރިހު ދަންނަވާނެކަން. އަޅުގަނޑު ސްކޫލަށް ނާންނަ ދުވަހަކު މިސްކޫލުގެ ހަތަރެއް ބީ ކުލާހުގެ ޓީވީ ހަލާކުވި މައްސަލަ ބެލި ކަމަށްވޭ. އެކަމަކު އެމައްސަލަ ހިނގިކަން ދެނަހުރި ކަމަކަށް އެއްވެސް ކުއްޖަކު އެއްބަހެއް ނުވި. އެކަމަކު މިތާ ހަތަރެއް ބީ ކުލާހުގެ ހުރިހާ ކުދިން ކުރިމަތީ އަޅުގަނޑު ޔަޤީން ކަމާއެކު މި ދަންނަވަނީ ކްލާހުގެ ހުރިހާ ކުދިން އެހަދަނީ ދޮގު. ކްލާހުގެ ހުރިހާ ކުދިންނަށް އެކަން ކުރީ ކާކުކަން ކިހިނެތްކަން އިނގޭ. އަޅުގަނޑު އެކަން ކުރި ކުއްޖާގެ ނަން މިތާ ހާމަ ނުކުރިއަސް ހަލާކު ކުރި ސަބަބު ކިޔައިދޭނަން. އޭނަ ޓީވީ ހަލާކު ކުރީ ކުރީ ދުވަހު ހިސާބު ޓީޗަރު ވަޑައި ނުގަންނަވާތީ، އެ ކުލާހަށް ވަޑައިގަތް ޓީޗަރ ކުދިން ގޮވައިގެން ބޭރަށް ނުދިޔައިމަ.\nއެވާހަކައިގެ އިތުރު ތަފްޞީލަކަށް މިވަގުތު ނުގޮސް އަޅުގަނޑު ދަންނަވާނީ ސްކޫލުތަކުގައި މިކަހަލަ ކަންކަން ހިނގަނީ ހަމަ ކުދިންގެ ސަބަބުންނޭ. ކަންކަމުގައި ނަމޫނާ ދައްކަން ތިބި ކުދިންވެސް މިބާވަތުގެ ކަންކަމުގައި ބައިވެރިވެ ސިއްރުކުރޭ. އަޅުގަނޑުމެން ވާންވީ އެއްކުއްޖަކު އަނެއް ކުއްޖަކަށް ނަމޫނާ ދައްކާ އަދި ސްކޫލުގައި ހިނގާ މިފަދަކަންކަމުގެ ވާހަކަ ސިއްރު ނުކޮށް އެކަން ހާމަ ކުރާ ކުދި ބަޔަކަށް. އަޅުގަނޑު ކިތަންމެ ފަޤީރަސް އަޅުގަނޑުގެ ހިތް ފަޤީރެއް ނޫން. އަޅުގަނޑަށް މި ސާބިތުކަން ދެއްވީތީ މާތްﷲ އަށް ޝުކުރު ދަންނަވަން. ވައްސަލާމް ޢަލައިކުމް.”\nއަރުޝަދުގެ ވާހަކަ ނިމުމާއެކު އެންމެންގެ ތަރުޙީބުގެ އަތްތިލަބަޑީގެ އަޑު ތަނުގައި ފެތުރިގެން ދިޔައެވެ. އަދި ނަތީޖާ ފާޅުކުރަން ފެށުމުގެ ކުރީގައި ސްކޫލުގެ ޕްރިންސިޕަލް ވާހަކަ ދައްކަން ފެށިއެވެ. އަރުޝަދުގެ ފަރާތުން ލިބުނު މަޢުލޫމާތުގެއަލީގައި މައްސަލަ ރަނގަޅަށް ތަޙްޤީގު ކުރާނެކަމަށް ވިދާޅުވިއެވެ. އަދި ސްކޫލުގެ ހުރިހާކުދިންވެސް އަރުޝަދު ފަދަ ހިތްވަރުގަދަ، އަޚްލާގު ރަނގަޅު، ތެދުވެރި ކުއްޖަކަށް ވުމަށް ނަސޭޙަތްތެރި ވިއެވެ. އަދި މިއަދުން ފެށިގެން ސްކޫލުގައި “ހިތްވަރުގަދަ ކުއްޖާ” ގެ ނަމުގައި ސްކޫލުގައިއިތުރު އެވޯޑެއް ތަޢާރަފް ކުރެވޭނެ ކަމަށް ވިދާޅުވެ މި އެވޯޑުގެ ޙައްޤުވެރިންނަކީ ތަފާތު ގޮތްގޮތަށް ސްކޫލަށް ފައިދާ ހުންނަ ކަންކަމުގައި އެކުއްޖެއްގެ އަޒުމް ވަރުގަދަކަމާ ހިތްވަރާ ސާބިތުކަން ދައްކާ ކުދިން ކަމުގައި ވިދާޅުވިއެވެ. އަދި މިއަދުގެ ޖަލްސާ ނިމުމުގެ ކުރިން އަރުޝަދުގެ ވާހަކައިގައި އެހާމަ ކުރިގޮތަށް ކަންހިނގާފައި ވޭތޯ ބަލާ އެގޮތަށް ހިނގާފައި ވާނަމަ އޭނައަށް ހިތްވަރުގަދަ ކުއްޖާގެ އެވޯޑު ލިބިގެން ދާނެ ކަމުގައި ވިދާޅުވިއެވެ.\nއިނާމް ދިނުމުގެ ޖަލްސާ ނިމުމަކަށް އަންނަނީ އެވެ. ލީޑިން ޓީޗަރ އެންމެ ފަހު އިނާމް ޙާސިލު ކުރާ ދަރިވަރުގެނަން އިޢުލާންކުރަން ގޮސް ހުއްޓުނެވެ. އަދި އަރުޝަދު ހާމަކުރި ފަދައިން ކަންކަން ހިނގާފައި ވޭތޯ ބެލި ބެލުމުގައި ވާހަކަތައް ސައްޙަކަމުގައި ވިދާޅުވެ އެކަން ކުރި ކުއްޖާ އެއްބަސްވި ކަމުގައި ވިދާޅުވިއެވެ.\nއަދި އަރުޝަދުގެ ހިތްވަރުގަދަކަން ފާހަގަ ކޮށް ހިތްވަރު ގަދަ ކުއްޖާގެ އެވޯޑްޙާސިލު ކުރާ ދަރިވަރަކީ އަރުޝަދު އަޙްމަދު ޢަލީ ކަމުގައި އިޢުލާން ކުރިއެވެ. އަދި މިއަދުގެ ޖަލްސާ އަކީ ސްކޫލުގެ ތާރީޚްގައި ބޭއްވުނު އެންމެ ޝައުގުވެރި އެންމެ ފާހަގަ ކުރެވޭ އިނާމް ދިނުމުގެ ޖަލްސާ ކަމުގައި ވިދާޅުވިއެވެ.\nއަރުޝަދުގެ ފަޤީރު ދިރިއުޅުމަށް އެވޯޑްގެ ސަބަބުން ތިޔާގިކަން އިތުރު ވިއެވެ. އަރުޝަދު ވާހަކަދެއްކީ އެވޯޑް ހޯދާކަށް ނޫނެވެ. ސްކޫލުގައި ހިނގާ ކަންކަން ފޮރުވިފައި ހައްލު ނުވެ އޮންނާތީ އަރުޝަދަށް ކުރެވެން ހުރިކަމެއް ކޮށް ދިނުމުގެ ނިޔަތުގައެވެ. އެހެންނަމަވެސް ޕްރިންސިޕަލް އަރުޝަދަށް ޚާއްސަ ސަމާލުކަމެއް ދެއްވާ އެހާ އަވަހަށް ހިތްވަރުދެއްވީތީ އަރުޝަދު އަބަދުވެސް ޝުކުރުވެރި ވެއެވެ.\nއަރުޝަދުގެ ހިތްވަރުން ހިތްވަރު ލިބިގަނެ އަޒާން އިންޓަޝަނަލް ސްކޫލުގެ ގިނަ ކުދިން ތަކެއް “ހިތްވަރުގަދަ ކުއްޖާ” ގެ އެވޯޑް ޙާސިލް ކޮށް ފިއެވެ. މިހާރު އަޒާން އިންޓަނޭޝަނަލް ސްކޫލަކީ ކުށްމަދު، ކުދިންނަށް ރައްކާތެރި ސްކޫލެކެވެ.


Karudhaasthah nahthaalumuge kurin vote karudhaahuge faahaga dhuveythoa dhakaalanee\nކަރުދާސްތައް ނައްތާލުމުގެ ކުރިން ވޯޓް ކަރުދާހުގެ ފާހަގަ ދުވޭތޯ ދައްކާލަނީ\n2 ނޮވެންބަރ 20187ކޮމެންޓް\nރިޔާސީ އިންތިހާބުގެ ވޯޓް ކަރުދާސްތައް ނައްތާލުމުގެ ކުރިން ވޯޓްގައި ޖަހާ ފާހަގަ ދުވޭތޯ ބަލަން ބާކީހުރި ހުސް ކަރުދާހުގައި ފާހަގަ ޖެހުމަށް ރައްޔިތުންނަށް ފުރުސަތު ދިނުމަށް ގަސްތުކުރައްވާކަމަށް އިލެކްޝަންސް ކޮމިޝަނުގެ ރައީސް އަހުމަދު ޝަރީފް ވިދާޅުވެއްޖެއެވެ.\nވީޓީވީހެ "މެހެމާންސަރާ" ޕްރަގްރާމްގައި ވާހަކަ ދައްކަވަމުން ޝަރީފް ވިދާޅުވީ ބަޔަކު އިންތިހާބާއިމެދު ސުވާލުތަކެއް އުފައްދާފައިވާތީ ބޭނުންކުރި ވޯޓް ކަރުދާސްތައް ނައްތާލުމުގެ ކުރިން ރައްޔިތުންނަށް ދައްކާލުމަށްވެސް ގަސްތުކުރައްވާކަމަށާއޮ ބޭނުންނުކޮށް ހުރި ހުސް ވޯޓްކަރުދާސްކޮޅުތަކުގައި ފާހަގަޖެހުމަށް ފުރުސަތު ރައްޔިތުންނަށް ދިނުމަށްވެސް ގަސްތުކުރައްވާ ކަމުގައެވެ.\nއެކަން އެގޮތަށް ކުރުމަށް ކޮމިޝަނުގައި މަޝްވަރާ ކުރެވުނު ނަމަވެސް ގޮތް ނިންމާނީ ލީގަލް ޓީމާއި މަޝްވަރާކުރުމަށްފަހު ކަމަށް ޝަރީފް ވިދާޅުވިއެވެ.\nޝަރީފް މިހެން ވިދާޅުވިއިރު ވޯޓް ކަރުދާހުގައި ޖެހި ފާހަގަ އެއްގޮޅިން އަނެއް ގޮޅިއަށް ބަދަލުވާކަމަށް ބުނެ ރައީސް އަބްދުﷲ ޔާމީންގެ ސަޕޯޓަރުންވަނީ ބޮޑެތި ތުހުމަތުތަކެއް ކޮށްފައެވެ. އަދި އިންތިހާބު ބާތިލްކުރުމަށް ރައީސް ޔާމީން ކޯޓަށް ވަޑައިގެން ވަނީ ނާކާމިޔާބުވެސް ވެފައެވެ.\nޝަރީފް މިއަދު ވިދާޅުވީ އިންތިހާބުގައި ގާނޫނާއި ހިލާފު އެއްވެސް ކަމެއް ނުހިގާކަމަށާއި ނަމަވެސް އީސީގެ މެމްބަރުންގެ ބޮލުގައި ބޮޑެތި ދޮގު ތުހުމަތުތަކެއް އަޅުވައި ޕީޕީއެމުން ކޯޓަށް ދިއުމުން ދެރަވެ ލަދު ގަންނަ ކަމުގައެވެ.\nއީސީ ޕީޕީއެމް ރިޔާސީ އިންތިހާބު 2018\nމިދެން ހާދަ ކަންތައް ބޮޑު މީހެކޭ. މިނިވަން މުއައްސަސާއެއްގަ ހުރެގެން މީހުންނަށް މަލާމަތާއި ފުރައްސާރަކުރުން ނޫންކަމެއް ނުކުރޭ. މަގާމުގެ ދަހިވެތިކަމުގަ.. ބޮަޑުވަރު\nކޮންކަމެއް ކުރާމީހާ އަމިއްލައަށް އިއުތިރާފު ވާނަމަ ހާދަރަނގަޅުވާނެ! 1 ދޮގުހަދާއިފިނަމަ އެދޮގުފޮރުވަން7ދޮގުހަދަންޖެއެވެ.މުސްކުޅިންބުނެއުޅޭބަހެއް\nފާހަގަ ދުވާކަރުދާސް ތައްޔާރުކުރީ ވަކި ލިމިޓަކަށޯ ކިޔަނީ، އެބައި ފުރަތަމަ ވޯޓްލީމީހުން ލިބޭގޮތަށޯ އޮތީ. މިހާރު ހުރި ކަރުދާސްތަކުގައި ހުރީ ހަމަ ނޯރމަލް ކަރުދާހޯ.\nއީސީސަރީފޫ މާކަންތަ ބޮޑު ނުކޮއް ތިހުރިހިސާބު ގައި މަޑުކޮއްލުން ބުއްދިވެރި\n.ފާހަގަ ދުވާތަން ދައްކަން ވީކީނޫން ކޯލިދަނުން ދިން ލާރިގަނޑަށް ހެދިގޮތާ ވޯޓު އޮޅުވާލަން ހެދިގޮތެއް ދައްކަންވީ.\nމީހަމަ ރަނގަޅު ކަމެއް...😂\nއަހަރެމެން ޤަބޫލެއް ނުކުރާނަން، ކޯޓުގައި ނުދެއްކުނު، މިހަރު ތީފޭކު، ކަލޭމެން ކުރިކަންދަކުގެ ބަދަލު ދަަެން ޖެހޭނެ،


Mas Nimunu Iru dhaulath ge Gina Muvazzafun nah Musaara nudhevey\nކުރީގެ ފިނޭންސް މިނިސްޓަރު އަދި މިހާރުގެ ނައިބު ރައީސް އަބްދުﷲ ޖިހާދާއި މިހާރުގެ ފިނޭންސް މިނިސްޓަރު މުނައްވަރު\n31 ޖެނުއަރީ 2017 24 ކޮމެންޓް\nމަސް ނިމުނު އިރު ދައުލަތުގެ ގިނަ މުވައްޒަފުންނަށް މުސާރަ ނުދެވޭ!\nމަސް ނިމުނު އިރުވެސް ދައުލަތުގެ ގިނަ އަދަދެއްގެ މުވައްޒަފުންނަށް އަދިވެސް މުސާރަ ނުލިބޭ މައްސަލަ ފެންމަތިވެ ގިނަ ބަޔަކު ކަންބޮޑުވުން ފާޅުކުރަން ފަށައިފިއެވެ.\nވީއެފްޕީއާއި ވާހަކަ ދެއްކި ސިވިލްސާވިސް ބައެއް މުވައްޒަފުން ބުނީ މިއަދަކީ ޖެނުއަރީ މަހުގެ އެންމެ ފަހު ދުވަހަށް ވާއިރު މިއަދު އޮފީސް ނިންމާފައި ނިކުތް އިރުވެސް މުސާރަ ޖަމާ ނުވާ ކަމަށެވެ. އަދި ބައެއް މުވައްޒަފުން ބުނީ މިއަދު މުސާރަ ލިބޭނެތޯ ވެރިން އަރިހު ދެންނެވި ކަމަށާއި ނަމަވެސް ވެރިންވެސް ޔަގީންކަމެއް ނުދެއްވާ ކަމަށެވެ.\nވީއެފްޕީއާއި ވާހަކަ ދެއްކި ސަރުކާރުގެ މިނިސްޓްރީ އެއްގެ މުވައްޒަފަކު ބުނީ މިއަދު މުސާރަ ލިބޭނެ ކަމެއްވެސް އަދި ނޫން ކަމެއްވެސް ނޭންގޭ ކަމުގައެވެ.\nނަމަވެސް މި މަހަކީ އެނގިފައިވާ ގޮތުގައި ރާއްޖެ މިނިވަން ވީފަހުން މަސް ނިމުނު އިރު ދައުލަތުގެ މިހާ ގިނަ އަދަދެއްގެ މުވައްޒަފުންނަށް މުސާރަ ނުދެވޭ މަސްކަމަށް އެ މުވައްޒަފު ބުންޏެވެ.\nވީއެފްޕީއަށް އެނގިފައިވާ ގޮތުގައި ސިވިލް ސަރވިސްގެ މުވައްޒަފުންގެ އިތުރުންވެސް ދައުލަތުގެ އެހެން ބައެއް އޮފީސް ތަކުގެ މުވައްޒަފުންނަށްވެސް މިއަދު އޮފީސް ނިމުނު އިރު މުސާރަ ޖަމައެއް ނުވެއެވެ.\nމުސާރައިގެ މައްސަލާގައި ފިނޭންސް މިނިސްޓްރީން ބުނީ މުސާރަ ދޭނެ ފައިސާ އެބަހުރި ކަމަށާއި މުވައްޒަފުންނަށް މުސާރަ ޖަމާ ކުރުމުގެ މަސައްކަތް މިހާރުވެސް ކުރިއަށްދާ ކަމުގައެވެ.\n"މުސާރަ ޖަމާވާނެ. މުސާރަ ލިބޭނެ. މިހާރުވެސް ދަނީ މުސާރަ ޖަމާކުރުމުގެ މަސައްކަތް ކުރަމުން،" ފިނޭންސް މިނިސްޓްރީގެ އޮފިޝަލް ވިދާޅުވި އެވެ.\nމީގެ ކުރިން މުވައްޒަފުންނަށް މުސާރަ ޖަމާކުރަމުންދަނީ އެމުވައްޒަފަކު މަސައްކަތްކުރާ އޮފީހަކުންނެވެ. ނަމަވެސް މިމަހުން ފެށިގެން މުސާރަ ޖަމާކުރަން ނިންމާފައިވަނީ ސީދާ ފިނޭންސް މިނިސްޓްރީންނެވެ.\nސީދާ ފިނޭންސް މިނިސްޓްރީ މުސާރަ ޖަމާކުރުމުގެ މަސައްކަތް ފެށިއިރު އެ މިނިސްޓްރީން ވަނީ ގިނަ އަދަދެއްގެ މުވައްޒަފުން އެހެން އޮފީސްތަކަށް ބަދަލުކޮށްފައެވެ، އަދި ބައެއް މުވައްޒަފުން ވަކީ ވަކިކޮށްފައެވެ.\nމަހުގެ3ވަނަ ދުވަހު މުސާރަ ޖަމާވި ފަހަރެއްވެސް ދިޔަ ވެއްޓުނު ސަރުކާރުގަ\nފިނޭންސް މިނިސްޓްރީން ފައިސާގެ ޗެކްތައް ހެދުމާ އެޗެކްތައް ޙަވާލުކުރުމާ އަދި މުސާރަތައްވެސް ޖަމާކުރުން ދެން އޮފީސްތަކުގެ ބަޖެޓް ސެކްޝަނަށް ވަރަށް ލުއިވާނެދޯ! އެކަމަކު ވަޒީފާއިން ވަކިކުރަނީވެސް ފިނޭންސް މިނިސްޓްރީގެ މުވައްޒަފުން.\nމިމަހުވެސް މިރަށު ކައުންސިލްގެ މުއައްޒަފުންގެ މުސާރަ ޖަމާކުރީ ކައުންސިލްގެ އެކައުންޓަށް\nދައުލަތުގެ ޚަރަދު ނުކަތާވަރަށް ބޮޑުކޮށްފަ އިންތިހާއަށް ލޯން ނަގާފަ އިރުއިރު ކޮޅާ ފުލުހުންނާއި ސިފައިން އިތުރުކޮށްފަ މިއަހަރު އަނެއްކާ ފުލުހުންގެ މުސާރަބޮޑުކޮށްފަ އެތައް ބައިވަރު އިސްރާފެއް ކުރީމަ މުސާރައެއް ނުދެވޭނެ! އަދި ނުވިތާކަށް ފެލާފެލާ ސަރުކާރުގެ ކުންފުނިތައް އެދަނީ އިދަޖެހެމުން! އެމްއެމްއޭއިން ބިލިއަނުން ދަރަންޏަށް ފައިސާހޯދަން ޓީބިލް ވިއްކަނީ!! ސަހަރޯ ރައްޔިތުންނޭ ހޭލާކަށް ނުވޭތަ!؟\nކޮމެންޓަށް ލައިކު ޖެހޭނެ ފީޗާރ ހަދާ ދީބަލަ\nއަދިވެސް ޖުޑިޝަރީގެ ފަނޑިޔާރުންނަށާއި މުވައްޒަފުންނަށް މުސާރަ ޖަމައެއް ނުކޮށްދޭ. މިއަދަކީ ފެބުރުވަރީ 1. ދެން ޖަމާކުރާ މުސާރަޔަކީ ޤާނޫނާ ޚިލާފުވުމަށްފަހު ޖަމާކޮށްދޭ މުސާރަޔަކަށް ވާނީ. ޤާނޫނާ ޚިލާފުވި މުވައްޒަފުންނަށް އަދަބު ލިބެންޖެހޭނެ. ލިބުނު ގެއްލުމުގެ ބަދަލު ހޯދަން ކޯޓަށް މައްސަލަވެސް ހުށަހަޅުއްވަންވީ.\nއަހަރެންނަކީ ސަރުކާރުގެ 0 ހިއްސާ އޮންނަ ކުންފުންޏެއްގައި މަސައްކަތް ކުރާ މީހެއް. އަހަރެންގެ މުސާރަ 26 ވަނަ ދުވަހު ޖަަމާވެއްޖެ.\nމުސާރަ ޖަމާ ކުރަން ޤާނޫނުގަ އިންނަނީ އެންމެ ފަހު ދުވަހުގެ އޮފީސް ބަންދު ކުރާ ދުވަހަކު ނޫން... ޤާނޫނުގަ އޮންނަނީ ޖެހިގެން އަންނަ މަހުގެ އެއްވަނަ ދުވަހުގެ ކުރިން މުސާރަ ދޭން މާނައަކީ 31 ވަނަ ދުވަހުގެ ރޭނގަނޑު 23:59ގަ ޖަމާކުރިޔަސް ރަނގަޅުވާނެ... އަދި ނުވޭދޯ މަސްނިމުނު އިރު މުސާރަ ޖަމާ ނުވެވޭ ކިޔާ ހަބަރު ޖަހާކަށް... މާދަމާ ނުވެއްޖެއްޔާ ހަބަރުޖަހަން މަޑުކުރިނަމަ\nމުސާރަ ނުލިބޭ، ފިނޭންސް މިނިސްޓްރީއިން އަޅުގަނޑުމެންނަށް ލިބޭނެ ގެއްލުންތަކަށް ޒިންމާވާންޖެހޭނެ. ފެއިލްޑް ސަރުކާރެއް.\nއާދަމް ޝަރީފް މިސަކަރާތް ޖަހާއިރު ކޮބާ ހޯމް މިނިސްޓަރ. ފުލުހުން 1 ހަފްތާ ކުރާ މަސައްކަތް ވެސް ސިފައިންނަކަށް ނުކުރެވޭނެ. އާދަމް ޝަރީފް އަށް ބޭނުން އެއްޗެއް ނެހެދޭނެ. ސިފައިން މުޅި ޤައުމުގައި ލީޑަރޝިޕް ކޯސް ހިންގިޔަސް އެއީ އުރައްޕެއް ހުރީކީ ނޫން. ލީޑަރޝިޕުން ޕީއެޗްޑީ ނެގިޔަސް އެމް.އެންޑީއެފް ޕްރޮގްރާމްގައި ބައިވެރިވާން އޮފީސްތަކަށް މަޖުބޫރު ކުރުވައިހަދާ. ބޮޑު ޖޯކެއް ލީޑަރ ޝިޕް ޕްރްގްރާމެކެޭ ކިޔާފައި.\nޢަބްދުއްﷲ ތީ ސަރުކާރު މުވައްޒަފެއްތޯ؟ ކޮން އޮފީސްތަކެއްގެ މުވައްޒަފުންގެ މުސާރަތޯ ކުރިން ޖަމާވީ؟ އަޅުގަނޑުގެ މުސާރަ ޖަމާވީ މިރޭ9ޖަހަނިކޮށް...\nމަށަށް އިއްޔެ މުސާރަ ޖަމާވެއްޖެ.\nމީ ހަމަ އެންމެ އަވަހަށް ޖަމާވީ އެއް މަސްް. . .\nޟިފަހަރު އެކަންޏެއްނޫން މީގެ ކުރިން ވެސް ކިތައްމެ ފަހަރަކު އެބަހުރި މަުގެ23 ގަ ވެސް ޖަމާ ވެފަ މިފަހަރު ކީއްވެބާ މާބޮޑުކަމަކަށް ކަމކަށް ވެގެން މި އުޅެނީ\nފުލުހުންގެ މުސާރައިގެ އޮނިގަނޑަށް ބަދަލުގެނައުމާއި ގުޅިގެން އެމްއެނޑީއެފް ބަނޑުކައްކާތީވެ ފުލުހުންނަށް އަދި މުސާރަ ނުދޭ\nމިއަދު މީ މަހުގެ ފަހު ދުވަހެއްވެސް ނޫން. އަހަންނަކީ ސަރުކާރުގެ 100% ހިއްސާ އޮންނަ ކުންފުއްޏެއްގެ މުއައްޒަފެއް. އަހަރެންގެ މުސާރަ މިމަހުގެ 27 ވީ ހުކުރު ދުވަހު ޖަމާ ކޮއްދީފި. ﷲ މޮޅަށް ދެނެވޮޑިގެން ވޭ.\nޙަމަ ޔަގީނުންވެސް އިސްކަންދަރު ސްކޫލު މުއަޒަފުންގެ މުސާރަ އަދި ޖަމާއެއްނުވޭ. މިހާރު ގަޑިން 20:17\nޢަބުދުﷲ ކަލެޔަށް ހާދަ އެނގިގެންނޭދޯ ތިއުޅެނީ. ވާނުވާގަ ހުރެބަ\nޓީޗަރުންނަކަށްވެސް އަދި މުސާރަ ޖަމައެއް ނުކޮށްދޭ.\nއަދި ޖަމައެއް ނުވެ. އެކަމަކު ވަޒީފާ ބަޔާނުގަ އޮވޭ ކޮންމެ މީލާދީ މަހެއްގެ 30 ގެ ކުރިނ ޖަމާވާނެ ކަމަށް\nޖުޑިޝަރީގެ އެއްވެސް މުވައްޒަފަކަށް އަދި މުސާރަ ޖަމައެއް ނުކޮށްދޭ. މިހާރު ގަޑިން 19:36\nފަނޑިޔާރުންގެ މުސާރަވެސް ޖަމާނުވާށްވަނީ.\nމީ ހަމަ ކަޑައެޅިގެން ދޮގު ، ސަރުކާރުގެ ގިނަ މުވައްޒަފުން ނަށް މިހާރު މުސާރަ ލިބިއްޖެ ، އެމްޑީޕީ ވެރިކަމުގަ މުސާަރަ ނުދިނަސް މިވެރިކަމުގަ ބަރާބަރަށް މުސާރަ ލިބޭ\nސަބާސް އަދިމަސްނުނިމޭ ކެތްނުކުރެވިގެންތިޔައުޅެނީ ތިޔަމުސާރަ ހައްގުވާނެތޮ އަމިއްލަ ނަފުސާ ސުވާލުކޮއްބަލަ މަކަންހީޔެއްނުވޭ ޖިންމާދާރުކަމާއެކީ ވަޒީފައަދާކުރާހެން\nއަދި ނުނިމެއެއްނު ފެބްރުއަރި މަހެއް.


Lasthakeh nuve internet ge agah heyo badhaleh annane:Commiunication ministry\nމިނިސްޓަރު މަލީހް ޓެކް ކޮމިއުނިޓީ އާ ބައްދަލުކުރެއްވުމުގެ ތެރެއިން---.ފޮޓޯ:ކޮމިއުނިކޭޝަން މިނިސްޓްރީ.\nކުރިއަށް އޮތް ހަފްތާތަކުގެ ތެރޭގައި އިންޓަނެޓް އަގުހެޔޮކުރަނީ\nކުރިއަށް އޮތް ހަފްތާތަކުގެ ތެރޭގައި އިންޓަނެޓްގެ އަގަށް ހެޔޮ ބަދަލެއް އަންނާނެ ކަމަށް މިނިސްޓްރީ އޮފް ކޮމިއުނިކޭޝަން، ސައިންސް އެންޑް ޓެކްނޮލޮޖީން ބުނެފި އެވެ.\nއެ މިނިސްޓްރީގެ ސްޓޭޓް މިނިސްޓަރު އަލީ ސޯލިހް "ސީއެންއެމް" އަށް ވިދާޅުވީ ލަސްތަކެއް ނުވެ އިންޓެނެޓްގެ އަގަށް ހެޔޮބަދަލެއް އަންނާނެ ކަމަށެވެ. އެގޮތުން ކުރިއަށް އޮތް ހަފްތާތަކުގެ ތެރޭގައި ރައްޔިތުންނަށް ހެޔޮ ހަބަރެއް ލިބޭ ވަރަށް މަސައްކަތް ކުރަމުން އަންނަ ކަމަށް ސޯލިހު ވިދާޅުވި އެވެ.\n"[އިންޓަނެޓްގެ އަގު ހެޔޮވާން] ލަސްތަކެއް ނުވާނެ. ކުރިއަށް އޮތް ހަފްތާތަކުގެ ތެރޭގައި ހެޔޮ ހަބަރު ރައްޔިތުންނަށް ލިބޭ ވަރަށް މަސައްކަތް ކުރިއަށް އެބަދޭ،" ސޯލިހު ވިދާޅުވި އެވެ.\nއޭނާ ވިދާޅުވީ ކޮމިއުނިކޭޝަން މިނިސްޓަރު ވަނީ ސާވިސް ޕްރޮވައިޑާސް ތަކާ އަދި ކަމާއި ގުޅުންހުރި އެހެން ފަރާތްތަކާ އެކު އިންޓަނެޓް އަގުހެޔޮ ކުރުމަށް ކާމިޔާބު މަޝްވަރާތަކެއް ކޮށްފަ އެވެ. އެގޮތުން އެ މަޝްވަރާތަކާ އެކު، އިންޓަނެޓް އަގުހެޔޮ ކުރުމަށް ކުރެވޭ މަސައްކަތަށް ވަރަށް އެދެވޭ ކުރިއެރުންތަކެއް ލިބިފައިވާ ކަމަށް ސޯލިހު ވިދާޅުވި އެވެ.\nއޭގެ އިތިރުން ސޯލިހު ވިދާޅުވީ އެމަސައްކަތް ތަކަކީ ކުޑަ މަސައްކަތެއް ނޫން ކަމަށާއި މިނިސްޓަރު ވަރަށް ބޮޑަށް އެކަން ކުރިއަށް ގެންދަވާ ކަމަށެވެ. ނަމަވެސް އިންޓަނެޓް އަގު ހެޔޮކުރެވޭނެ ސީދާ ތާރީހެއް ހާމަކުރަން ނޭންގޭ ކަމަށާއި އަގުހެޔޮ ވާނީ ކިހާ ވަރަކަށް ކަން އަދި ހާމަ ކުރެވެން ނެތް ކަމަށް އޭނާ ވިދާޅުވި އެވެ.\nމިހާރުވެސް 800 އަށްވުރެ ގިނަ ރުފިޔާ ދައްކަން އެކަމަކު މަދު ޖީބީ ކޮޅެއް ފުލް ސްޕީޑުގަ ލިބެނީ.. އަގު ހެޔޮކުރުމަށްވާނީ ސްޕީޑާއެކު ހެޔޮކުރެވުނީމަ\nމިމެސެޖު މިލިޔަނީ އިންޑިއާގައި ހުރެގެން. ދުވާލަކަށް2ޖީބީ ލިބޭ 300 ރުޕީސްގެ ޕެކޭޖެއް ބޭނުންކޮށްގެން. ޢެވްރެޖް ސްޕީޑް5އެމްބީޕީ.\nހެޔޮނުވާނެ ތިއަގާ އެއްވަރަށް އިންޓަނެޓްގެ ސްޕީޑަށްވެސް ބަދަލު ތަކެއް ގެނެސްދޭތި....\nއަގު ހެޔޮވިއަކަސް އަދިނުވާނެ ސްޕީޑްވެސް އެހާ ސުލޯ\n20ރެފިޔާ ހެޔޮކޮއްފަ ބުނާނެ ހެޔޮކުރީޔޭ ކޮންބަޔެއްތީ\nޢެންމެ 1 ރުފިޔާތޯ އަގުހެޔޮވާނީ؟\n600 އަށް ދާ ޕެކޭޖް 500 އަށް ތިރިކުރީމާ އަގުހެޔޮވީކީނޫނ


VIA ge operation fashaa gadi badhalu kohfi\nވެލާނާ އިންޓަނޭޝަނަލް އެއާޕޯޓުގައި ފްލައިޓްތަކެއް ޕާކް ކޮށްފައި -- ފޮޓޯ: އެމްއޭސީއެލް\nވެލާނާ އިންޓަނޭޝަނަލް އެއާޕޯޓް (ވީއައިއޭ)ގެ އޮޕަރޭޝަން ފަށާ ގަޑިއަށް ބަދަލު ގެނެސްފި އެވެ.\nވީއައިއޭ ހިންގާ މޯލްޑިވްސް އެއާޕޯޓްސް ކޮމްޕެނީ ލިމިޓެޑް (އެމްއޭސީއެލް)ގެ މީޑިއާ އޮފިޝަލް ވިދާޅުވީ ކޮންމެ އަހަރެއްގެ ވެސް އަހަރު ނިމޭކޮޅަކީ ވެލާނާ އިންޓަނޭޝަނަލް އެއާޕޯޓަށް ވަރަށް ބާރު ބޮޑުވެގެންދާ ދުވަސްވަރެއް ކަަމަށެވެ.\nއެއީ މި ދުވަސްވަރަކީ ރާއްޖޭގެ ޓޫރިޒަމްގެ ޕީކް ސީޒަނަށް ވެފައި ރާއްޖެއަށް ޒިޔާރަތްކުރާ ފަތުރުވެރިންގެ އަދަދު މިދުވަސްވަރު ވަރަށް ބޮޑަށް އިތުރުވާތީ އެވެ. މިމަހުގެ މިހާތަނަށް އެކަނިވެސް ލައްކައަކަށް ވުރެ ގިނަ ފަތުރުވެރިން ވަނީ ރާއްޖެއަށް ޒިޔާރަތްކޮށްފަ އެވެ.\nމިދުވަސްވަރު ވީއައިއޭގެ އޮޕަރޭޝަނަށް ބާރުބޮޑުވެފައިވާތީ އެ ކުންފުނިން މިހާރު ވަނީ ވީއައިއޭގެ އޮޕަރޭޝަން ފަތިހު 5:00 ޖަހާއިރު ފެށުމަށް ނިންމާފަ އެވެ.\nމިބަދަލާ އެއްގޮތަށް ކުރިއަށް އޮތް ޖެނުއަރީ މަހުގެ 31 ވަނަ ދުވަހުގެ ނިޔަލަށް ވީއައއޭގެ އޮޕަރޭޝަން ކުރިއަށްދާނެ ކަމަށްވެސް އެމްއޭސީއެލް އިން މައުލޫމާތު ދީފައިވެ އެެވެ.\nއެމްއޭސީއެލްގެ މީޑިއާ އޮފިޝަލް ވިދާޅުވީ މި ބަދަލުގެ ސަބަބުން ރާއްޖޭން ބޭރުން އަންނަ އިތުރު ފްލައިޓް ތަކަށާއި ރާއްޖޭގެ އެތެރޭގެ ދަތުރުތަކުގައި ހަރަކާތްތެރިވާ ފްލައިޓްތައް އުދުހުމުގައި އިތުރު ފުރުސަތު ލިބިގެންދާނެ ކަމަށެވެ.\n"މިއީ އަޅުގަނޑުމެން އަލަށް ކުރި ކަމެއް ނޫން. މީގެ ކުރިންވެސް ސްކޫލް ބަންދާ އަހަރު ނިމޭކޮޅު މިފަދަ ބަދަލުތައް ގެންނަން. މި ގެނެވުނު ބަދަލުގެ ސަބަބުން މިދުވަސްވަރު ރާއްޖޭގެ ވައިގެ ދަތުރުފަތުރުގެ ނިޒާމު ހަމައަކަށް އަޅުވަން ފަސޭހަ ވެގެންދާނެ." އޮފިޝަލް ވިދާޅުވި އެވެ.\nވީއައިއޭގައި މިހާރު ކޮންމެ ދުވަހަކު އެވްރެޖުކޮށް 5،000 އަށް ވުރެ ގިނަ ފަތުރުވެރިންނަށް ހިދުމަތްދެ އެވެ.\nކާގޯ އޮފީހަށް ބިޑު ކުރަން އިތުރު ވަގުތު\nމޮންގޯލިއަން އެއާލައިންސްގެ ދަތުރުތައް ރާއްޖެއަށް


2018 ވަނަ އަހަރުގެ އެޗް.ޑީ.ސީ އަހުރަ ހޭންޑްބޯލް ޓޯރނަމެންޓް ފަށައިފި. – MNUSU\n2018 ވަނަ އަހަރުގެ އެޗް.ޑީ.ސީ އަހުރަ ހޭންޑްބޯލް ޓޯރނަމެންޓް ފަށައިފި.\n2018 ވަނަ އަހަރުގެ އަހުރަ ހޭންޑްބޯލް ޓޯރނަމެންޓް ފަށައިފި. މި މުބާރާތް ފެށުމުގެ ގޮތުން ރޭ(4 އޯގަސްޓް9:00) ވަނީ އޯޕެނިންގް ސެރްމަނީ ބާއްވައިފައެވެ. އޯޕަނިންގް ސެރްމަނީ އަށްފަހު ވަނީ މުބާރާތުގެ ފުރަތަމަ މެޗްއެއްގެ ގޮތުން ދިރާގު އާއި ފޮނަދޫ ޔޫތް އެސޯސިއޭޝަން ވަނީ ވާދަ ކޮށްފައެވެ. ވޭތުވެދިޔަ އަހަރުގެ މުބާރާތައްވުރެން މިއަހަރުގެ އަހުރަ ހޭންޑްބޯލް މުބާރާރް ފުޅާކުރުމުގެ ގޮތުން އަންހެން އަދި ފިރިހެން ބޭފުޅުންނައްވެސް ބައިވެރިވެވޭގޮތް ވަނީ ހަމަޖައްސަވާފައެވެ.\nމުބާރާތް ފެއްޓުމުގެ ގޮތުން ސަރަފްވެރި މެހުމާނެއްގެ ގޮތުގައި ވަނީ އެމް.އެން.ޑީ.އެފް ގެ ކޮމާންޑަރު ކާނަލް މުހައްމަދު އިބްރާހިމް ވަނީ ބައިވެރިވެ ވަޑައިގަންނަވައިފައެވެ. އަދި މީގެ އިތުރުން މޯލްޑިވްސް ޕޮލިސް ސާރވިސް ގެ އިސްބޭފުޅުން ވަނީ ބައިވެރިވެ ވަޑައިގަންނަވާފައެވެ. އަދި ހަމައެއާއެކު ލ.ގަން ކެމްޕަސް ގެ މެނޭޖަރ ޝާހިދާ އާއި ލ.ގަން ކެމްޕަސް ގެ އިސްބޭފުޅުން ވަނީ ބައިވެރިވެ ވަޑައިގަންނަވާފައެވެ.\n2018 ވަނަ އަހަރުގެ އަހުރަ ހޭންޑްބޯޅައިގެ މެއިން ސްޕޮންސަރ އަކީ ހައުސިންގ ޑިވެލޮޕްމެންޓް ކޯޕަރޭޝަން (އެޗް.ޑީ.ސީ) އެވެ. ޕުރިންޓިންގް ޕާރޓްނާއަކީ ޕުރިންޓިންގް ލެބް ކުރިއޭޓިވް އެވެ. އެސޯސިއޭޓް ޕާރޓްނާރ އަކީ މޯލްޑިވްސް ޕޮލިސް ސާރވިސްއެވެ .އަދި މީޑާއާ ޕާރޓްނާރ އަކީ ސަން ސްޕޯރޓްސް އެވެ.\nމި މުބާރާތް ހިންގާ ތައްޔާރުކުރުމުގައި ލ.ގަން ޕޮލިސް ސާރވިސް އިން ދެއްވި އެއްބާރުލުން ފާހަގަ ކޮށްލަމެއެވެ.


ށ.ފޯކައިދޫ ފެނުގެ ނިޒާމުގެ ޢަމަލީ މަސައްކަތް ފަށައިފި – މިނިސްޓްރީ އޮފް އެންވަޔަރަންމަންޓް، ކްލައިމެޓް ޗޭންޖް އެންޑް ޓެކްނޯލޮޖީ ށ.ފޯކައިދޫ ފެނުގެ ނިޒާމުގެ ޢަމަލީ މަސައްކަތް ފަށައިފި – މިނިސްޓްރީ އޮފް އެންވަޔަރަންމަންޓް، ކްލައިމެޓް ޗޭންޖް އެންޑް ޓެކްނޯލޮޖީ\nށ.ފޯކައިދޫ ފެނުގެ ނިޒާމުގެ ޢަމަލީ މަސައްކަތް ފަށައިފި\n23 ޖޫން 2019 ވޯޓަރ އެންޑް ސެނިޓޭޝަން ޙިއްސާކުރެއްވުމަށް\nގްރީން ކްލައިމެޓް ފަންޑް ހިލޭ އެހީގެ ދަށުން ށ. ފޯކައިދޫގައި ޤާއިމުކުރުމަށް ހަމަޖެހިފައިވާ ފެނުގެ ނިޒާމުގެ ޢަމަލީ މަސައްކަތް ފެށުމުގެ ރަސްމިއްޔާތު މިއަދު ށ. ފޯކައިދޫގައި ބާއްވައިފިއެވެ. މި މަސައްކަތް އަމަލީ ގޮތުން ފައްޓަވައިދެއްވީ މިނިސްޓަރ އޮފް އެންވަޔަރަންމަންޓް ޑރ. ހުސައިން ރަޝީދު ހަސަނެވެ.\nގްރީން ކްލައިމެޓް ފަންޑު ހިލޭ އެހީގެ ދަށުން ށ.ފޯކައިދޫގައި ފެނުގެ ނިޒާމް ޤާއިމުކުރުމުގެ އިތުރުން ބ. ދަރަވަންދޫ، ރ. މަޑުއްވަރީ، އަދި ހދ. ނޮޅިވަރަންފަރުގައި ފެނުގެ ނިޒާމު ޤާއިމުކުރުން ހިމެނެއެވެ. މީގެ އިތުރުން ރާއްޖޭގެ 25 ރަށެއްގައި ވާރޭފެން ނަގާ ރައްކާކުރާ ވަސީލަތްތައް ޤާއިމުކޮށް، ފެނުގެ ޚިދުމަތުގެ ދާއިރާ ހަރުދަނާކޮށް ތަރައްޤީކުރުމަށް ގިނަ ކަންތައްތަކެއް ކުރެވިގެންދާނެއެވެ. އޭގެ ތެރޭގައި ފެނުގެ ޚިދުމަތުގެ ރެގިއުލޭޓަރ އާއި ޚިދުމަތް ފޯރުކޮށްދޭ ކުންފުނިތަކުގެ ޚިދުމަތުގެ ފެންވަރު ރަގަޅުކުރުމަށް އެހީތެރިވުމާ، މި ދާއިރާއާއި ގުޅުންހުރި ޤާނޫނީ އޮނިގަނޑު ހަރުދަނާ ކުރުމާއި މި ދާއިރާއަށް ބޭނުންވާ މީހުން ތަމްރީނުކުރުން ހިމެނެއެވެ. މުޅި މަޝްރޫއަށް ޖީ.ސީ.އެފް އިން ޚަރަދުކުރުމަށް ހަމަޖެހިފައި ވަނީ 23,636,364.00 (ތޭވީސް މިލިއަން ހަސަތޭކަ ތިރީސް ހަ ހާސް ތިން ސަތޭކަ ފަސްދޮޅަސް ހަތަރު ޔޫ.އެސް ޑޮލަރު) ޔޫ.އެސް ޑޮލަރު ދިވެހި ސަރުކާރަށް ވަނީ ލިބިފައެވެ. މިފައިސާ ދިވެހި ސަރުކާރަށް ލިބިފައި ވަނީ 2017 ވަނަ އަހަރުގެ މާރިޗު މަހުގައެވެ.\nށ. ފޯކައިދޫ ފެނުގެ ނިޒާމުގެ އަމަލީ މަސައްކަތް ކުރިޔަށްގެންދަނީ ކެނޭޑިއަން ކްރިސްޓަލައިން ވޯޓަރ އިންޑިއަރ ލިމިޓެޑް އިންނެވެ. މި ޕްރޮޖެކްޓުގެ މަސައްކަތް އެ ކުންފުންޏާއި ޙަވާލުކުރެވިފައިވަނީ 01 ނޮވެންބަރު 2018 ގައެވެ.\nމި މަޝްރޫޢުގެ ދަށުން ށ. ފޯކައިދޫގައި ބޯ ހޯލް ހެދުމާއި، ވޯޓަރ ކަލެކްޝަން ޓޭންކާއި ސްޓޯރޭޖް ޓޭންކް ޤާއިމްކުރުމާއި، އާރް.އޯ ޕްލާންޓް ޔުނިޓް އިންސްޓޯލް ކުރުމާއި ލެބޯރެޓްރީ ހިމެނޭގޮތަށް އެޑްމިނިސްޓްރޭޝަން ބިލްޑިން އެޅުމާއި މުޅި ރަށުގައި ފެން ހޮޅި އެޅުމުގެ އިތުރުން ފެން މީޓަރު ރަށުގެ ގޭބިސީތަކާއި އެހެނިހެން އިމާރާތްތަކުގައި ބަހައްޓައި ދިނުމުގެ މަސައްކަތް ކުރެވިގެން ދާނެއެވެ.\nމި މަޝްރޫޢުގެ އަމަލީ މަސައްކަތް ކެނޭޑިއަން ކްރިސްޓަލައިނާ ޙަވާލުކުރެވިފައި ވަނީ 30,839,208.63ރ. (ތިރީސް މިލިއަން އަށްސަތޭކަ ތިރީސް ނުވަ ހާސް ދުއިސައްތަ އަށް ރުފިޔާ ފަސްދޮޅަސް ތިން ލާރި) އަށެވެ. މި މަޝްރޫޢުގެ މަސައްކަތް ނިންމުމަށް ކަނޑައަޅާފައިވަނީ ނޮވެންބަރު 2019 އަށެވެ. މި މަޝްރޫޢުގެ މަސައްކަތް ނިމުމުން ށ.ފޯކައިދޫގެ އެންމެހައި ރައްޔިތުންނަށް ސާފު ބޯފެނުގެ ޚިދުމަތް ލިބިގެންދާނެއެވެ.